**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ OIΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Μαΐου 2017, ημέρα Τρίτη και ώρα 10.20΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση οι Διαρκείς Επιτροπές Οικονομικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου, υπό την προεδρία της Προέδρου της Διαρκούς Επιτροπής Παραγωγής και Εμπορίου κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Συνταξιοδοτικές διατάξεις Δημοσίου και τροποποίηση διατάξεων του ν.4387/2016, Μέτρα εφαρμογής των δημοσιονομικών στόχων και μεταρρυθμίσεων, Μέτρα κοινωνικής στήριξης και εργασιακές ρυθμίσεις, Μεσοπρόθεσμο Πλαίσιο Δημοσιονομικής Στρατηγικής 2018-2021 και λοιπές διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν, ο Υπουργός Οικονομίας και Ανάπτυξης κ. Δήμος Παπαδημητρίου, ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, η Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Έφη Αχτσιόγλου, ο Υπουργός Περιβάλλοντος και Ενέργειας, κ. Γεώργιος Σταθάκης, ο Υπουργός Υποδομών και Μεταφορών, κ. Χρήστος Σπίρτζης, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Ουρανία Αντωνοπούλου, ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος, η Υφυπουργός Οικονομικών, κυρία Κατερίνα Παπανάτσιου, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Σταύρος Κουτσιουμπέλης, Μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ), Κωνσταντίνος Γαργάλης, Μέλος της Εθνικής Συνομοσπονδίας Ατόμων με Αναπηρία (ΕΣΑμεΑ), Βασίλειος Αλεξανδρής, Πρόεδρος της Ολομέλειας Δικηγορικών Συλλόγων Ελλάδας και Πρόεδρος του Δικηγορικού Συλλόγου Αθηνών (ΔΣΑ), Γεώργιος Στασινός, Πρόεδρος του Τεχνικού Επιμελητηρίου Ελλάδος (ΤΕΕ), Ιωάννης Παναγόπουλος, Πρόεδρος της Γενικής Συνομοσπονδίας Εργατών Ελλάδας (ΓΣΕΕ), Μιχάλης Βλασταράκος, Πρόεδρος του Πανελλήνιου Ιατρικού Συλλόγου (ΠΙΣ), Ανέστης Τσουκαράκης, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ), Ευστράτιος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Ιωάννης Κατσιαμάκας, Πρόεδρος της Πανελλήνιας Ομοσπονδίας Αξιωματικών Αστυνομίας (ΠΟΑΞΙΑ), Γρηγόρης Γερακαράκος, Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ), Δημήτριος Ρώτας, Πρόεδρος της Πανελλήνιας Ομοσπονδίας Ένωσης Στρατιωτικών (ΠΟΜΕΝΣ), Δημήτριος Σταθόπουλος, Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος (ΠΟΕΥΠΣ), Φίλιππος Παντελεάκος, Μέλος της Ένωσης Αξιωματικών Πυροσβεστικού Σώματος (ΕΑΠΣ), Γεώργιος Χριστόπουλος, Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ), Μανώλης Ραλάκης, Γενικός Γραμματέας της Ομοσπονδίας Συνταξιούχων του ΙΚΑ (ΟΣΙΚΑ), Βασίλειος Κορκίδης, Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Χαράλαμπος Σεβαστίδης, Εκπρόσωπος Τύπου της Ένωσης Δικαστών και Εισαγγελέων (ΕΝΔΕ), Δημήτριος Ασπρογέρακας, Πρόεδρος της Ένωσης Εισαγγελέων Ελλάδας (ΕΕΕ), Αγγελική Λαϊνιώτη, Πρόεδρος της Ένωσης Διοικητικών Δικαστών Ελλάδας (ΕΔΔΕ), Νικήτας Πρίντζος, Αντιπρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος (ΣΑΣΟΕΕ), Ευστάθιος Ευσταθόπουλος, Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), Χρήστος Μπουρδούκης, Πρόεδρος της Πανελλήνιας Ομοσπονδίας Πολιτικών Συνταξιούχων (ΠΟΠΣ), Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος (ΟΕΕ), Παναγιώτης Καράμαλης, Μέλος του Συνδέσμου Ιδιωτικών Σχολείων (ΣΙΣ), Βασίλειος Πενταφράγκας, εντεταλμένος σύμβουλος του Δ.Σ. της Πανελλήνιας Ένωσης Φαρμακοβιομηχανίας (ΠΕΦ), Μιχαήλ Χειμώνας, Γενικός Διευθυντής του Συνδέσμου Φαρμακευτικών Επιχειρήσεων Ελλάδος (ΣΦΕΕ), Κωνσταντίνος Λουράντος, Πρόεδρος του Πανελλήνιου Φαρμακευτικού Συλλόγου (ΠΦΣ), Γιάννης Τασιούλας, Πρόεδρος της Ομοσπονδίας Οικοδόμων και Συναφών Επαγγελμάτων Ελλάδας, Νικόλαος Χιωτάκης, μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ), Πρόδρομος Καλαϊτζής, Ειδικός Συνεργάτης της Συνομοσπονδίας Ενώσεων Γεωργικών Συνεταιρισμών (ΠΑΣΕΓΕΣ), Διονύσιος Γκούτης, Μέλος του Γεωτεχνικού Επιμελητηρίου Ελλάδος (ΓΕΩΤΕΕ), Μαρία Κωνσταντοπούλου, Πρόεδρος της Ένωσης Ελλήνων Ερευνητών, Απόστολος Κοκκόσης Πρόεδρος της Ομοσπονδίας Συλλόγων Εκπαιδευτικού Προσωπικού ΤΕΙ (ΟΣΕΠ-ΤΕΙ), Γεώργιος Αδαμίδης, Πρόεδρος της ΓΕΝΟΠ-ΔΕΗ, Ανδρέας Γερακάκης, Αντιπρόεδρος του Συνδέσμου Ανωνύμων Τεχνικών Εταιρειών Ελλάδος (ΣΑΤΕ) και Κωνσταντίνος Καλλέργης, Πρόεδρος του Συνδέσμου Ελληνικών Εταιρειών Γραφείων Μελετών (ΣΕΓΜ).

Η Προεδρεύουσα των Επιτροπών, κυρία Χαρά Καφαντάρη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Αναγνωστοπούλου Σία, Καββαδία Αννέτα, Στάθης Γιαννακίδης, Ντζιμάνης Γιώργος, Κωνσταντινέας Πέτρος, Ρίζος Δημήτριος, Αφροδίτη Θεοπεφτάτου, Ζωή Λιβανίου, Χρήστος Καραγιαννίδης, Δριτσέλη Παναγιώτα, Φίλης Νίκος, Αλέξανδρος Μεϊκόπουλος, Αθανάσιος Μιχελής, Εμμανουηλίδης Δημήτρης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Καρά Γιουσούφ Αιχάν, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Σκουρολιάκος Πάνος, Ελευθέριος Αυγενάκης, Απόστολος Βεσυρόπουλος, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Δημήτριος Καβαδέλλας και Γεώργιος Κατσιαντώνης.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακριώτης Γεώργιος, Βαρδάκης Σωκράτης, Βέττας Δημήτρης, Γεννιά Γεωργία, Δημητριάδης Δημήτρης, Ηγουμενίδης Νίκος, Βαγενά Άννα, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Μανιός Νίκος, Μαντάς Χρήστος, Γεωργοπούλου-Σαλτάρη Ευσταθία, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Θηβαίος Νίκος, Παπαδόπουλος Σάκης, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Βρούτσης Ιωάννης, Γιαννάκης Στέργιος, Κωνσταντίνος Κουκοδήμος, Βλάσης Κωνσταντίνος, Μαρτίνου Γεωργία, Φωτήλας Ιάσωνας, Παναγιωτόπουλος Νικόλαος, Αχμέτ Ιλχάν, Γρηγοράκος Λεωνίδας, Μπαργιώτας Κωνσταντίνος, Χριστοφιλοπούλου Παρασκευή, Κατσώτης Χρήστος, Λαμπρούλης Γεώργιος, Μεγαλοοικονόμου Θεοδώρα και Μαυρωτάς Γεώργιος.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Νάσος, Κυρίτσης Γιώργος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Τριανταφύλλου Μαρία, Πάντζας Γεώργιος, Μπαλλής Συμεών, Πάλλης Γιώργος, Κατσαβριά Χρυσούλα, Παπαφιλίππου Γιώργος, Παρασκευόπουλος Νικόλαος, Αριστείδης Μπαλτάς, Σαρακιώτης Γιάννης, Σταματάκη Ελένη, Συρίγος Αντώνης, Χριστοδουλοπούλου Τασία, Ψυχογιός Γιώργος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Ιωάννης Ανδριανός, Κυριαζίδης Δημήτριος, Σκανδαλίδης Κωνσταντίνος, Παφίλης Αθανάσιος, Κατσίκης Κωνσταντίνος, Παπαχριστόπουλος Αθανάσιος, Δανέλλης Σπυρίδων, Καρράς Γεώργιος – Δημήτριος και Παναγούλης Ευστάθιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Αυλωνίτου Ελένη, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Μηταφίδης Τριαντάφυλλος, Σιμορέλης Χρήστος, Σπαρτινός Κώστας, Μουμουλίδης Θεμιστοκλής, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Σκρέκας Κωνσταντίνος, Κωνσταντινόπουλος Οδυσσέας, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, καλημέρα σας. Καλωσορίζουμε τους εκπροσώπους των φορέων στη 2η συνεδρίαση των τεσσάρων Επιτροπών που αφορά την ακρόαση εξωκοινοβουλευτικών προσώπων για το εν λόγω πολυνομοσχέδιο.

Καταρχάς, θα ήθελα να πω ότι οι φορείς είναι πάρα πολλοί, περίπου, 45 σε αριθμό. Επιδιώξαμε να έρθουν όσοι επιθυμούσαν για να τοποθετηθούν, γιατί το νομοσχέδιο είναι, σαφώς, πολύ σοβαρό. Θα κάνουμε μια ρύθμιση σε σχέση με τη διαδικασία, η οποία έγινε μετά από συμφωνία των κομμάτων που σημαίνει ότι για να δώσουμε τη δυνατότητα στους φορείς να τοποθετηθούν, όσο πιο αναλυτικά μπορούν, διότι διαφορετικά δεν θα δίναμε παραπάνω από 2 με 3 λεπτά στον καθένα, ο κάθε φορέας θα τοποθετηθεί για 4 λεπτά.

Από κει και πέρα, θα υπάρχει ενός λεπτού ανοχή, αλλά θα παρακαλέσω όχι περισσότερο. Δεν θα υπάρξουν ερωτήσεις και απαντήσεις. Θα ακουστούν οι απόψεις τους από τους Υπουργούς που είναι εδώ και βέβαια, εμείς, οι Βουλευτές θα τα συζητήσουμε στην κατ’ άρθρο συζήτηση, στη 3η συνεδρίαση, η οποία θα γίνει στις 15.00’.

Κυρίες και κύριοι Βουλευτές, θα ήθελα να αναφέρω ότι είναι αυτονόητο ότι το χθεσινό επιβληθέν πειθαρχικό μέτρο για μη συμμετοχή των Βουλευτών - μελών της Κοινοβουλευτικής Ομάδας του Λαϊκού Συνδέσμου - Χρυσή Αυγή στις συνεδριάσεις των Επιτροπών, με την απόφαση του Σώματος - εφόσον δεν έχετε αντίρρηση - επεκτείνεται και για τις σημερινές συνεδριάσεις των Επιτροπών. Κυρίες και κύριοι συνάδελφοι, συμφωνείτε;

ΟΛΟΙ ΟΙ ΒΟΥΛΕΥΤΕΣ: Ναι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Οι Επιτροπές συμφώνησαν ομοφώνως.

Ξεκινάμε, λοιπόν, τη διαδικασία με την ακρόαση των φορέων. Το λόγο έχει ο κ. Κουτσιουμπέλης.

ΣΤΑΥΡΟΣ ΚΟΥΤΣΙΟΥΜΠΕΛΗΣ (Μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)): Ευχαριστώ πολύ, για την πρόσκληση. Κυρίες και κύριοι Βουλευτές, ο Μάϊος φαίνεται ότι είναι προνομιακός μήνας για να έρχονται μνημονιακές δεσμεύσεις.

Πέρυσι, είχαμε μέτρα για το Ασφαλιστικό, τα δημοσιονομικά και τη μείωση του φορολογικού. Θυμόμαστε ότι και τότε ακούγαμε ότι δεν θα κοπούν οι κύριες συντάξεις και ότι δεν θα κοπούν και οι υψηλές συντάξεις. Παρ’ όλα αυτά, είχαμε περικοπές των επικουρικών συντάξεων κατά 25%, κατά 35% στο Μετοχικό Ταμείο και 20% στο εφάπαξ των δημοσίων υπαλλήλων.

Τώρα, γίνεται, ακριβώς, το ίδιο με τη διαπραγμάτευση, όπου το «κακό» Διεθνές Νομισματικό Ταμείο ζητούσε μέτρα 4 δις ευρώ. Έγινε μία «περήφανη» διαπραγμάτευση. Τι, ακριβώς, έρχεστε σήμερα να ψηφίσετε; Ακριβώς, τα 4 δισ.. Μάλιστα, το Διεθνές Νομισματικό Ταμείο ζητούσε και συγκεκριμένα από πού θα είναι αυτά τα χρήματα: 1% του Α.Ε.Π. από τις συντάξεις, 1% από το αφορολόγητο και 400 εκατ. για την «τρύπα» του 2018.

Βλέπουμε να έρχονται μέτρα 4,9 δισ.. Προφανώς, λόγω της ύφεσης της φετινής χρονιάς, έρχονται πρωθύστερα μέτρα για να καλύψουν τη νέα «τρύπα», η οποία θα δημιουργηθεί στα έσοδα για το 2018.

Με τον ΕΦΚΑ, υπάρχει ένας νόμος πια του Κράτους, ο οποίος δημιούργησε ένα Υπερταμείο, το οποίο δεν είναι βιώσιμο. Κάθε μήνα έχουμε και νέα ελλείμματα, με αποτέλεσμα να γίνονται και οι πρόσθετες περικοπές κατά 1% του Α.Ε.Π.. Τι είναι αυτό; Ήταν η προσωπική διαφορά.

Όταν ψηφιζόταν ο νόμος, είχαμε πει στον κ. Υπουργό, τον κ. Κατρούγκαλο, ότι «φτιάχνετε την προσωπική διαφορά, προφανώς, για να την κόψετε». Μας είχε απαντήσει πως «όχι, δεν είναι σωστό αυτό» και είχε τονίσει, ότι αυτό που θα γίνεται είναι ότι θα αυξάνονται οι νέες συντάξεις και θα μειώνεται η προσωπική διαφορά. Και ερχόμαστε σήμερα και περικόπτεται η προσωπική διαφορά. Το πότε θα κριθεί από τα ελλείμματα του ΕΦΚΑ και από την αναλογιστική μελέτη, η οποία θα γίνει το Σεπτέμβριο. Πιστεύουμε ότι τα μέτρα δεν θα είναι για το 2019 και το 2020, αλλά θα είναι πρωθύστερα.

Το δεύτερο κομμάτι που πλήττει πάλι τους μισθωτούς και τους συνταξιούχους, τα μόνιμα φορολογικά υποζύγια είναι το θέμα του αφορολόγητου. Η σημερινή Συγκυβέρνηση μιλούσε για αφορολόγητο στις 12.000 και για «κόκκινες» γραμμές στο αφορολόγητο. Ήρθαν τα περυσινά μέτρα, όπου μείωσαν το αφορολόγητο μεσοσταθμικά κατά 1.000 € και, βέβαια, με το νέο νομοσχέδιο που έχετε στα χέρια σας, θα το μειώσετε, ακόμη, κατά 3.000.

Τι σημαίνει αυτό πάρα πολύ απλά για τον πολίτη; Σημαίνει ότι το πήρατε από τα 9.900 θα το κατεβάσετε κατά 4.000 και με 22% στον πρώτο φορολογικό συντελεστή, θα υπάρχει μία, επιπλέον, επιβάρυνση στα πλατιά λαϊκά στρώματα και τους φτωχούς ανθρώπους κατά 880 €.

Αυτή είναι η ουσία, κυρίες και κύριοι Βουλευτές, την οποία καλείστε να ψηφίσετε.

Επίσης, μέσα υπάρχουν και άλλες διατάξεις, που λόγω χρόνου δεν μπορούμε να τις αναφέρουμε αναλυτικά, και με τις οποίες προωθείται η διάλυση του συνδικαλιστικού κινήματος. Δεν είναι μόνο το θέμα των συνδικαλιστικών αδειών, το οποίο συνδέεται, πλέον, με αποδοχές και χωρίς αποδοχές. Μιλάμε για μεγάλες ομοσπονδίες, όπως είναι η ΟΛΜΕ, η ΔΟΕ, η ΠΟΕΔΗΝ, αλλά και η ΠΟΕ-ΟΤΑ που για να κάνουν το Συνέδριό τους, θα πρέπει να πληρώσουν 300.000 στις αποδοχές των συνέδρων, πέρα από τα υπόλοιπα έξοδα για να μπορέσουν να λειτουργήσουν.

Στις Ομοσπονδίες, εκτός από τον Πρόεδρο και τον Αντιπρόεδρο δεν δικαιούται κανένας άλλος συνδικαλιστική άδεια, όπως, επίσης, και στα Πρωτοβάθμια Σωματεία.

Θα πρέπει, για να μπορέσει να είναι βιώσιμο το συνδικαλιστικό κίνημα, να δεκαπλασιάσεις τις σημερινές οικονομικές συνθήκες, τις εισφορές που έχει προς τα μέλη του. Αυτό λειτουργεί στην απομαζικοποίηση και θέλει να φέρει σε αντίθεση τους συνδικαλιστές με τους εργαζόμενους. Πραγματικά, θέλετε να παραδώστε σιδηροδέσμια τη χώρα στο μεγάλο κεφάλαιο, στις περιβόητες επενδύσεις που περιμένετε να έρθουν και δεν έρχονται.

Το θέμα των ηλεκτρονικών πλειστηριασμών. Εμείς κάναμε ό,τι ήταν δυνατό από την πλευρά μας για να εμποδίσουμε τους πλειστηριασμούς της πρώτης κατοικίας και βεβαίως σήμερα για να παρακάμψετε τις αντιδράσεις που γίνονται όταν συνεδριάζουν τα πρωτοδικεία, περνάτε ένα νομοσχέδιο για να περάσει και αυτό το κομμάτι. Ένα ακόμη σύνθημα, «κανένα σπίτι, στα χέρια τραπεζίτη» είναι και αυτό κενό περιεχομένου. Τι λέγατε για τις ιδιωτικοποιήσεις; Λέγατε για ξεπούλημα. Τα «παιδιά» του ΣΥΡΙΖΑ έλεγαν στο μαζικό κίνημα «πουλάτε την Δ.Ε.Η., το νερό, τα λιμάνια, πουλήσετε και τη μάνα σας και φύγετε τσογλάνια». Σήμερα, τι γίνεται; Σήμερα βλέπουμε να ιδιωτικοποιούνται πέντε ΔΕΚΟ, η Δ.Ε.Η. και το ρεύμα, επίσης, να ιδιωτικοποιούνται.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ ανακαλέσετε αυτό που είπατε, την φρασεολογία και ολοκληρώστε.

ΣΤΑΜΟΣ ΚΟΥΤΣΙΟΥΜΠΕΛΗΣ (Μέλος της Εκτελεστικής Επιτροπής της Ανώτατης Διοίκησης Ενώσεων Δημοσίων Υπαλλήλων (ΑΔΕΔΥ)): Θέλω, πραγματικά, να σας ευχαριστήσω για την πρόσκληση. Θέλω να πω στους Βουλευτές του ΣΥΡΙΖΑ κυρίως, να μην καμώνονται ότι οικοδομούν τον σοσιαλισμό, να αναμετρηθούν με την ιστορία και τη συνείδησή τους και να καταψηφίσουν όλα αυτά τα μέτρα και το μνημόνιο, τα οποία «δένουν» τον ελληνικό λαό και τον φέρνουν σιδηροδέσμιο για τα επόμενα πέντε χρόνια. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γαργάλης, μέλος της Εθνικής Συνομοσπονδίας Ατόμων με Αναπηρία (ΕΣΑμεΑ). Υπάρχει και διερμηνέας συγχρόνως.

ΚΩΝΣΤΑΝΤΙΝΟΣ ΓΑΡΓΑΛΗΣ (μέλος της Εθνικής Συνομοσπονδίας Ατόμων με Αναπηρία (ΕΣΑμεΑ): Κυρία Πρόεδρε, αγαπητοί Βουλευτές, κύριοι Υπουργοί, καλημέρα. Σχετικά με το πολυνομοσχέδιο βλέπουμε ότι τα άτομα με αναπηρία, χρόνιες παθήσεις και οι οικογένειές τους έχουν πληγεί με τον πιο σκληρό τρόπο από την οικονομική κρίση και τις οριζόντιες μνημονιακές πολιτικές. Τα μέτρα λιτότητας που έχουν επιβληθεί όλα τα τελευταία χρόνια της κρίσης έχουν αυξήσει δραματικά τη διαχρονική ανεργία και τη φτώχεια των ατόμων με αναπηρία και έχουν υπονομεύσει την πρόοδο εφαρμογής της σύμβασης των Ηνωμένων Εθνών για τα δικαιώματα των ατόμων με αναπηρία, την οποία η χώρα μας έχει κυρώσει αποδεχόμενη την υποχρέωση εφαρμογής της με τον ν.4074/2012.

Έχω περιορισμένο χρόνο, γι' αυτό και θα μιλήσω επιγραμματικά. Έχουμε καταθέσει αναλυτικό υπόμνημα σε όλους. Σχετικά με το άρθρο 1, προτείνουμε στο τέλος να προστεθεί και επιπλέον, στο άρθρο 1, παρ. 1.2 και στο άρθρο 2, παρ. 1.2 και 3, το ίδιο ακριβώς. Οι προσαρμογές αυτές δεν έχουν εφαρμογή σε όσους συνταξιοδοτούνται με βάση τις διατάξεις του νόμου 612/77, είτε με βάση τις διατάξεις που παραπέμπουν σε αυτές και ισχύουν κάθε φορά, είτε με βάση τις διατάξεις που αναφέρονται στα πρόσωπα του 4ου εδαφίου, της περίπτωσης Α, της παρ. 1, των άρθρων 1 και 2, είτε με βάση τις διατάξεις που παραπέμπουν σε αυτές, όπως ισχύουν κάθε φορά για όλους τους συνταξιούχους αναπηρίας με ποσοστό 67% και άνω στον υπολογισμό του ανώτατου ορίου καταβολής της σύνταξης που αφορά στα άτομα με αναπηρία ή χρόνια πάθηση και των οικογενειών που έχουν μέλη τους άτομα με αναπηρία ή να υπολογίζεται μόνο το ποσό της κύριας σύνταξης, ώστε να μην προσμετρούν τα πάσης φύσεως επιδόματα αναπηρίας.

Για παράδειγμα, το «έξω» ιδρυματικό επίδομα, το επίδομα απολύτου αναπηρίας, λαμβάνοντας υπ' όψιν ότι τα επιδόματα δίνονται στα άτομα με αναπηρία για να καλύπτουν το επιπρόσθετο κόστος διαβίωσης που προκύπτει από την αναπηρία που έχουν.

Όσον αφορά στο επίδομα στέγασης, στο άρθρο 3, πρέπει να ληφθούν υπ' όψιν οι πρόσθετες ανάγκες των ατόμων με βαριά κινητική αναπηρία. Επίσης, να προβλεφθεί ειδική ενίσχυση των ατόμων με αναπηρία.

Επίσης, να ληφθεί ειδική μέριμνα για τα άτομα με βαριές κινητικές αναπηρίες και τις οικογένειές τους που βαρύνονται φορολογικά. Επειδή έχουν τα άτομα με βαριές κινητικές αναπηρίες θα πρέπει να κάνουν ειδικές προσαρμογές στο σπίτι για τη διαβίωσή τους.

Άρθρο 4. Πρέπει να ληφθεί ειδική μέριμνα για τα παιδιά με αναπηρία, όπως, η διασφάλιση της λειτουργίας των κέντρων διημέρευσης και ημερήσιας φροντίδας και μετά το 2019 που ολοκληρώνεται η χρηματοδότησή τους μέσω ΕΣΠΑ και να διασφαλιστεί η λειτουργία των ΚΔΑΠ-ΜΕΑ, με δημιουργία νέων, έτσι ώστε, να λειτουργεί μία τουλάχιστον δομή ανά δημοτικό διαμέρισμα. Επίσης, να ληφθεί μέριμνα για καθολική πρόσβαση των παιδιών με αναπηρία σε όλους τους χώρους, όπου παρέχεται το πρόγραμμα βρεφονηπιακής φροντίδας με την οριζόντια ενσωμάτωση της αρχής «Σχεδιασμός για όλους».

Το άρθρο 5 αφορά τα σχολικά γεύματα. Σε αυτό το άρθρο η ΕΣΑμεΑ ζητά να ληφθούν υπόψη οι ειδικές διατροφικές ανάγκες των παιδιών που έχουν χρόνιες παθήσεις, όπως για παράδειγμα τα παιδιά που έχουν σακχαρώδη διαβήτη.

Άρθρο 7. Αφορά τα μέτρα ενίσχυσης της εργασίας. Στο άρθρο αυτό προτείνουμε τη συμπερίληψη δράσεων, προς όφελος των ατόμων με αναπηρία, δεδομένου ότι το μεγαλύτερο ποσοστό τους βρίσκεται εκτός αγοράς εργασίας, ειδικά για τους νέους. Ως εκ τούτου, λοιπόν, μετά το εδάφιο Δ΄ της παρ. 2, ζητάμε να συμπεριληφθεί εδάφιο ως ακολούθως: «Προγράμματα ενίσχυσης της απασχόλησης, της αυτοαπασχόλησης και της επιχειρηματικής δραστηριότητας των ατόμων με αναπηρία». Να μην προσμετρώνται, λοιπόν, στον υπολογισμό των εισοδηματικών κριτηρίων που αφορούν στα άτομα με αναπηρία ή που έχουν χρόνια πάθηση και οικογένειες που έχουν μέλη άτομα με αναπηρία.

Είναι πολύ σημαντικό, λοιπόν, να πούμε για ακόμα μια φορά, ότι τα επιδόματα που δίνονται στα άτομα με αναπηρία για την αντιμετώπιση του πρόσθετου κόστους διαβίωσης που προκύπτει από την αναπηρία, σε καμία περίπτωση δεν αποτελούν εισόδημα προς φορολόγηση.

Στο άρθρο 11, ζητάμε, πρώτον, απαλλαγή όλων των ατόμων με αναπηρία με ποσοστό τουλάχιστον 67%, ανεξαρτήτως κατηγορίας αναπηρίας, αλλά και των οικογενειών με άτομα με βαριά αναπηρία, που βαρύνονται φορολογικά από τον ΕΝΦΙΑ, χωρίς εισοδηματικά κριτήρια για την πρώτη κατοικία, καθώς και τη θέσπιση ειδικού καθεστώτος προστασίας των ατόμων με αναπηρία στον ΕΝΦΙΑ.

Επίσης, τα πάσης φύσεως επιδόματα αναπηρίας, νεφροπαθών, μεταμοσχευμένων κ.τ.λ., να μην προσμετρώνται στον υπολογισμό εισοδηματικών κριτηρίων που αφορούν τα άτομα με αναπηρία, με χρόνια πάθηση και τις οικογένειες τους. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Αλεξανδρής.

ΒΑΣΙΛΕΙΟΣ ΑΛΕΞΑΝΔΡΗΣ (Πρόεδρος της Ολομέλειας των Δικηγορικών Συλλόγων Ελλάδας και Πρόεδρος του Δικηγορικού Συλλόγου Αθηνών (ΔΣΑ)): Παρακαλώ να λάβετε υπόψη σας, ότι καλούμεθα να λάβουμε το λόγο, επί ενός νομοσχεδίου, το οποίο περιλαμβάνει πάρα πολλά ζητήματα, ακόμα και μεταβολές του κώδικα πολιτικής δικονομίας, ηλεκτρονικού πλειστηριασμού κ.λ.π., μέσα σε ένα συντομότατο χρονικό διάστημα και να συμπεριλάβουμε και το μείζον θέμα που απασχολεί τους ελεύθερους επαγγελματίες, όσον αφορά την νέα εισφοροδοτική επιδρομή που επιβάλλει και προβλέπει το νομοσχέδιο.

Θα ήθελα να επισημάνω ότι δεν πρέπει να είναι απολύτως ευτυχείς οι διαπραγματευτές, εάν η διαπραγμάτευση, οδήγησε σ' αυτό το νομοσχέδιο.

Νομίζω ότι πρόκειται περί ενός «ατυχήματος». Αναμφίβολα, η πλέον επαχθής για εμάς ρύθμιση, είναι εκείνη του άρθρου 58 με την οποία νομοθετείται κατά πρωτοφανή τρόπο η επιβολή εισφορών επί εισφορών. Δηλαδή, εισφορές επί εξόδων ή για να γίνει ακόμα πιο κατανοητό, εισφορές επί ανύπαρκτου εισοδήματος.

Ο νόμος «Κατρούγκαλου», διαφημίστηκε ως η σωτηρία του ασφαλιστικού συστήματος και μετά από τέσσερις μήνες εφαρμογής η κυβέρνηση κάνει τη διαπίστωση, διαγιγνώσκει το πολύ δυσχερές, ότι τα νούμερα δεν βγαίνουν και ισχυρίζεται ότι οι δανειστές ζητούν νέα εισπρακτικά μέτρα. Μήπως πρέπει να αναρωτηθούμε «τοις πταίει» για το χρηματοδοτικό κενό του νέου συστήματος; Γιατί αυτό νομίζω είναι το μείζον ερώτημα.

Η εισφοροδοτική επιδρομή του νέου συστήματος, δεν οδήγησε 57.000 ελεύθερους επαγγελματίες σε διακοπή εργασιών από την εφαρμογή του ν.4387 έως το τέλος Ιανουαρίου του τρέχοντος έτους με ό,τι αυτό συνεπάγεται για τα έσοδα του συστήματος; Αριθμός: 57.000 ελεύθεροι επαγγελματίες.

Η εισφορολόγηση πέρα από τις πραγματικές δυνατότητες των ασφαλισμένων δεν οδήγησε στην κατακόρυφη μείωση της εισπραξιμότητας των εισφορών του ΕΦΚΑ; Πόσο πανεπιστημιακώς εμβριθής αναλυτής πρέπει να είναι κάποιος για να διαπιστώσει ότι αυτό που πρέπει να ελέγχεται πρωτίστως είναι το ισοζύγιο, η εισφοροδοτική ικανότητα, η εισπραξιμότητα «παρά του μη έχοντος ουκ αν λάβεις». Από ποια στοιχεία αντλείται αισιοδοξία- και δεν αντιλαμβάνομαι και το χαμόγελο τινών στην αίθουσα αυτή- από πού αντλείται η αισιοδοξία ότι αυτός ο οποίος αποδεδειγμένο δεν έχει, παρά ταύτα θα πληρώσει.

Η εισφορολόγηση πέρα από τις πραγματικές δυνατότητες των ασφαλισμένων δεν οδήγησε στην κατακόρυφη μείωση της εισπραξιμότητας των εισφορών του ΕΦΚΑ; Δεν το κατανοούμε; Το γεγονός ότι ο ΕΦΚΑ δεν έχει εκδώσει ακόμη τις εγκυκλίους και τα πακέτα κάλυψης από τις αναλυτικές περιοδικές δηλώσεις, άνω 4000 εμμίσθων δικηγόρων, ενώ το ΕΤΕΑΠ δεν έχει μέχρι σήμερα έκδοση ειδοποιητήρια για κανένα δικηγόρο; Δεν διόγκωσε αυτή κατάσταση το τρέχον έλλειμμα του συστήματος; Τι περιμένουμε;

Το γεγονός ότι τα αποθεματικά του πρώην ΕΤΑΑ που ανέρχονταν σε 2,2 εκατ. € δεν χρησιμοποιήθηκαν για την κάλυψη του όποιου χρηματοδοτικού κενού, δεν αύξησε χωρίς να υπάρχει κανένας αντικειμενικός λόγος, τις τρέχουσες ανάγκες του ΕΦΚΑ; Επιλέχθηκε ή δεν επιλέχθηκε στην παρούσα φάση η χειρότερη λύση; Μία ακόμη αύξηση εισφορών που σε κάποιες περιπτώσεις φτάνει ή υπερβαίνει το 50%.

Είναι χαρακτηριστικό, για να δούμε τη ρεαλιστική πλευρά του ζητήματος ότι δικηγόρος με καθαρό φορολογητέο εισόδημα με 20.000 €, χωρίς την επικείμενη δυσμενή αλλαγή για ασφαλιστικές εισφορές το 2018, θα όφειλε 4392 €. Με την προωθούμενη ρύθμιση το 2018 θα καταβάλει 5.620 € και το 2019, θα καταβάλει 6.712 €. Δηλαδή, οι εισφορές αυξάνονται συνολικά κατά 50,52% και εάν κάνουμε κάποιο λάθος στον υπολογισμό παρακαλώ να διορθωθεί. Όλα αυτά, χωρίς να έχει προστεθεί ο Φόρος Εισοδήματος, το Τέλος Επιτηδεύματος, η Εισφορά Αλληλεγγύης και η προκαταβολή φόρου.

Επειδή, όμως, οι εξατομικευόμενοι υπολογισμοί έχουν πολλές φορές αμφισβητηθεί, θα σταθώ σε ένα μέγεθος ανεπίδεκτο αμφισβήτησης στην Έκθεση του Γενικού Λογιστηρίου του Κράτους. Σύμφωνα με την Έκθεση αυτή, για το ν.4387, η προϋπολογισθείσα αύξηση των εσόδων από την εφαρμογή του νόμου αυτού, ανέρχεται σε 137 εκατ. € για το 2018 και 138 εκατ. € για το 2019. Με το παρόν νομοσχέδιο, προσέξτε, επέρχεται επιπλέον αύξηση και συνεπώς, η ισόποση επιβάρυνση των ελευθέρων επαγγελματιών και αυτοαπασχολούμενων κατά 53 εκατ. € για το 2018.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας παρακαλώ, ολοκληρώστε, διότι ξεπεράσατε τα πέντε λεπτά.

ΒΑΣΙΛΕΙΟΣ ΑΛΕΞΑΝΔΡΗΣ (Προέδρος της Ολομέλειας των Δικηγορικών Συλλόγων Ελλάδος και Προέδρος του Δικηγορικού Συλλόγου Αθηνών): Κύρια Πρόεδρε, εάν καλούμαι υπό ασφυκτικό περιβάλλον για ένα νομοσχέδιο 300 σελίδων...

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συμφωνήσαμε κάτι! Έχετε ένα λεπτό κατ' εξαίρεση.

ΒΑΣΙΛΕΙΟΣ ΑΛΕΞΑΝΔΡΗΣ (Προέδρος της Ολομέλειας των Δικηγορικών Συλλόγων Ελλάδος και Προέδρος του Δικηγορικού Συλλόγου Αθηνών): Εάν μου δίνετε το λόγο κατ' εξαίρεση για ένα λεπτό, δεν θέλω αυτή την εξαίρεση! Ευχαριστώ πάρα πολύ για την τιμή που μου κάνετε να με καλέσετε χωρίς να θέλετε να ακούσετε το ελάχιστο!

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Αλεξανδρή, είναι 47 φορείς. Ευχαριστούμε. Το λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Ήταν η δεύτερη φορά που έγινε επιτιμητικό σχόλιο προς τους Βουλευτές για τον τρόπο συμπεριφοράς. Επιτιμητικά και υβριστικά σχόλια για το πώς θα καθόμαστε και τι θα κάνουμε, καλό είναι ν’ αποφεύγονται.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδος): Κυρία Πρόεδρε, κύριοι Υπουργοί, κύριοι Βουλευτές.

Σ’ ένα, τόσο μεγάλης έκτασης νομοσχέδιο δεν μπορώ να τοποθετηθώ κατά άρθρο, οπότε θα τοποθετηθώ γενικά. Θα προσπαθήσω να είμαι και αρκετά παραστατικός.

Στην ταινία του Αλέκου Σακελλάριου με τίτλο «Υπάρχει και φιλότιμο» ο Λάμπρος Κωνσταντάρας, σε ομιλία του ως πολιτικός, λέει, κατά λάθος, στους πολίτες «θα σας εξαφανίσομεν». Ακριβώς αυτό αισθάνονται οι ελεύθεροι επαγγελματίες ότι έχει ως στόχο η ελληνική κυβέρνηση και, επίσης, αισθάνονται ότι ο τίτλος της ταινίας δε λέει απολύτως τίποτα στους Βουλευτές που θα ψηφίσουν αυτό το νομοσχέδιο. Διότι, φιλότιμο δεν υπάρχει σε κάποιον που ψηφίζει να πληρώνει ένας ελεύθερος επαγγελματίας μηχανικός, με καθαρό φορολογητέο εισόδημα της προηγούμενης χρονιάς 12.000 €, τα 7.339 € για ασφαλιστικές εισφορές, 2.640 € φόρο κι εάν προσθέσω και το τέλος επιτηδεύματος 650 €, να του μένουν 114 € το μήνα.

Αυτά είναι τα εισοδήματα που προστατεύετε; Αυτά των 12.000 €; Δηλαδή, εάν δεν τα προστατεύατε τι θα γινόταν;

Πάνω από 100.000 επιστήμονες έχουν φύγει στο εξωτερικό. Καθένας απ' αυτούς, για να κάνω έναν απλό υπολογισμό, στοιχίζει περίπου 250.000 € στην οικογένεια και το ελληνικό κράτος. Επιθυμεί και χάνει, δηλαδή, η Ελλάδα ή καλύτερα χαρίζει 25 δις € και σ' αυτό, προφανώς, δεν υπολογίζεται η ποιότητα των υπηρεσιών που θα προσέφεραν πολύ υψηλού επιπέδου επιστήμονες στη χώρα.

Το 2015 ήρθε μια τροπολογία από κυβερνητικούς Βουλευτές για να μη τιμωρηθούν όσοι μετείχαν στο κίνημα «Δεν πληρώνω». Θα σκεφθείτε να κάνετε κάτι και γι’ αυτούς τους έντιμους πολίτες που αναγκάζετε, με όλα αυτά που ψηφίζετε, να ενταχθούν στο κίνημα «δεν έχω να πληρώσω»;

Πραγματικά - και είμαι πολύ ήπιος στον χαρακτηρισμό - είναι απάνθρωπες οι φορολογικές επιβαρύνσεις και οι ασφαλιστικές εισφορές. Πραγματικά είναι απάνθρωπες!

Κάτι τελευταίο: Είναι τουλάχιστον προκλητικό προς τους πολίτες που υποφέρουν να ακούγετε είτε από τον Πρωθυπουργό, είτε από Υπουργούς, είτε από Βουλευτές, ότι δε βλέπουν τον κόσμο να διαμαρτύρεται, επομένως είναι όλα μια χαρά. Πίσω από τα 164 άρθρα του νομοσχεδίου, πίσω απ' όλους τους πίνακες που πρέπει να διαβάσουμε, υπάρχουν οικογένειες που, πραγματικά, υποφέρουν. Ελπίζω, κυρίες και κύριοι Βουλευτές, πριν ψηφίσετε το συγκεκριμένο νομοσχέδιο τουλάχιστον να το διαβάσετε. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε κι εμείς.

Το λόγο έχει ο κ. Παναγόπουλος, Πρόεδρος της ΓΣΕΕ και συνάδελφός μου.

ΙΩΑΝΝΗΣ ΠΑΝΑΓΟΠΟΥΛΟΣ (Πρόεδρος της Γενικής Συνομοσπονδίας Εργατών Ελλάδος ΓΣΕΕ) : Ευχαριστώ κυρία Πρόεδρε. Θα μπορούσα πάρα πολλά να πω σε ό,τι αφορά στο νέο πρόγραμμα, 4ο ή 3 plus μνημόνιο που λένε κάποιοι, στο οικονομικό μέρος. Είναι σαφές όμως και έχει συζητηθεί και η δική μου παρέμβαση, η οποία θέλω να είναι στοχευμένη ότι από την ανάγνωση των στόχων του μεσοπρόθεσμου, θηριώδη πρωτογενή πλεονάσματα, παρατεταμένο σοκ λιτότητας, διαρκής ανεργία και θέλω να τονίσω, ότι παρά τις προβλέψεις για την ανάπτυξη, δεν είναι τόσο δυναμικές, όσο κάποιοι φαντάζονται, η ανεργία εξακολουθεί να κινείται ως πρόβλεψη σε υψηλά επίπεδα.

Σας λέω μόνο ότι για πρώτη φορά ήρθε η Ευρωπαϊκή Κεντρική Τράπεζα και συμφώνησε με τη ΓΣΕΕ ότι η ανεργία, παρά τα εθνικοστατιστικά ή η έρευνα του εργατικού δυναμικού λέει ότι κινείται στο 23,4%, υπερβαίνει το 30%, άρα, μιλάμε ότι ακόμη και αυτή η προοπτική που τίθεται από το μεσοπρόθεσμο, μιλάει για μία άνεργη και αναιμική ανάπτυξη.

Τώρα για τα συγκεκριμένα που ξέρω ότι η ΓΣΕΕ θα έπρεπε να έχει ένα πρόσθετο λόγο, αλλά δεν εκλήθη επί της ουσίας σε καμία διαβούλευση. Αυτά αφορούν τα εργασιακά και εδώ πάλι ένα ωραίο περιτύλιγμα σε μία μεγάλη αποτυχία. Οι στόχοι που είχε θέσει η Κυβέρνηση, ήταν πραγματικά φιλόδοξοι και θα επιθυμούσαμε και σταθήκαμε στο πλευρό της για να τους πετύχει, αλλά δεν πέτυχε κανένα και αντιθέτως μας εξαπατά. Τι είπε; Θα επαναφέρει τη γενική συλλογική σύμβαση στα χέρια των κοινωνικών εταίρων, αυτό δεν έγινε. Και όχι μόνο δεν έγινε, ακόμη είμαστε στα 586 ευρώ μικτά κατώτερο μισθό, από τα 751 που υπέγραψε ο ομιλών και τότε κατηγορήθηκε για ντροπιαστική σύμβαση και αναφέρομαι στο 2008.

Με το άρθρο 16 λέει ότι επί της ουσίας παρατείνεται η πρόνοια του ν. 4024/2011 της Κυβέρνησης Παπανδρέου ότι αναστέλλεται η επεκτασιμότητα και η αρχή της έγνοιας που είναι η ουσία των κλαδικών συλλογικών διαπραγματεύσεων για το τέλος του προγράμματος. Ακριβώς ότι έλεγε και η πρόνοια του νόμου του 2011. Το ερώτημα είναι γιατί το 2016 που είχε τελειώσει το πρόγραμμα δεν μας επιτρέπει να επεκταθούν οι συλλογικές συμβάσεις; Και γιατί ακόμη περισσότερο όταν είναι γνωστό ότι ο νόμος λέει ότι η εθνική συλλογική σύμβαση από 1.1.2017 θα έπρεπε να είναι με νόμο, η Κυβέρνηση δεν έκανε το αυτονόητο, δια νόμου να επαναφέρει τα 751 ευρώ ως κατώτερο μισθό.

Για τον έλεγχο των ομαδικών απολύσεων, κάποια στιγμή ξέρετε ότι όλοι κρύφτηκαν πίσω από την πιθανολογούμενη απόφαση του δικαστηρίου των Ευρωπαϊκών Κοινοτήτων και θα απελευθερώνονταν οι ομαδικές απολύσεις. Επί της ουσίας, πλέον, χωρίς τη διοικητική έγκριση, παρά το ότι το Ευρωπαϊκό Δικαστήριο είπε ότι είναι συμβατά τα μέτρα που είχε προβλέψει η ελληνική νομοθεσία για την προστασία από τις ομαδικές απολύσεις, ήρθε με το νέο μνημόνιο και δεν υπάρχει κανένας διοικητικός έλεγχος από τον Υπουργό και ως εκ τούτου, απελευθερώθηκαν οι ομαδικές απολύσεις και μάλιστα, εδώ παίχτηκε και το περίφημο παραμύθι με την καλύβα του Χότζα, ότι απετράπη το 5% να γίνει 10%, ενώ κανένας δεν είχε θέσει θέμα διπλασιασμού του ποσοστού των απολύσεων. Όσοι τα λένε αυτά, προφανώς, δεν είχαν παρακολουθήσει καθόλου τις διαπραγματεύσεις.

Επίσης, για το θέμα του lock out. Ξέρετε ο ν. 1264, αυτός ο εμβληματικός νόμος που κατοχυρώνει τις συνδικαλιστικές ελευθερίες, ρητά αναφέρει ότι δεν υπάρχει το lock out και εξακολουθεί να ισχύει αυτό, αλλά προστίθεται ένα άρθρο με το οποίο με την τρέχουσα διαδικασία, την αντιμετώπιση των απεργιών, αντιμετωπίζεται και το 656 άρθρο του Αστικού Κώδικα. Ξέρετε ποιο είναι το άρθρο 656; Περί του κινδύνου της εκμετάλλευσης και σε μια μέρα δίνει ο δικαστής την έγκριση και αμέσως αυτό συνιστά μια επιθετική ανταπεργία αυθημερόν. Άρα, και το lock out, που ήταν μια άλλη πρόνοια καταργείται.

Και τέλος, για το θέμα της απόλυσης των συνδικαλιστών. Μην κοροϊδευόμαστε, οι περισσότεροι είστε νομικοί, όσοι συμμετέχετε στις Επιτροπές με το 281 άρθρο του αστικού κώδικα στο οποίο κάνει εκτεταμένη χρήση περί κατάχρησης δικαιώματος ή εργοδοσία, απολύονται οι συνδικαλιστές για λόγους που δεν προβλέπονται από το νόμο.

Λείπει ο Υπουργός. Ήθελα να θέσω και δύο-τρία άλλα ζητήματα που δεν περιλαμβάνονται στο υπό ψήφιση νομοσχέδιο, αλλά υπάρχουν σε αυτό που δημοσιεύτηκε και δεν διαψεύστηκε στο προσχέδιο του μνημονίου.

Ξανά τίθεται θέμα για τον ΟΜΕΔ, όταν με την προσφυγή της ΓΣΕΕ έχει αποφανθεί το Ανώτατο Ακυρωτικό Δικαστήριο, το Συμβούλιο της Επικρατείας.

Και παρακαλούμε, λοιπόν, την κυρία Υπουργό και υπάρχει κοινή επιστολή των ονομαζόμενων κοινωνικών εταίρων και των εργοδοτών να δώσει μια παράταση στο διοικητικό συμβούλιο, αφού ούτως ή άλλως έχει βασικό παραδοτέο τον Δεκέμβριο για τον ΟΜΕΔ για να μπορέσουμε να δούμε, πώς θα σώσουμε κάποιους θεσμούς του εργατικού δικαίου που κινδυνεύουν. Γιατί αυτό που προβλέπει το νέο μνημόνιο και αυτό είναι το τραγικό και είναι η «ταφόπλακα» στην εργατική νομοθεσία είναι η απλούστευση, ο εξορθολογισμός μέσω κωδικοποίησης της εργατικής νομοθεσίας.

Αν η εργατική νομοθεσία γίνει κώδικας εν κρυπτώ, αυτό σημαίνει ότι η Ελλάδα δεν έχει στοιχειωδώς, όχι τα βασικά προαπαιτούμενα για το ευρωπαϊκό κοινωνικό κεκτημένο, αλλά ούτε καν τριτοκοσμικής χώρας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Βλασταράκος.

ΜΙΧΑΗΛ ΒΛΑΣΤΑΡΑΚΟΣ (Πρόεδρος του Πανελλήνιου Ιατρικού Συλλόγου (ΠΙΣ)): Ευχαριστώ, κυρία Πρόεδρε.

Το πολυνομοσχέδιο, το οποίο συζητάμε σήμερα είναι ένα πλαίσιο διατάξεων του οποίου οι στόχοι είναι κατανοητοί για την κατάληξη της διαπραγμάτευσης με τους εταίρους μας. Αλλά όμως σε ένα δυσμενέστατο περιβάλλον που επικρατεί στην κοινωνία, φορτίζει ακόμη περισσότερο και την κοινωνία και την οικονομία με την περαιτέρω αφαίμαξη εισοδημάτων από την οικονομική ύφεση που προκαλεί και από κάθε παραγωγική δραστηριότητα. Κάθε αναπτυξιακή προοπτική καθίσταται προβληματική.

Όσον αφορά τον ιατρικό χώρο και γενικά τον κλάδο των αυτοαπασχολούμενων γιατρών και μη, με το άρθρο 58 η ένταξη των ασφαλιστικών εισφορών από 1/1 του 2018 παρά την έκπτωση του 15% στα ασφαλιστέο εισόδημα και το φορολογητέο εισόδημα, δίνει καίριο πλήγμα με την επιπλέον επιβάρυνση στα μικρομεσαία ιατρεία και εργαστήρια και όχι μόνο.

Αποτέλεσμα αυτών, η μεγαλύτερη επιβάρυνση της ανεργίας, η αδυναμία καταβολής ασφαλιστικών εισφορών. Μέχρι τώρα οι συνάδελφοί μου, γιατροί, έχουν αδυναμία να πληρώσουν 30% και επιπλέον τις ασφαλιστικές εισφορές.

Η υπαλληλοποίηση του γιατρού, η φοροδιαφυγή και εισφοροαποφυγή και η μετανάστευση, με παράπλευρες απώλειες για το υγειονομικό σύστημα της χώρας, ιδιαίτερα το νοσοκομειακό με το καλύτερο προσωπικό που φεύγει και απορροφάται από τις χώρες της Ευρώπης και όχι μόνο.

Με το άρθρο 10, επίσης, η μείωση της έκπτωσης για τους μισθωτούς του δημόσιου τομέα από 1.900 στα 1.250 και 1.300 με ένα παιδί, είναι σοβαρή μείωση του εισοδήματος.

Αντίθετα, η μείωση του πρώτου κλιμακίου από 22% σε 20% και η εισφορά της αλληλεγγύης δεν είναι ισχυρό αντιστάθμισμα στην επιβάρυνση.

Για το ειδικό μισθολόγιο των γιατρών του ΕΣΥ, ως Πανελλήνιος Ιατρικός Σύλλογος έχουμε στηρίξει και στηρίξαμε με πρόσθετή μας παρέμβαση στο ΣτΕ υπέρ της Ομοσπονδίας των Ενώσεων των Νοσοκομειακών Γιατρών για τις περικοπές στο ειδικό τους μισθολόγιο μετά το 2012, ζητώντας να επανέλθουν στα προ του 2012.

Γνωρίζετε πολύ καλά, όλοι σας γιατί επισκέπτεστε τα νοσοκομεία της χώρας, πόσο δύσκολα, με τις συνθήκες εργάζονται οι νοσοκομειακοί γιατροί, σωματικά, ψυχικά και οικονομικά, επίσης, εξαντλημένοι.

Πρέπει να είναι απερίσπαστοι στο έργο τους, γιατί όταν ο καθένας πηγαίνει στο νοσοκομείο δίνει τη ζωή του επάνω στα χέρια του γιατρού και άρα, ο γιατρός δεν θα πρέπει να είναι αποδυναμωμένος και οικονομικά πέραν των άλλων επιβαρύνσεων.

Όσο αφορά το άρθρο 93 για τον έλεγχο της υπερσυνταγογράφησης ζητάμε ως Πανελλήνιος Ιατρικός Σύλλογος να συζητηθούν οι ασφαλιστικές δικλίδες πριν της έκδοσης των Υπουργικών Αποφάσεων και να συμμετέχει στην ανάλογη Επιτροπή Ελέγχου ο Πανελλήνιος Ιατρικός Σύλλογος, ώστε και ο έλεγχος να είναι δίκαιος και η καταστρατήγηση να αποφεύγεται.

Ως Πανελλήνιος Ιατρικός Σύλλογος μακράν ιδεοληψιών και χρωματισμών εκπροσωπώντας τον ιατρικό κόσμο της χώρας ευχόμαστε να μην οδηγηθούμε σε οδυνηρά αποτελέσματα, γιατί ζημειωμένοι θα είμαστε όλοι, προπάντων η χώρα και το νέο αξιόλογο δυναμικό μας που μαζικά μεταναστεύει στις χώρες του εξωτερικού.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, γίνεται γνωστό στο Σώμα, ότι από τα άνω δυτικά θεωρεία παρακολουθούν τη συνεδρίαση, αφού ξεναγήθηκαν στην έκθεση της αίθουσας «Ελευθερίου Βενιζέλου» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής 48 μαθητές και μαθήτριες και τρεις συνοδοί- εκπαιδευτικοί από το 2ο Δημοτικό Σχολείο Ελληνικού. Τους καλωσορίζουμε στο Ελληνικό Κοινοβούλιο.

Το λόγο έχει ο κ. Τσουκαράκης.

ΑΝΕΣΤΗΣ ΤΣΟΥΚΑΡΑΚΗΣ (Πρόεδρος της Πανελλήνιας Ομοσπονδίας Ενώσεως Στρατιωτικών Π.Ο.Ε.Σ.): Κυρία Πρόεδρε, κυρίες και κύριοι Βουλευτές ευχαριστούμε για την πρόσκληση.

Θεωρούμε επιτυχία της Ομοσπονδίας μας μετά και τη νομοθέτηση της συλλογικής έκφρασης των στρατιωτικών με το ν.4407 ότι για πρώτη φορά στην ιστορία των Ελληνικών Ενόπλων Δυνάμεων, εκπρόσωποι των στρατιωτικών, παρευρίσκονται για να εκφράσουν θεσμικώς την άποψή τους, τη συμφωνία ή την αντίρρησή τους, ενώπιων των Ελλήνων νομοθετών για το μείζον για αυτούς και τις οικογένειές τους θέμα του μισθολογίου τους.

Με το υπό συζήτηση νομοσχέδιο και όσον αφορά στο θέμα του μισθολογίου των στρατιωτικών έχουμε να διατυπώσουμε τις εξής απόψεις:

Η φιλοσοφία και η δομή του είναι αυτή της τομής του ενιαίου μισθολογίου, εν γένει των δημοσίων υπαλλήλων, δηλαδή, καταβολή μισθού με βάση την κατηγορία του στελέχους και τα μισθολογικά κλιμάκια στην κάθε κατηγορία, κάτι για το οποίο συμφωνούμε επί της αρχής.

Για να γνωρίζει το Σώμα δεν είναι η πρώτη φορά, που κατατίθεται με αυτή τη μορφή το νομοσχέδιο, γιατί η ίδια ακριβώς πρόταση με πολύ λιγότερα, όμως, ποσά στους εναρκτήριους βαθμούς στις κατηγορίες κατατέθηκε το Σεπτέμβριο του 2014 από τους τότε Υπουργούς Εθνικής Άμυνας, Προστασίας του Πολίτη και Ναυτιλίας κ. κ. Αβραμόπουλο, Κικίλια και Βαρβιτσιώτη.

Ωστόσο, προφανείς διαφοροποιήσεις των δύο μισθολογίων, του νέου που συζητάμε σήμερα και του ενιαίου των δημοσίων υπαλλήλων, αλλά ακόμη και αυτό των στρατιωτικών έναντι των λοιπών που ανήκουν στα λεγόμενα «ειδικά μισθολόγια» γεννούν έντονα ερωτηματικά για την πρόθεση του Υπουργείου Οικονομικών να ξεχωρίσει για μια ακόμη φορά, όπως διαχρονικώς πράττει μέχρι και σήμερα, τους Έλληνες στρατιωτικούς από τους λοιπούς και να τους εντάξει σε ένα ακόμα, κατ' επίκληση, ειδικό μισθολόγιο, το οποίο απέχει παρασάγγας από το πραγματικό παραγόμενο έργο του λειτουργήματός τους. Ποιες είναι αυτές οι διαφοροποιήσεις;

Θεωρούμε ότι η κατανομή του προσωπικού, έτσι όπως έχει διατυπωθεί στο νομοσχέδιο είναι ανισομερής και η διαφωνία μας δεν εστιάζεται στον εναρκτήριο μισθό της κάθε κατηγορίας, δηλαδή, τα 1.155 ευρώ για την Α΄, τα 985 ευρώ για τη Β΄ και τα 953 ευρώ για τη Γ΄, για τα οποία συμφωνούμε και επαναλαμβάνω ότι είναι πολύ καλύτερα από ό,τι το προηγούμενο νομοσχέδιο, αλλά στο ότι τα μισθολογικά κλιμάκια είναι κατά πολύ διαφοροποιημένα από το ενιαίο μισθολόγιο.

Ενώ, λοιπόν, στο ενιαίο μισθολόγιο τα μισθολογικά κλιμάκια για τους ανήκοντες στην κατηγορία ΠΕ και ΤΕ είναι 19 και στους ανήκοντες στην κατηγορία Υποχρεωτικής Εκπαίδευσης και δευτεροβάθμιας είναι 13, στο δικό μας μισθολόγιο οι κατηγορίες διαφοροποιούνται ανάλογα με την προέλευσή του στελέχους, δηλαδή, εάν εντάχθηκαν στις τάξεις των Ενόπλων Δυνάμεων μέσω ΑΣΕΙ ή ΑΣΣΥ ή ως Εθελοντές Μακράς Θητείας ως επαγγελματίες οπλίτες.

Συγκρατείστε στο σημείο αυτό, κυρίες και κύριοι Βουλευτές, ότι οι περισσότερες ειδικότητες στις οποίες εντάχθηκαν οι συνάδελφοί μας μέσω του θεσμού των Εθελοντών Μακράς Θητείας και Επαγγελματία Οπλίτη ζητούσαν ως προϋπόθεση πρόσληψης το τυπικό προσόν του πτυχίου ΑΕΙ ή ΤΕΙ. Αυτοί οι άνθρωποι με το προτεινόμενο νομοσχέδιο που εντάσσονται;

Συλλήβδην, στην ενιαία κατηγορία Γ΄ χωρίς καμία ουσιαστική διαφοροποίηση ή επιβράβευση από τους λοιπούς συναδέλφους μας. Γιατί θα πρέπει να συμβεί έτσι;

Η πρότασή μας, λοιπόν, είναι τα μισθολογικά κλιμάκια των κατηγοριών Α και Β να είναι τα ίδια, δηλαδή, 35 και για τους δύο, με την αντίστοιχη αύξουσα μισθολογική σειρά που βαίνουν με το προτεινόμενο νομοσχέδιο και τα μισθολογικά κλιμάκια της κατηγορίας Γ να γίνουν από 22, 30, ωσαύτως, με την αντίστοιχη αύξουσα μισθολογική σειρά που βαίνουν με το προτεινόμενο νομοσχέδιο.

Κατά τα ισχύοντα στο ενιαίο μισθολόγιο για τους λοιπούς των ειδικών μισθολογίων, ώστε η όποια αύξηση, λόγω αλλαγής μισθολογικού κλιμακίου ή βαθμού να μη χαθεί από τη λεγόμενη προσωπική διαφορά, προτείνουμε: Οι ανήκοντες στην κατηγορία Α, κάτοχοι μεταπτυχιακών τίτλων σπουδών ετήσιας τουλάχιστον φοίτησης να προωθούνται κατά 2 μισθολογικά κλιμάκια, ενώ οι κάτοχοι διδακτορικού διπλώματος κατά 6 μισθολογικά κλιμάκια. Σε περίπτωση κατοχής πλέον του ενός μεταπτυχιακού, η εξέλιξη στα μισθολογικά κλιμάκια θα είναι αυτή που προβλέπεται για τον ανώτερο τίτλο σπουδών.

Οι ανήκοντες στην κατηγορία Β, κάτοχοι πτυχίων Α.Ε.Ι. να προωθούνται κατά 2, 4 και 6. Οι ανήκοντες στην κατηγορία Γ, κατά 1, 2, 4 και 6 μισθολογικά κλιμάκια.

Με το προτεινόμενο νομοσχέδιο ένα πάγιο και διαχρονικό από το 2004 αίτημα της Ομοσπονδίας μας γίνεται αποδεκτό και νομοθετείται πλέον το επίδομα παραμεθορίου απομακρυσμένων περιοχών. Παρόλα αυτά, ακόμα και σε αυτό υπάρχει διαφοροποίηση έναντι των δημοσίων υπαλλήλων, γιατί, δεν συμπεριλαμβάνονται όλες οι περιοχές που έχει εκείνος ο νόμος για τις παραμεθόριες, αλλά ακόμα και σε αυτό για τους στρατιωτικούς υπάρχει μια διαφοροποίηση και προτείνουμε το υπόψη επίδομα να επεκταθεί για τους συναδέλφους που υπηρετούν, αφενός στην Σκύρο για όλα τα στελέχη και όχι, μόνο για αυτούς που υπηρετούν στην Πολεμική Αεροπορία, για αυτούς που υπηρετούν στη Ζήρο και για τους υπηρετούντες στις μονάδες προκάλυψης, δηλαδή, σε όλη την κορυφογραμμή από την Ήπειρο μέχρι τα Πομακοχώρια της Ξάνθης και σε όλα τα νησιά του Αιγαίου. Ειδικά σήμερα που η τουρκική απειλή και η ένταση βρίσκεται σε τέτοιο σημείο που πρέπει οι Ένοπλες Δυνάμεις, τουλάχιστον εσείς, να τις έχετε σε πρώτη προτεραιότητα.

Το θεσπιζόμενο επίδομα θέση ευθύνης χορηγεί ακόμα και στον Αρχηγό του ΓΕΕΘΑ, στο ανώτερο αυτό στρατιωτικό αξίωμα, 550 ευρώ, δηλαδή, όσα χορηγεί το ενιαίο μισθολόγιο στον Προϊστάμενο Διευθύνσεων Πρωτοβάθμιας Εκπαίδευσης. Πρότασή μας είναι να συνταχθεί εκ νέου το υπ' όψιν επίδομα κατά την αντιστοίχιση του ενιαίου μισθολογίου στη θέση ευθύνης που καταλαμβάνει το στέλεχος ανεξάρτητου βαθμού και όχι, μόνο από τον Ταγματάρχη και άνω. Χαρακτηριστικά αναφέρω ότι Ανθυπασπιστές και αντίστοιχοι Υπολοχαγοί προερχόμενοι εκ της ΣΜΥ ή ανακαταταγέντες και αντίστοιχοι, ασκούν διοίκηση και μάλιστα, με άριστες αξιολογήσεις.

Το τελευταίο διάστημα που οι τουρκικές προκλήσεις και αξιώσεις εντείνονται και οι πολίτες επιζητούν και θέλουν ένα ισχυρό και αξιόμαχο στράτευμα, οι Έλληνες στρατιωτικοί ξεχνώντας σπίτι και οικογένεια ξημεροβραδιάζονται στις μονάδες, ώστε να αποδώσουν όταν και όπως και όποτε τους χρειαστεί αυτό που θα τους ζητηθεί. Όταν κλήθηκαν να στήσουν καταυλισμούς προσφύγων και μεταναστών, το έκαναν. Να τους συντηρήσουν, να τους καθαρίσουν, να τους ταΐσουν, το έκαναν με χαρά, απομονώνοντας τις όποιες μηδαμινές φωνές ακούστηκαν, ξένες προς το πνεύμα του εθελοντισμού και αγάπης προς το συνάδελφο που διακατέχει τους Έλληνες. Όποτε και με όποιο τρόπο τους ζητείται, είναι στρατιωτικοί, βρίσκονται στη φωτιά, στο σεισμό, στην πλημμύρα, στη μεταφορά των ασθενών κοντά στο συνάνθρωπο και το κάνουν με χαρά. Υπερβάλλουν εαυτούς για την προσφορά στο κοινωνικό σύνολο.

Το ερώτημα που γεννάται από το νέο μισθολόγιο, λοιπόν, είναι ένα και μοναδικό: Σε τι διαφοροποιείται ο Έλληνας στρατιωτικός έναντι όλων των λοιπών εργαζομένων, ακόμα και αυτών των υπηρετούντων στα σώματα ασφαλείας συναδέλφων μας, από την αποζημίωση της υπερωριακής τους απασχόλησης; Νομίζετε ότι ήταν καταπονείται ο Έλληνας στρατιωτικός; Ότι είναι μηχανή; Όχι, κυρίες και κύριοι Βουλευτές. Ένα αυστηρό στρατιωτικό ποινικό δίκαιο, δυστυχώς, δεν του επιτρέπει να αντιδράσει παρά μόνο μέσω δικαστικών αξιώσεων ή παρακλήσεις προς εσάς.

Αυτό λοιπόν ζητούμε σήμερα από εσάς. Σας ζητούμε να μη μας εξαιρέσετε, όπως οι προκάτοχοι σας έπρατταν διαχρονικά και μείνετε και εσείς, στην ιστορία ως «οι ένα από τα ίδια» για μια ακόμη φορά τον Έλληνα στρατιωτικό από το δικαίωμά του και την αξίωσή του στην υπερωριακή αποζημίωση, όπως άλλωστε το άρθρο 20 του ενιαίου μισθολογίου προβλέπει για τους δημοσίους υπαλλήλους. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Παραδιάς.

ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ)): Ευχαριστώ, κυρία Πρόεδρε. Σε ό,τι αφορά τις περί ακινήτων διατάξεις του νομοσχεδίου, θα πρέπει να πω ότι ο ισχύων συνδυασμός του βαρύτατου ΕΝΦΙΑ, ακόμη και για τα πρόσφατα και εκτός σχεδίου ακίνητα, με φόρο εισοδήματος που μαζί με την εισφορά αλληλεγγύης φτάνει μέχρι και το 55%, συνιστούν ένα πραγματικό φορολογικό σφαγιασμό των ιδιοκτητών ιδιωτικής ακίνητης περιουσίας στη χώρα μας, τον οποίο, δεν μπορούν να τον αναιρέσουν σε καμία περίπτωση η κατά 70 ευρώ - το πολύ - μείωση του ΕΝΦΙΑ ή η μείωση του πρώτου κλιμακίου του φόρου εισοδήματος κατά δύο μονάδες.

Πέραν αυτού, οποιαδήποτε μείωση στον ΕΝΦΙΑ θα πρέπει να αφορά ολόκληρο το φάσμα των φορολογουμένων, ιδιαίτερα αυτούς που σηκώνουν τα μεγαλύτερα βάρη, με προτεραιότητα στην κατάργηση του δημευτικού συμπληρωματικού φόρου, ο οποίος είναι υπεύθυνος για την κατεδάφιση της κτηματαγοράς και της οικοδομικής δραστηριότητας στη χώρα μας.

Το θετικότερο από τα μέτρα αυτά είναι βεβαίως η μείωση της εισφοράς αλληλεγγύης, το οποίο όλοι ευχόμαστε να έρθει η ημέρα που θα το δούμε να υλοποιείται, όπως προβλέπεται από τη σχετική ρύθμιση.

Θα σταθώ, όμως, ειδικότερα για λίγο στις βραχυχρόνιες μισθώσεις των ιδιωτικών κατοικιών, εντός της οικονομίας που διαμοιρασμού, για τα οποία θα πρέπει να πω ότι η λειτουργία αυτού του νέου σημαντικού θεσμού υπηρετεί στη χώρα μας μια πολλαπλή αναγκαιότητα.

Πρώτον, αποτελεί απαραίτητο συμπλήρωμα του τουριστικού προϊόντος της χώρας μας, γιατί καλύπτει ένα νέο και συνεχώς αναπτυσσόμενο είδος τουρισμού.

Δεύτερον, σε αντίθεση με τα all inclusive συστήματα του ξενοδοχειακού τουρισμού αποτελεί εργαλείο διάχυσης των οικονομικών αποτελεσμάτων του τουρισμού σε ευρύτερες επαγγελματικές ομάδες διάθεσης αγαθών και υπηρεσιών σε όλη τη χώρα.

Τρίτον, δίνει τη δυνατότητα σε πολλούς ιδιοκτήτες κατάλληλων ακινήτων να αποκτήσουν έσοδα που θα τους βοηθήσουν όχι να γίνουν πλούσιοι, αλλά να ανταποκριθούν στις ιδιαίτερα αυξημένες σήμερα φορολογικές και δανειακές τους υποχρεώσεις.

Η δραστηριότητα αυτή έχει ένα χαρακτηριστικό, το οποίο ουδείς μπορεί να παραβλέψει ή να λησμονεί, ότι σε οτιδήποτε επιχειρηθεί να περιοριστεί παράλογα, μπορεί σε μεγάλο βαθμό να λειτουργήσει στο πλαίσιο της παραοικονομίας επί ζημία των φορολογικών εσόδων της χώρας μας.

Στα θετικά σημεία της νέας ρύθμισης είναι η ορθότερη και συστηματικότερη κατάστρωση του θεσμού και η εκλογίκευση της φορολογικής γραφειοκρατίας.

Στα αρνητικά του σημεία, όμως, είναι ότι ενώ τώρα ο περιορισμός των δύο κατοικιών μπορεί να είναι ο κανόνας, δηλαδή να μην υπάρχει περιορισμός, όπως προηγουμένως, ανά πάσα στιγμή μπορεί με κοινές υπουργικές αποφάσεις, ο περιορισμός αυτός να επιστρέψει από το παράθυρο ως εξαίρεση, εκεί ακριβώς στις περιοχές που μπορεί να ανθίσει με πρόσχημα την προστασία της κατοικίας.

Επίσης, ιδιαίτερα αρνητικό είναι ότι ουδείς γνωρίζει, πότε επιτέλους θα αρχίσει να λειτουργεί ο νέος αυτός θεσμός, δεδομένου ότι σύμφωνα με τις διατάξεις που έρχονται για τη λειτουργία του απαιτούνται να εκδοθούν πρώτον, κοινές αποφάσεις των Υπουργών Οικονομικών, Τουρισμού και του Διοικητή της Ανεξάρτητης Αρχής Δημοσίων Εσόδων για τη συνεργασία τους με κάθε μια από τις διεθνείς πλατφόρμες μισθώσεων κατοικιών. Δεύτερον, απόφαση του Διοικητή της Ανεξάρτητης Αρχής για τη λειτουργία του ηλεκτρονικού μητρώου ακινήτων βραχυχρόνιας διαμονής και τη διαδικασία υποβολής δηλώσεων, ελέγχων, επιβολής προστίμων και τα λοιπά.

Συνεπώς, δυστυχώς το πιθανότερο είναι ότι μια ακόμη καλοκαιρινή σεζόν θα χαθεί, τόσο για το θεσμό, όσο και για τα φορολογικά μας έσοδα. Άποψη μας είναι η άμεση εφαρμογή του, χωρίς καμία περαιτέρω αργοπορία.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κατσιαμάκας.

ΙΩΑΝΝΗΣ ΚΑΤΣΙΑΜΑΚΑΣ (Πρόεδρος της Πανελλήνιας Ομοσπονδίας Αξιωματικών Αστυνομίας – ΠΟΑΞΙΑ): Κύρια Πρόεδρε, κύριοι βουλευτές, πριν από ένα περίπου χρόνο τέτοια εποχή ήμασταν ξανά εδώ, με αφορμή την ψήφιση του ασφαλιστικού σχεδίου νόμου, του γνωστού νόμου «Κατρούγκαλου», όπου είχαμε κληθεί μια μέρα πριν να καταθέσουμε τις θέσεις μας.

Η ιστορία, δυστυχώς, επαναλαμβάνεται, γιατί για μια ακόμη φορά η Κυβέρνηση φέρνει ένα τόσο σοβαρό νομοσχέδιο, όπως είναι αυτό για το μισθολόγιο μας, που θα σημαδέψει τις ζωές όλοι μας για τις επόμενες γενιές, με τη μορφή του κατεπείγοντος. Ενώ όφειλε για το μείζον αυτό θέμα να διασφαλίσει τη διαβούλευση, όπως μας υποσχόταν τα στελέχη της, τελικά έγινε το ακριβώς αντίθετο και καλούμαστε εμείς σήμερα να σας εξηγήσουμε εσπευσμένα και σε πέντε λεπτά, πού διαφωνούμε και πού συμφωνούμε. Επομένως, καταγγέλλω αυτή τη μεθόδευση που έγινε σε βάρος μας, ως θεσμικών προσώπων, αλλά και σε βάρος των χιλιάδων μελών που εκπροσωπούμε.

Ερχόμενος τώρα στο περιεχόμενο των υπό ψήφιση διατάξεων, έχω να παρατηρήσω τα εξής. Για πρώτη φορά πλέον δεν μπορεί να μιλάμε για ειδικό μισθολόγιο, αλλά για ένα μισθολόγιο αντιγραφή του μισθολογίου των δημοσίων υπαλλήλων με κάποιες μικρές διαφορές, που υποτίθεται έχουν προσαρμοστεί στα δεδομένα των Σωμάτων Ασφαλείας και των Ενόπλων Δυνάμεων. Η ιδιαιτερότητα και η επικινδυνότητα του επαγγέλματός μας που υπαγορεύει τη θεσμοθέτηση ενός πραγματικά ειδικού μισθολογίου, δεν ελήφθη καν υπόψη.

Πεποίθηση όλων μας είναι ότι πρόκειται για σχέδιο νόμου έκτρωμα, το οποίο πλήττει βάναυσα τη συντριπτική πλειοψηφία των συναδέλφων μας. Αποτελεί μια ακόμα ανακολουθία της κυβέρνησης, η οποία το απέκρυπτε επί ένα έτος, καθώς το είχε στα συρτάρια της έχοντας συμφωνήσει με την τρόικα τις νέες περικοπές.

Καταγγέλλουμε αυτή την τακτική, η οποία αποτελεί εμπαιγμό και προσβολή των εργαζομένων στα Σώματα Ασφαλείας, αλλά και των λειτουργών της δικαιοσύνης του Συμβουλίου Επικρατείας, τις αποφάσεις των οποίων όχι μόνο αγνοεί επιδεικτικά η Κυβέρνηση, αλλά επιχειρεί και να τις παρακάμψει, με τη μέθοδο της θεσμοθέτησης ενός νέου μισθολογίου, το οποίο οδηγεί στη συρρίκνωση του εισοδήματός μας, παρά τη σαφή πρόβλεψη των αποφάσεων του Σ.τ.Ε., της 1127/2006 απόφασης για της προηγούμενης, ότι το νέο μισθολόγιο πρέπει να είναι τουλάχιστον στα επίπεδα του Ιουλίου του 2012 και σε καμία περίπτωση κατώτερο των αποδοχών που είχαν διαμορφωθεί με τις διατάξεις του ν.4093/12 και που είχαν κριθεί αντισυνταγματικές.

Αυτός είναι και ο λόγος που η Ομοσπονδία μας αποφάσισε ομόφωνα να προσφύγει στο Ευρωπαϊκό Δικαστήριο Ανθρωπίνων Δικαιωμάτων για την παραβίαση του Ελληνικού Συντάγματος από την Κυβέρνηση. Μέχρι σήμερα αποφύγαμε μια τέτοια κίνηση αντιμετωπίζοντας με σκεπτικισμό, ενδεχόμενη καταδίκη της χώρας μας, αλλά αυτή η πρόταση που υφιστάμεθα σήμερα δεν έχει προηγούμενο.

Προξενεί κατάπληξη, το γεγονός δε ότι στο πολυνομοσχέδιο και στην Εισηγητική Έκθεση αυτή καμία αναφορά δεν γίνεται στις αποφάσεις του ΣΤΕ, ωσάν αυτοίς να μην υπήρξαν. Με το εν λόγω νομοσχέδιο, κυρία Πρόεδρε και κύριοι Βουλευτές, η συντριπτική πλειοψηφία των συναδέλφων μας θα υποστεί μειώσεις έως και 400 ευρώ περίπου μηνιαίως. Ενώ, μόνο μια μικρή μερίδα Ανώτατων Αξιωματικών δεν θα έχει μειώσεις ή θα δει αυξήσεις, οι οποίες εφόσον ξεπερνούν τα 20 ευρώ θα καταβληθούν σε τέσσερις ισόποσες δόσεις σε βάθος τετραετίας. Κατηγοριοποιεί, το προσωπικό ανάλογα με την προέλευσή του και δημιουργεί τέτοιες μεγάλες ανισότητες που είναι βέβαιο ότι θα προκληθούν, εντός του Σώματος διενέξεις και μια αίσθηση αδικίας που θα υποσκάπτει τη ψυχική ενότητα, την πειθαρχία και το ηθικό των συναδέλφων μας.

Στην πράξη θα κληθούν πληρώματα του ίδιου περιπολικού, του ίδιου δικύκλου να αντιμετωπίσουν τον ίδιο κίνδυνο παρότι, ομοιόβαθμοι και με τα ίδια χρόνια υπηρεσίας, αλλά με διαφορετικές αποδοχές. Κύριοι Βουλευτές, μήπως τα ονόματα Ευαγγελινέλης, Σκυλογιάννης, Αμανατίδης, Λαζαρίδης και πολλοί άλλοι σας λέει κάτι; Θα σας πω εγώ λοιπόν ότι ήταν Ειδικοί Φρουροί που έχασαν τη ζωή τους στο καθήκον τους. Έρχεστε εσείς σήμερα μια Κυβέρνηση υποτίθεται αριστερή, να τους κατατάξετε με το νομοσχέδιό σας σε Αστυνομικούς Γ’ και Δ’ κατηγορίας, σε πολίτες κατώτερης κατηγορίας. Ο καθένας, λοιπόν, ας βγάλει τα συμπεράσματά του.

Ένα άλλο παράδειγμα θέλω να σας δώσω της στρεβλής αποτύπωσης του μισθολογίου που αφορά αμοιβές αξιωματικών. Αστυνομικός Διευθυντής με 32 χρόνια έχει αύξηση 120 ευρώ περίπου, ενώ ομοιόβαθμός του με 28 χρόνια έχει μείωση 160 ευρώ και με 25 χρόνια έχει 400 ευρώ μείωση. Άλλο παράδειγμα είναι οι ομοιόβαθμοι Αξιωματικοί στο βαθμό του Αστυνόμου Α’ δηλαδή, του Ταγματάρχη με 20 χρόνια υπηρεσίες, ο ένας προερχόταν από τη Σχολή Αξιωματικών και ο άλλος από τη Σχολή Μετεκπαίδευσης Ανθυπαστυνόμων. Ο μεν πρώτος έχει μείωση 80 ευρώ και ο δεύτερος 30 ευρώ.

Χορηγείται επίδομα θέσης ευθύνης, στους βαθμούς του Αστυνόμου Α’ ή του Αστυνομικού Διευθυντή δηλαδή του Ταγματάρχη μέχρι και του Συνταγματάρχη 30 και 40 και 60 ευρώ αντίστοιχα, όταν ο αντίστοιχος κατά βαθμό δημόσιος υπάλληλος παίρνει το αντίστοιχο επίδομα σε ποσό 290 ευρώ κατ’ ελάχιστον. Υπαστυνόμος Α’ δηλαδή Υπολοχαγός του νόμου 3686 χθεσινό παράδειγμα, «τρίβαμε τα μάτια μας» με 37 χρόνια υπηρεσίας, έχει 275 ευρώ μείωση και ένας εισερχόμενος Αστυφύλακας από 1.170 ευρώ κατεβαίνει στα 1.040 μικτά και καθαρά περίπου 700 ευρώ, χωρίς να λαμβάνεται υπόψη τα νυχτερινά για τα οποία δεν είναι βέβαιο ότι τα έχει δουλέψει; Και όλοι, λοιπόν εμείς έχουμε όλα τα παραδείγματα έρχονται οι αρμόδιοι Υπουργοί και διατείνονται ότι δεν θα υπάρξουν μειώσεις με το τρικ της προσωπικής διαφοράς. Η οποία προσωπική διαφορά στην ουσία είναι μια ρύθμιση απάτη και δεν την αποδεχόμαστε, γιατί με τον τρόπο που λειτουργεί καταδικάζει τη μισθολογική στασιμότητα, ακόμα και για μια δεκαετία όσους παγιδευτούν σε αυτή.

Αν κύριοι της Κυβέρνησης θέλετε να είσαστε αξιόπιστοι με την προσωπική διαφορά αποσυνδέστε τη από τις υπόλοιπες αποδοχές ούτως ώστε, όταν κάποιος αλλάζει κλιμάκιο να μην υπάρχει αντίστοιχη μείωση της προσωπικής διαφοράς κατά το νόμο της ταύτισης. Άλλωστε, όλοι βλέπουμε και γνωρίζουμε ότι στο κατατεθέν νομοσχέδιο η προσωπική διαφορά για τους συνταξιούχους από την 1/1/2019 περικόπτεται, γιατί λοιπόν και εμείς να έχουμε τους ίδιους φόβους. Κύριοι, λοιπόν της Κυβέρνησης, το σχέδιο που φέρεται είναι ένα σχέδιο «Φρανκεστάιν» και δεν επιδέχεται με τον τρόπο που έχει καταρτιστεί καμία βελτίωση. Το μόνο που πρέπει να κάνετε είναι να το αποσύρετε και να δώσετε εύλογο χρόνο για διαβούλευση όπως κάνετε και με τους υπολοίπους δημοσίους υπαλλήλους, όταν δίνετε 1 χρόνο να δίνεται και σε εμάς. Ευχαριστώ πολύ.

ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Παρακαλώ να μεριμνήσετε ως Προεδρείο, είναι στα καθήκοντά σας, να έρθουν στην Βουλή ,να τους ακούσουν τουλάχιστον εδώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Κουτσούκο, οι αρμόδιοι Υπουργοί παρακολουθούν, μην ανησυχείτε. Το λόγο έχει ο κ. Γερακαράκος.

ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων (Π.Ο.ΑΣ.Υ.)): Κυρία Πρόεδρε, κύριοι Βουλευτές, φορείς, σε μια διαδικασία που εσείς οι ίδιοι έχετε απαξιώσει η ΠΟΑΣΥ, άλλοθι δεν πρόκειται να σας δώσει ούτε να βάλει πλάτη. Τίποτα συμπαθητικό δεν πρόκειται να σας πω, ακόμη και αν υπάρχει κάπου κάτι καλό, στα εκατοντάδες άρθρα που καλείστε να ψηφίσετε. Έψαχνα να βρω, πώς ένα νομοθέτημα μπορεί να είναι τόσο κακό και νομίζω ότι το βρήκα. Ντρέπεστε και ντρέπεστε για δύο λόγους αφενός, διότι τίποτα από αυτά που υποσχεθήκατε δεν τηρήσατε, αντίθετα κοροϊδέψατε, πολιτικά, εξαπατήσατε και ηθικά προδώσατε όσους σας πίστεψαν και σας εμπιστεύτηκαν. Χειρότεροι από οποιονδήποτε άλλον στο παρελθόν που τόσο ελαφρά την καρδία λοιδορούσατε και χλευάζατε, αφετέρου ντρέπεστε, διότι δεν καταλαβαίνετε τι ψηφίζετε ούτε που κάνετε λάθος ούτε ίσως που έχετε ορθή στόχευση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν μπορείτε να ερμηνεύετε τα συναισθήματα των Βουλευτών. Σας παρακαλώ τοποθετηθείτε με τις αντιρρήσεις σας στο νομοσχέδιο.

*(Πολλοί Βουλευτές ομιλούν εκτός μικροφώνου)*

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν είναι έτσι. Σήμερα συζητάμε τις αντιρρήσεις τους επί των νομοσχεδίων, ερμηνεία συναισθημάτων …

*(Πολλοί Βουλευτές ομιλούν εκτός μικροφώνου)*

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών):Συνεχίστε σας παρακαλώ.

ΓΡΗΓΟΡΙΟΣ ΓΕΡΑΚΑΡΑΚΟΣ (Πρόεδρος της Πανελλήνιας Ομοσπονδίας Αστυνομικών Υπαλλήλων (ΠΟΑΣΥ)): Και δεν καταλαβαίνετε, διότι ο Υπουργός σας, του Προστασίας του Πολίτη, δεν φαίνεται να σας εξήγησε, ότι άλλο είναι ο Στρατός και οι Ένοπλες Δυνάμεις της χώρας και άλλο είναι η Αστυνομία ή κάτι πάλεψε να σας εξηγήσει, αλλά τον επισκίασε ο «πολύς» Καμμένος και μάλλον, σε αυτή την Κυβέρνηση, όποιος φωνάζει περισσότερο επιβάλετε.

Η ουσία είναι ότι νομοθετείτε ένα έκτρωμα, ξεφτιλίζετε έναν θεσμό και όσους τον υπηρετούν και ασφαλώς νομοθετείτε αντισυνταγματικά. Προδήλως αντισυνταγματικά. Σας λένε τίποτα όλα αυτά; Ακούτε κανέναν; Έχετε καμία σχέση με την αριστερά και τη διαλεκτική της με τα κοινωνικά στρώματα που εκπροσωπεί; Φυσικά δεν ρωτάω για να απαντήσετε.

Επιγραμματικά η κριτική μας. Ξεχάσατε να νομοθετήσετε για την Ελληνική Αστυνομία. Η δομή και η φιλοσοφία του μισθολογίου αφορά αμιγώς τις ανάγκες και τις ιδιαιτερότητες των Ενόπλων Δυνάμεων που αναφορικά με τα θέματα προσωπικού παρουσιάζουν μεγάλες αποκλείσεις με αυτές των Σωμάτων Ασφαλείας. Ξεχάσατε τις δικαστικές αποφάσεις και ειδικότερα της Ολομέλειας των Ανωτάτων Δικαστηρίων, Συμβούλιο της Επικρατείας και Ελεγκτικό Συνέδριο. Καλά, τίποτα δεν καταλάβατε από τις θεμελιώδεις αποφάσεις του ΣτΕ; Δύο φορές μάλιστα, το 2014 και 2016, αλλά τότε κρινόντουσαν νομοθετήματα των προηγούμενων κυβερνήσεων των «κακών». Πόσο πιο απλά μπορεί να σας πει ένα δικαστήριο ότι δεν μπορείτε να νομοθετήσετε μισθολόγιο των Σωμάτων Ασφαλείας με συνολικές αποδοχές λιγότερες από τις ισχύουσες του Ιουλίου του 2012; Το μισθολόγιο που προτείνετε τώρα είναι στη συντριπτική πλειοψηφία των περιπτώσεων δυσμενέστερο από το συνταγματικό ανεκτά. Δεν σέβεστε ούτε τη δικαιοσύνη; Αντισυνταγματικός θα κριθεί και αυτός ο νόμος. Σας νοιάζει καθόλου;

Ομοίως, έχει κανείς σας κάποια λογική εξήγηση για το γεγονός ότι μεταξύ ομοιόβαθμων με τα ίδια έτη υπηρεσίας και διαφορετικής κατηγορίας στελέχη καταβάλλονται μικρότερες αποδοχές; Δηλαδή και εσωτερική ανισότητα και δεύτερη αντισυνταγματικότητα. Εξηγήστε εσείς κύριε Υπουργέ και Βουλευτές της συγκυβέρνησης, στους άνδρες και στις γυναίκες της Αστυνομίας, γιατί ο καθένας θα πρέπει να αμείβετε διαφορετικά; Εμείς αδυνατούμε. Τιμωρούνται κυριολεκτικά οι άγαμοι και οι διαζευγμένοι συνάδελφοι, ενώ η προσωπική διαφορά είναι στις περισσότερες περιπτώσεις μεγαλύτερη στο χαμηλόβαθμο προσωπικό ανεξαιρέτως ετών υπηρεσίας. Υπάρχουν περιπτώσεις συναδέλφων που δεν θα λάβουν ποτέ αύξηση ούτε ένα ευρώ και δεν θα αποσβέσουν ποτέ την προσωπική διαφορά, αφού θα αποστρατευτούν με αυτή. Υπάρχουν κατηγορίες αστυνομικών που η μισθολογική τους εξέλιξη σταματά στα 29 έτη υπηρεσίας.

Μη διανοηθείτε να συσχετίσετε το επίδομα ιδιαίτερων συνθηκών εργασίας με το επικίνδυνο, για το οποίο τόσο αίμα χύθηκε και τόσες προσδοκίες μάς δημιουργήσατε σε αναίσχυντες υποσχέσεις σας. Καμία σχέση δεν έχει το ένα με το άλλο. Ο τραγέλαφος του ύψους του, δηλαδή, μειώνεται όσο κατεβαίνεις την ιεραρχία των βαθμών, ενώ αυξάνεται για την τελευταία κατηγορία δικαιούχων και όταν αυτή η κατηγορία πάρει προαγωγή μειώνεται κατά το ήμισυ. Το θεωρείτε λεπτομέρεια μπρος στο μείζον; Πού είναι η θεσμοθέτηση του επικίνδυνου που ποτέ δεν έγινε;

Άλλο ανέκδοτο. Ενώ αναφερόμαστε σε στρατιωτικούς και αστυνομικούς υπαλλήλους του ελληνικού κράτους δεν λαμβάνεται υπόψη ο χρόνος της στρατιωτικής θητείας για τη μισθολογική εξέλιξη των κλιμακίων. Ομοίως, ο χρόνος σπουδών για την απόκτηση πτυχίου δεν λαμβάνεται υπόψη στη μισθολογική τους εξέλιξη, πλην των περιπτώσεων απόκτησης ιατρικής ειδικότητας, εφόσον αποτέλεσε τυπικό προσόν κατάταξης.

Άλλες επιμέρους επισημάνσεις δεν πρόκειται να σας κάνω. Εάν θέλετε να μας ακούσετε, να κατανοήσετε, να αφουγκραστείτε, έχετε το χρόνο και την καλή προαίρεσή μας και τις ευκαιρίες. Αποσύρετε τώρα τη σχετική διάταξη που αφορά το μισθολόγιο μας. Αν δεν το κάνετε, τότε μας εμπαίζετε, μας ατιμώνετε, δεν σας πιστεύουμε πια σε τίποτα και είμαστε απέναντι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Ρώτας, Πρόεδρος της Πανελλήνιας Ομοσπονδίας Ένωσης Στρατιωτικών (ΠΟΜΕΝΣ).

ΔΗΜΗΤΡΙΟΣ ΡΩΤΑΣ (Πρόεδρος της Πανελλήνιας Ομοσπονδίας Ένωσης Στρατιωτικών, ΠΟΜΕΝΣ): Κυρία Πρόεδρε, αξιότιμοι κύριοι βουλευτές, σας ευχαριστούμε θερμά για την πρόσκληση που μας στείλατε για να πούμε την άποψή μας για τις ρυθμίσεις που μας αφορούν. Δυστυχώς, αυτή την ευκαιρία οι στρατιωτικοί δεν την είχαμε τον τελευταίο χρόνο που έχει τεθεί θέμα καθιέρωσης νέου ειδικού μισθολογίου.

Η Πανελλήνια Ομοσπονδία Ενώσεως Στρατιωτικών έγινε η πρώτη ιστορικά συνδικαλιστική Ομοσπονδία που εκπροσωπεί τα συμφέροντα των εν ενεργεία στρατιωτικών. Ιδρύθηκε το 2017 με βάση το ν.4407/2016. Το αναφέρω αυτό, επισημαίνοντας ότι η ΠΟΕΣ, η οποία κλήθηκε από την Επιτροπή σας στην παρούσα συνεδρίαση αποτελεί σωματείο του ν.1712/1987. Εκσυγχρονισμός επαγγελματικών οργανώσεων των εμπόρων βιοτεχνών και λοιπών επαγγελματιών οργανώσεων των εμπόρων και άλλων διατάξεων, σύμφωνα με την υπ’ αριθμ. 453/2013 διαταγή του Ειρηνοδικείου Αθηνών που ενέκρινε το καταστατικό της.

Πρόκειται, δηλαδή, για σωματείο που διέπεται από εντελώς διαφορετικό νομικό καθεστώς και συγκεκριμένα το νομικό καθεστώς που διέπει τις οργανώσεις των εμπόρων, βιοτεχνών, ελεύθερων επαγγελματιών και αυτοκινητιστών, τις αποκαλούμενες εργοδοτικές οργανώσεις. Επομένως, μας προκαλεί εντύπωση που ένα τέτοιο σωματείο κλήθηκε να παραβρίσκεται και να συμμετάσχει σε μια συνεδρίαση, όπως η σημερινή. Καταθέτουμε τα σχετικά έγγραφα, καθώς η Ομοσπονδία έχει ήδη κινηθεί νομικά με την κατάθεση αίτησης ανακοπής κατά της ΠΟΕΣ.

Αξιότιμοι κύριοι βουλευτές, λόγω χρόνου δεν έχουμε τη δυνατότητα να αναλύσουμε ένα προς ένα τα αδύνατα σημεία της προτεινόμενης διάταξης. Θα θέλαμε να σταθούμε σε ορισμένα τα οποία θεωρούμε κρίσιμα.

Καταρχήν, διαπιστώνουμε ότι δεν έχουν εφαρμοστεί οι αποφάσεις του Συμβουλίου της Επικρατείας στο σημερινό μισθό των στρατιωτικών. Καλείσθε να ψηφίσετε ένα νέο μισθολόγιο για να μην εφαρμοστούν αυτές οι αποφάσεις και επίσης, καλείσθε να ψηφίσετε κάτι που είναι πρωτοφανές στα χρονικά. Οι στρατιωτικοί, γράφει στο άρθρο 127, δεν έχουν ωράριο. Προβλέπει ένα επίδομα ιδιαίτερων συνθηκών εργασίας, λόγω της απασχόλησης, χωρίς ωράριο. Καταργεί ή όχι το θεσμοθετημένο 40ωρο εργασίας; Πολλοί συνάδελφοι, λόγω των υπηρεσιακών αναγκών, εργάζονται πάνω από οκτώ ώρες την ημέρα. Γιατί να μην πληρωθούν τις υπερωρίες για όσες πρόσθετες ώρες εργαστούν; Δεν είναι αδικία να μας δίνουν ψίχουλα για να εργαζόμαστε χωρίς ωράριο όλη την ημέρα;

Μια ακόμη αδικία είναι αυτή που εντοπίσαμε στο επίδομα παραμεθορίου. Η παραμεθόριος που νομοθετείται είναι διαφορετική από την παραμεθόριο που ισχύει για τους άλλους δημόσιους υπαλλήλους. Κατασκευάζεται, δηλαδή, μια ιδιότυπη χακί παραμεθόριος. Τι εννοούμε; Παράδειγμα, αυτοί, οι οποίοι υπηρετούν στα σύνορα με την Αλβανία ή στα σύνορα με τα Σκόπια δεν θα δικαιούνται επίδομα παραμεθορίου, σε αντίθεση με τους δημοσίους υπαλλήλους που το δικαιούνται. Υπάρχει ακόμη μια παραδοξότητα στη νήσο Σκύρο. Με βάση τις προτεινόμενες διατάξεις είναι παραμεθόριος μόνο για την Πολεμική Αεροπορία, ενώ για τους συναδέλφους του Στρατού Ξηράς δεν είναι.

Τελικά αναρωτιόμαστε και εμείς τι είναι παραμεθόριος;

Από την αναδιάρθρωση των μισθολογικών κλιμακίων θα πληγούν οι πιο χαμηλόβαθμοι συνάδελφοι και πιο συγκεκριμένα, οι κατώτεροι αξιωματικοί και υπαξιωματικοί, οι οποίοι είναι η βάση του στρατεύματος και φυσικά, οι πιο ασθενείς οικονομικά και τα παιδιά τους δεν πεινούν λιγότερο από τα υπόλοιπα.

Επιπλέον, είναι οι συνάδελφοι που -αυτή τη στιγμή φοιτούν σε στρατιωτικές σχολές- θα υποστούν μειώσεις περίπου στα 200 €, παράλληλα καταγράφεται η θεσμική υποβάθμιση των Στρατιωτικών Σχολών, οι οποίες είναι Πανεπιστημιακού επιπέδου.

Αξιότιμοι κύριοι Βουλευτές, για αυτούς τους λόγους και για άλλους πολλούς, που θα μπορούσαμε να σας αναλύσουμε, εάν θελήσετε να διαθέσετε λίγο περισσότερο χρόνο να μας ακούσετε, ζητούμε την απόσυρση των διατάξεων που αφορούν τα ειδικά μισθολόγια για τις Ένοπλες δυνάμεις και τα Σώματα Ασφαλείας.

Θέλουμε, να μας δώσετε την ευκαιρία να τα συζητήσουμε και να πούμε την άποψή μας, η οποία μέχρι σήμερα δεν έχει ακουστεί. Αυτό πιστεύουμε επιβάλλει η Δημοκρατία στη χώρα μας. Σας ευχαριστούμε και πάλι που μας καλέσατε στο ναό της Δημοκρατίας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε και για το σεβασμό του χρόνου.

Συνεχίζουμε με τον κ. Σταθόπουλο, Πρόεδρο της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος. Κύριε Σταθόπουλε, έχετε το λόγο.

ΔΗΜΗΤΡΙΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος (ΠΟΕΥΠΣ)): Ευχαριστώ πολύ κυρία Πρόεδρε, κυρίες και κύριοι Βουλευτές, κύριοι εκπρόσωποι των φορέων, βρισκόμαστε στην αίθουσα αυτή για να καταθέσουμε ως Ομοσπονδία Πυροσβεστών τις απόψεις μας σε αυτό το πολυνομοσχέδιο.

Δυστυχώς, και εγώ κάποιους θα τους στενοχωρήσω, γιατί καταρχήν, θα ήθελα να αναφέρω, ότι υπάρχει ξεκάθαρα εμπαιγμός και κοροϊδία που ξεπερνά κάθε προηγούμενο, καθώς και έλλειψη μέριμνας από πλευράς της Κυβέρνησης, εις βάρος των σκληρά εργαζομένων στο Πυροσβεστικό Σώμα και στα Σώματα Ασφαλείας κατ' επέκταση.

Καταρχήν, η Κυβέρνηση -όπως διαπιστώσαμε- δεν έχει διάθεση συμμόρφωσης προς τις αποφάσεις του Συμβουλίου της Επικρατείας για την αποκατάσταση των μισθολογικών αδικιών. Στη διαμόρφωση των οικονομικών δεδομένων του μισθολογίου δεν μας δόθηκε καν το δικαίωμα για μελέτη, για κατάθεση απόψεων και διαβούλευση, παρά μόνο μία μέρα πριν την κατάθεση του στη Βουλή, δίνοντάς μας μόνο ένα γενικό περίγραμμα βασικές αρχές και φιλοσοφία σύνταξης χωρίς ποσά και αριθμούς. Πώς να δώσουμε σε μια μέρα, δηλαδή να πούμε τις απόψεις μας ως Ομοσπονδία χωρίς να έχουμε αριθμούς; Αυτά τα πράγματα δεν γίνονται, δεν υπάρχουν τέτοια πράγματα. Εντάξει. Εμείς οι συνδικαλιστές το ξέρουμε, μας έχετε σε «απόσταση» και όπως περνάτε τώρα το συνδικαλιστικό νόμο θέλετε να μας διαλύσετε. Πώς είναι δυνατόν, όμως, οι οικονομικές υπηρεσίες του Αρχηγείου της Πυροσβεστικής, να μην έχουν λάβει γνώση του απερχόμενου μισθολογίου, μία - δύο μέρες πριν την κατάθεσή του στη Βουλή το δώσατε στις οικονομικές υπηρεσίες του Αρχηγείου για να εκφέρουν και αυτές τις απόψεις τους.

Ο κύριος Υπουργός -που δεν είναι παρών σήμερα- δεν μας δέχθηκε καν και με διάφορες προφάσεις τη μια μέρα έλειπε, την άλλη δεν μπορούσε να μας ενημερώσει. Αυτά τα πράγματα συμβαίνουν για πρώτη φορά.

Στο διά ταύτα. Να αναφέρω επιγραμματικά κάποια πράγματα. Υπάρχει αναντιστοιχία ανάμεσα στο Στρατό, στην Ελληνική Αστυνομία και κατ’ επέκταση στο Πυροσβεστικό Σώμα. Εμείς ως Πυροσβεστικό Σώμα, στην ουσία, είμαστε οι πιο θιγόμενοι ένστολοι πάνω σε αυτό το ειδικό μισθολόγιο. Το αναφέρω αυτό γιατί -από όσο γνωρίζω εκτός και αν υπάρχει άλλη μεταβατική διάταξη- θα ήθελα να μου εξηγήσει ο κύριος Υπουργός που καταθέτει το πολυνομοσχέδιο, τι συμβαίνει με το άρθρο 154, τι ακριβώς λέει και αν υπάρχει αυτό, δηλαδή, ότι ο χρόνος του στρατιωτικής θητείας δεν λαμβάνεται υπόψη στη μισθολογική εξέλιξη των κλιμακίων. Όλοι εμείς Πυροσβέστες έχουμε μπει από το στρατό. Η Αστυνομία έχει κάποιες ιδιαιτερότητες, έχει ένα 30%, εμείς όλοι προερχόμαστε από το Στρατό. Εάν συμβεί αυτό το πράγμα, αμέσως εμείς έχουμε 70 € μείωση κατευθείαν στο μισθό μας, επίσης, ο χρόνος σπουδών για την απόκτηση του πτυχίου να μη λαμβάνεται υπόψη στη μισθολογική εξέλιξη και να μην αναφέρω ότι της ουσίας υπάρχουν και υπόλοιπες κρυφές μειώσεις από την προσωπική διαφορά, που όλοι πολύ καλά γνωρίζουμε και ξέρουμε, ότι μέχρι τώρα ήταν αμετάβλητη, τώρα με το αυτό το σχέδιο νόμου μπαίνει στην κλίνη του Προκρούστη.

Επίσης, κάποιες κατηγορίες συναδέλφων δεν θα λάβουν ποτέ αύξηση και την προσωπική διαφορά κάποιοι συνάδελφοι, όπως είπαν και οι φίλοι μας από τα υπόλοιπα Σώματα Ασφαλείας, δεν θα την αποσβέσουν ποτέ, αφού θα αποστρατευτούν με αυτή, η οποία στην πλειοψηφία των περιπτώσεων είναι μεγαλύτερη στο χαμηλόβαθμο προσωπικό με πολλά έτη ή λίγα έτη υπηρεσίας στους διαζευγμένους και στους άγαμους.

Διαπιστώσαμε, επίσης, ότι καταβάλλονται μικρότερες αποδοχές μεταξύ ομοιόβαθμων και σε μας με τα ίδια έτη υπηρεσίας, αλλά διαφορετικής κατηγορίας.

Κυρία Πρόεδρε, κύριοι Βουλευτές, οι μειώσεις είναι δεδομένες, αρχής γενομένης από το πλαφόν των 4 πενθημέρων, που στον υπολογισμό μας είναι 184 € το μήνα. Βέβαια, στο πρώτο πολυνομοσχέδιο που είχε κατατεθεί και μας είχε δοθεί υπήρχε πλαφόν και στις ώρες νυχτερινής απασχόλησης, τις οποίες τις πήραν πίσω. Αφαιρέθηκαν μεν προς το παρόν, αλλά είμαστε βέβαιοι ότι θα το φέρουν αργότερα, διότι το ανώτατο όριο καθορίζεται με κοινή υπουργική απόφαση. Υπολογίζεται 800 € το χρόνο για αυτά. Και δεν θα αναφερθώ καν στις υπόλοιπες μειώσεις που θα υποστούμε από τη νέα μείωση του αφορολόγητου.

Τέλος, από τη μελέτη του σχεδίου νόμου προκύπτει σαφώς ότι τις μεγαλύτερες επιπτώσεις θα τις υποστούν η πλειοψηφία και ο κορμός του πυροσβεστικού προσωπικού είτε οι χαμηλόβαθμοι συνάδελφοι που έχουν πολλά χρόνια υπηρεσίας είτε λίγα. Θέλω έτσι ενδεικτικά να σας αναφέρω τρία παραδείγματα. Ένας πυροσβέστης σήμερα με οκτώ χρόνια υπηρεσίας άγαμος, η προσωπική του διαφορά φτάνει στα 204 €. Ένας αρχιπυροσβέστης –αρχιλοχίας, δηλαδή- με 17 χρόνια υπηρεσίας στα 147 €. Ένας πύραρχος με 28 χρόνια υπηρεσίας με δύο παιδιά, η προσωπική του διαφορά φτάνει στα 234 €. Ζητάμε την άμεση απόσυρση του ή την καταψήφισή του. Ζητάμε την απόσυρση των διατάξεων του ειδικού μισθολογίου για να προχωρήσουμε στη διαβούλευση. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Παντελεάκος.

ΦΙΛΙΠΠΟΣ ΠΑΝΤΕΛΕΑΚΟΣ (Μέλος της Ένωσης Αξιωματικών Πυροσβεστικού Σώματος (ΕΑΠΣ)): Κυρία Πρόεδρε, κυρίες και κύριοι Βουλευτές, κύριοι εκπρόσωποι των φορέων, σας ευχαριστούμε για την πρόσκληση. Θα μπω κατευθείαν στα ζητήματα που τίθενται.

Το συγκεκριμένο σχέδιο μισθολογίου καταρτίσθηκε κρυφά από τους εκπροσώπους των εργαζομένων, χωρίς καμία διαβούλευση. Αυτό, ως πρώτο ξεκίνημα στις επισημάνσεις μας. Οι ρυθμίσεις του είναι μία μίξη ετερόκλητων σχεδιασμάτων που προσπαθούν να ακολουθήσουν τη βασική δομή και φιλοσοφία του ενιαίου μισθολογίου των δημοσίων υπαλλήλων, λαμβάνοντας, όμως, κυρίως δεδομένα των ενόπλων δυνάμεων, ενώ αγνοεί πλήρως τα δεδομένα και τις ιδιαιτερότητες των σωμάτων ασφαλείας. Παράλληλα, δεν λαμβάνει καθόλου υπόψη τις αποφάσεις του Συμβουλίου της Επικρατείας που ήδη μας έχουν δικαιώσει σε πάρα πολλά από τα ζητήματα, αλλά και στο μισθολόγιο, ακόμη και στη μείωση του 2012 και η διαδικασία αυτή δεν δικαιολογεί την ονομασία του ως «ειδικό μισθολόγιο». Την ίδια στιγμή, δεν εισάγει χαρακτηριστικά ενιαίου, αναφορικά με την πληρωμή υπερωριών, αργιών και Κυριακών.

Από δειγματοληπτική προσομοίωση σε σχέση με το υφιστάμενο, προκαλούνται στο συντριπτικό μέρος των στελεχών του Πυροσβεστικού Σώματος πραγματικές μειώσεις στις αποδοχές, από λίγα έως αρκετές εκατοντάδες ευρώ. Για παράδειγμα, εισάγεται η καινοφανής για ειδικό στρατιωτικό μισθολόγιο, ρύθμιση να μη λαμβάνεται υπόψη για την ένταξη στο μισθολογικό κλιμάκιο ο χρόνος στρατιωτικής θητείας του ένστολου που για εμάς ήταν προαπαιτούμενο πρόσληψης και μάλιστα, πληρώνουμε τη στρατιωτική θητεία με ασφαλιστικές εισφορές. Άγνωστο, πώς αυτό μπορεί να ρυθμιστεί.

Επίσης, δεν λαμβάνονται υπόψη για ένταξη σε μισθολογικό κλιμάκιο, τα έτη απόκτησης πτυχίου, όταν για πολλούς, εκ των αξιωματικών και των στελεχών του σώματος ήταν προαπαιτούμενο και μάλιστα για πολλές ειδικές κατηγορίες του προσωπικού και αυτό θα τους επιφέρει επιπλέον μείωση σε σχέση με το χρόνο απόκτησης του πτυχίου, αλλά και ιδιαίτερα στις κατηγορίες μηχανικών και κυβερνητών των πλωτών μέσων του Πυροσβεστικού Σώματος, μεγάλη διαφορά που προβλέπεται υποτίθεται να καλυφθεί με το ποσό της προσωπικής διαφοράς, είναι άγνωστο αν θα παραμείνει αυτό, καθώς είναι νωπή η κατακρήμνιση της προσωπικής διαφοράς στις συντάξεις και όσο καιρό ισχύσει, οι συνάδελφοι με τις μεγαλύτερες απώλειες καταδικάζονται σε πολλά χρόνια οικονομικής στασιμότητας, μέχρι να αποσβέσουν αυτή την προσωπική διαφορά.

Θα πρέπει να σημειωθεί ότι η προσωπική διαφορά δεν ανήκει στις συντάξιμες αποδοχές, οπότε αυτό το ποσό χάνεται στον υπολογισμό για την αναλογική σύνταξη, οδηγώντας στη μείωση της σύνταξης όσων είναι κοντά προς την έξοδο.

Τίθεται πλαφόν αποζημίωσης για τα πενθήμερα, δηλαδή τα 4 - 5 οκτάωρα του μήνα. Αυτή είναι η πρώτη οριζόντια μείωση, που φθάνει τα 200 ευρώ.

Θα πρέπει να σημειωθεί ότι η εφαρμογή του νέου μισθολογίου από 1/1/2017, θέτει ζητήματα επιστροφής χρημάτων για όσους ήδη έχουν εργασθεί όλα αυτά τα σαββατοκύριακα.

Το μηνιαίο κόστος του μισθολογίου είναι σήμερα 15 εκατομμύρια το μήνα για το πυροσβεστικό σώμα, με το νέο θα είναι 1 εκατομμύριο λιγότερο. Χάνονται επιδόματα, όπως το ειδικών συνθηκών που έχουμε κερδίσει με δικαστικές αποφάσεις και που ήδη χορηγείται πλέον σε εκτέλεση των αποφάσεων αυτών, στο προσωπικό του πυροσβεστικού σώματος.

Στο άρθρο 154 υφίστανται μεταβατικές διατάξεις, χωρίς να διευκρινίζεται ο τρόπος εφαρμογής για ένταξη στο νέο μισθολόγιο.

Για τον συνδικαλιστικό νομό, θα συμφωνήσω με τον εκπρόσωπο της ΑΔΕΔΥ για την κατακρήμνιση των δικαιωμάτων των εκπροσώπων των εργαζομένων.

Στους αξιωματικούς του πυροσβεστικού σώματος, το 75% έχει μεσοσταθμική μείωση της τάξης των 70 - 75 και το 25% μικρή μείωση, λιγότερη. Για το υπόλοιπο προσωπικό, 7.200 άτομα, δηλαδή το 95% έχει μειώσει από 1 - 150 ευρώ. Δηλαδή, το νέο αυτό επικαλούμενο ειδικό μισθολόγιο επιφέρει ουσιαστικό πλήγμα στους ένστολους και δη στους πυροσβέστες στο ξεκίνημα της αντιπυρικής περιόδου. Εμείς θα συνεχίσουμε να πράττουμε το καθήκον μας για το καλό του ελληνικού λαού. Ευτυχώς, εσείς ως διευκρίνιση στο άρθρο 155 του εμπαιγμού για όσους λάβουν αύξηση, δηλώνετε ότι θα τη πάρουν σε τέσσερα χρόνια, μισό ευρώ το μήνα και εάν, δηλαδή. Θεωρούμε, ότι αυτό θα πρέπει να καταψηφισθεί, να αποσυρθεί άμεσα και να υπάρξει διαβούλευση στο σύνολο του. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Χριστόπουλος.

ΓΕΩΡΓΙΟΣ ΧΡΙΣΤΟΠΟΥΛΟΣ (Γενικός Γραμματέας της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ)): Γνωρίζουμε όλοι ότι σε αυτά τα δύσκολα χρόνια της άσκησης δύσκολων πολιτικών, νεοφιλελεύθερων πολιτικών που η χώρα βρίσκεται σε μια επιτροπεία, στο μάτι του κυκλώνα, το πρώτο πράγμα, το οποίο απειλείται είναι τα δημόσια αγαθά και το πιο ευαίσθητο από τα δημόσια αγαθά είναι η παιδεία. Το είχαμε ζήσει και στην Χιλή του Pinochet, το έζησε και η νέα Ορλεάνη, όπως πολύ ωραία τα περιγράφει η Naomi Klein στο «Δόγμα του Σοκ» και εδώ για πολλά χρόνια εφαρμόστηκαν πολιτικές που ήθελαν ασύδοτες δυνάμεις από το χώρο της αγοράς να εισχωρήσουν στο χώρο της εκπαίδευσης, να εκποιήσουν το «φιλέτο» και να διευρύνουν έτσι τις ανισότητες.

Είναι αλήθεια ότι το ιδιωτικό σχολείο αποτελεί ένα πολύ ευαίσθητο κομβικό σημείο στο κομμάτι εκπαιδευτικού συστήματος, γιατί απ' τη μια πλευρά έχει τη δυνατότητα από το Σύνταγμα να παρέχει δημόσιο αγαθό, από την άλλη πλευρά, οι δυνάμεις αυτές της αγοράς το τραβούν προς το χώρο της ελεύθερης αγοράς με ανυπολόγιστες συνέπειες. Ο ν.4415/2016 έβαλε ανάχωμα στην ασυδοσία, έβαλε ανάχωμα σε αυθαιρεσίες, έβαλε ανάχωμα σε μεγάλες παρανομίες και έδωσε τη δυνατότητα να τηρηθεί και πάλι η συνταγματική νομιμότητα.

Σήμερα, ερχόμαστε μια νέα διάταξη για την ιδιωτική εκπαίδευση που είναι δύσκολη διάταξη. Πρέπει να το πούμε ότι περιέχει αρνητικά σημεία. Δεν βελτιώνει τη θέση των εκπαιδευτικών και επειδή ακούστηκε στο δημόσιο διάλογο ότι βελτιώνει τη θέση των εκπαιδευτικών, πρέπει να πούμε ότι εμείς δεν θέλουμε με αυτόν τον τρόπο να βελτιωθεί η θέση μας. Θέλουμε τον ν.4415/2016, ο οποίος μπορεί να μην ήταν τέλειος, όμως περιείχε ασφαλιστικές δικλίδες, όχι για να προστατευθούν συντεχνιακά δικαιώματα, αλλά για να προστατευθεί το δημόσιο αγαθό της εκπαίδευσης και να προστατευθεί το δημόσιο συμφέρον, γιατί πάνω απ' όλα εμείς οι εκπαιδευτικοί νοιαζόμαστε για την ισονομία όλων των παιδιών, από όποια κοινωνική τάξη και αν προέρχονται, όποια οικονομική δυνατότητα και αν έχουν οι γονείς τους.

Συγκεκριμένα, πρέπει να πούμε ότι πράγματι είναι θετικό ότι δεν αλλάζει καμία διάταξη για τα φροντιστήρια. Είναι σημαντικό αυτό, όμως το επίδικο - και δεν το λέω για να υποτιμήσω συναδέλφους ή οποιοδήποτε εκπαιδευτικό θεσμό - είναι το ιδιωτικό σχολείο, γιατί παρέχει δημόσιους τίτλους σπουδών.

Αυτό θα «χτυπηθεί». Και αυτό «χτυπιέται» σήμερα. Και να πούμε και κάποια σημεία.

Το πρώτο σημείο. Ποια είναι η μοναδική κοιτίδα Δημοκρατίας μέσα στο ιδιωτικό σχολείο; Είναι ο σύλλογος των διδασκόντων. Ο σύλλογος των διδασκόντων, δυστυχώς, ακυρώνεται με αυτήν τη διάταξη. Γιατί; Γιατί δεν του δίνεται η δυνατότητα να έχει αρμοδιότητα στη σύνταξη του ωρολόγιου προγράμματος. Όταν το ωρολόγιο πρόγραμμα δεν συγκροτείται με την αρμοδιότητα του συλλόγου των διδασκόντων, τότε ο σχολάρχης μπορεί να κάνει το ιδιωτικό σχολείο φροντιστήριο και τότε, θα έρθει η ισονομία να καταστρατηγηθεί για το παιδί, το οποίο φοιτά σε ένα δημόσιο σχολείο σε μια φτωχή περιοχή δεν έχει τη δυνατότητα.

Πάμε σε ένα κρίσιμο κομμάτι, για εμάς το κρισιμότερο, που έχει να κάνει με την Επιτροπή. Είναι σωστό, να υπάρχει ανεξάρτητος θεσμός για τον έλεγχο των απολύσεων. Υπάρχουν δύο είδη απολύσεων. Η μία είναι μαζική και ελεύθερη και έχει να κάνει με τις διατάξεις, όπου δεν μπαίνει κανένας περιορισμός. Η δεύτερη, έρχεται με δύο Εκθέσεις.

Οι παλαιότεροι νόμοι, ακόμα και η σκληρή συντηρητική γνώμη, έλεγαν ότι ο σχολικός σύμβουλος υποχρεούται να κάνει Έκθεση και ο Διευθυντής Εκπαίδευσης την επικυρώνει. Τώρα τι γίνεται; Ο σχολικός σύμβουλος, έρχεται προαιρετικά και μόνο. Άρα, η όλη αρμοδιότητα πάει στο σχολάρχη. Έρχεται λοιπόν ο εκπαιδευτικός να πάει σε μια επιτροπή, όπου είναι ενδεχόμενο να απολυθεί με χαρακτηρισμό και να μην ξαναδουλέψει ποτέ στη ζωή του. Δια βίου ακρωτηριασμός.

Και τι λέει για την Επιτροπή; Δίνεται ένα όριο, εξήντα ημερών υποχρεωτικής εκδίκασης της υπόθεσης. Όμως η υποχρεωτικότητα δεν έγκειται στο να πάρει απόφαση η επιτροπή. Έγκειται μόνο, στη χρονική διάρκεια. Γιατί, πιο κάτω, έρχεται μια φράση, που δυστυχώς, ακυρώνει την Επιτροπή. Τι λέει αυτή η φράση; Λέει ότι εάν παρέλθει άπρακτο το διάστημα, ο εκπαιδευτικός απολύεται. Φανταστείτε λοιπόν, ο εκπαιδευτικός, ο χαρακτηρισμένος ως παιδαγωγικά ανίκανος, ως διδακτικά ανίκανος, ως επαγγελματικά ασυνεπής, χωρίς να συνεδριάσει η Επιτροπή, να πάει σπίτι του. Όχι μόνο από το συγκεκριμένο σχολείο, αλλά για πάντα.

Και έρχομαι στο τελευταίο, που έχει να κάνει με το μισθολόγιο. Ζητούν οι θεσμοί, να πάνε οι αποζημιώσεις των ιδιωτικών εκπαιδευτικών, στον ιδιωτικό τομέα. Και ρωτούμε. Αφού λοιπόν, μας θέλει τόσο πολύ στον ιδιωτικό τομέα, γιατί να μην πάρουμε 13ο και 14ο μισθό; Γιατί να μην πάρουμε το επίδομα αδείας; Γιατί ο ν.682, ο νόμος «Ράλλη» του 1977, μιλούσε για εφαρμογή του άρθρου 22 του Συντάγματος που λέει, «ίσης αξίας εργασία, ίση αμοιβή».

Εμείς λοιπόν, παρέχουμε ίσης αξίας εργασία με τους δημόσιους εκπαιδευτικούς. Άρα, πρέπει να είναι ίση η αμοιβή μας. Ζητούμε να μην προσχωρήσουμε, όχι σε ένα νομοθέτημα, το οποίο περιέχει κάποιες διατάξεις, να μην προσχωρήσει αυτή η κυβέρνηση στη λογική του σχολείου της αγοράς, γιατί θα την βρουν μπροστά της. Και εμείς και η δημόσια εκπαίδευση και κυρίως, τα παιδιά των μισθοσυντήρητων, των εργαζομένων, των συνταξιούχων που αυτά θα αντιμετωπίσουν τον κυκεώνα της ανισότητας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Ραλάκης, ΕΜΜΑΝΟΥΗΛ ΡΑΛΑΚΗΣ (Γενικός Γραμματέας της Ομοσπονδίας Συνταξιούχων του ΙΚΑ (ΟΣΙΚΑ) ): Ευχαριστώ κυρία Πρόεδρε. Κύριε Υπουργέ, κυρία Πρόεδρε, κυρίες και κύριοι Βουλευτές. Το ασφαλιστικό σύστημα της χώρας μας, δέχεται μία διαρκή επίθεση που οφείλεται αποκλειστικά στις πολιτικές αποφάσεις, από τις αρχές της δεκαετίας του ΄90. Οι Νόμοι Σιούφα, Ρέππα, Πετραλιά, Λοβέρδου, Κουτρουμάνη, Κατρούγκαλου, αποτελούν την προϊστορία του σημερινού νομοσχεδίου που θα συζητηθεί περαιτέρω στη Βουλή και που έρχεται να δώσει, όχι λύσεις, αλλά ένα ακόμα καθοριστικό χτύπημα, στις βασικές συντάξεις μας, στα επιδόματα αναπηρίας κ.λπ., στο πολύτιμο για τους συνταξιούχους ΕΚΑΣ, στην παραπέρα μείωση των Επικουρικών για τα όμορφα μάτια της ιδιωτικής ασφάλισης. Βλέπε επαγγελματικά ταμεία, που οι κυβερνώντες και μη, ξέρουν καλύτερα από εμάς, τα συνήθη υποζύγια, στο κάρο της δήθεν «ανάπτυξης».

Όλες οι Κυβερνήσεις και η σημερινή, προσπάθησαν να προσπεράσουν την γενεσιουργό αιτία των δυσκολιών του ασφαλιστικού συστήματος, περίθαλψη, παροχές σύνταξης κ.λπ., που δεν μπορεί, αντικειμενικά, να είναι άλλος από την οικονομική αφαίμαξη, την λεηλασία των ταμείων μας, από το 1950 μέχρι σήμερα που τα οικονομικά τους αποτελέσματα, οι δικές μας εισφορές, δόθηκαν χαριστικά δάνεια και αγύριστα, σε τραπεζίτες, σε μεγαλοεπιχειρηματίες, σε εφοπλιστές και άλλους.

Όλοι εδώ μέσα ξέρουν τι θέλουμε να πούμε και ποιο είναι το δίκαιο μας. Ακόμα, το ζω-χάρισμα των αποθεματικών στο χρηματιστήριο, τα δομημένα ομόλογα, τα 2,5 δις και τα 800 εκατ. που στοίχισε η ανακεφαλαιοποίηση των Τραπεζών το τελευταίο διάστημα, το «κούρεμα» των αποθεματικών των Ταμείων, η εισφοροκλοπή, η εισφοροδιαφυγή, η μαύρη εργασία, τα χρέη του κράτους και η εργοδοσία προς τα Ταμεία μας και ούτω καθεξής, δεν λογίζονται. Είναι υπαρκτές πηγές του Ασφαλιστικού Συστήματος, όμως, που αγνοήθηκαν και προχωρήσατε στο χωρίς προηγούμενο επανυπολογισμό των καταβαλλομένων συντάξεων και τη δημιουργία της προσωπικής διαφοράς, για να «πετσοκοπούν» για άλλη μια φορά, κύρια και επικουρικές συντάξεις, όπως από την αρχή, λέγαμε. Αυτό το ξεπερνάμε σαν να μην γίνει τίποτα και η ζωή συνεχίζεται; Όχι, βέβαια.

Η καταλήστευση των Ταμείων μας για εργαζόμενους και συνταξιούχους, αποτελεί, το νούμερο ένα παράγοντα της σημερινής κατάστασης στο Ασφαλιστικό Σύστημα που με αυτό ως ανάβαση, εφαρμόζονται πολιτικές με «διαρκείς διώξεις και θανατηφόρα» μέτρα σε βάρος μας.

Ο μονόδρομος που έχει επιλέξει η Κυβέρνηση, δηλαδή, αυτός των περικοπών των συντάξεων μας που όλοι αυτοί που τον προτείνουν, στέκονται «γυμνοί» μπροστά στην αλήθεια που σκόπιμα δεν θέλουν να την αντιμετωπίσουν και να βάλουν «το δάκτυλο επί τον Νείλο», για να δοθούν λύσεις.

Ποια είναι η αλήθεια; Η επιστροφή όλων των αρπαγμένων από τα Ασφαλιστικά μας Ταμεία, από το κράτος και την εργοδοσία, αλλά και η ανακεφαλαιοποίησή των Ταμείων μας. Πάνω από 100 δις είναι το χρέος τους, κράτους και εργοδοσίας.

Εμείς, οι συνταξιούχοι και η ομοσπονδία μας, δεν λέμε «ο γέγονε γέγονε». Γι' αυτό και καλούμε όλους τους συνταξιούχους, να μην σκύβουν το κεφάλι στις πολιτικές που τους εξαθλιώνουν. Δεν χρωστάμε τίποτα σε κανέναν. Τις υποχρεώσεις μας τις έχουμε εκπληρώσει στο ακέραιο και άλλοι φταίνε και επιλεκτικά, την πληρώνουμε εμείς.

Έχουμε δώσει υπομνήματα και συναντήθηκαν με τον κ. Πρωθυπουργό και τους Υπουργούς που ενώ στα λόγια προς στιγμήν ίσως μας δικαιώνουν, στην πράξη, όμως, απορρίπτουν όλα τα αιτήματά μας.

Όλοι οι συνταξιούχοι όλων των Ταμείων απαιτούμε και διεκδικούμε, την επαναφορά των συντάξεων μας, την επαναφορά της 13ης και 14ης σύνταξης και ΕΚΑΣ, την αύξηση του αφορολόγητου, την ανά κεφαλαιοποίηση των ταμείων μας, την απόσυρση των χρημάτων των ταμείων μας από την ΑΕΔΑΚ και τον τζόγο του χρηματιστηρίου. Επίσης, την πλήρη κρατική εγγύηση όλων των συντάξεων και των αποδοχών μας, την κατάργηση όλων των αντί συνταξιοδοτικών και αντιλαϊκών νόμων.

Κυρίες και κύριοι, θα μπορούσαμε να προσθέσουμε στατιστικά στοιχεία για τους συνταξιούχους του Ι.Κ.Α., όμως θεωρούμε ότι σε όλους είναι γνωστό, ότι η λεπτομερή αναφορά τους είναι χάσιμο χρόνου. Επειδή, όμως, συναντιέστε και συνομιλείτε με τους λεγόμενους θεσμούς, θέλουμε να τους μεταφέρετε - που μάλλον το ξέρουν - τα παρακάτω στοιχεία του Ι.Κ.Α., για να καταλάβουν και εκείνοι, το πόσο καλά παίρνουν οι Έλληνες συνταξιούχοι του Ι.Κ.Α..

Από το 1.039.000 συνταξιούχους και κάτι του Ι.Κ.Α., περίπου οι 513.500, δηλαδή, το 49% παίρνουν συντάξεις μέχρι 500 €. Ακόμη, 250.140 συνταξιούχοι παίρνουν κύρια σύνταξη από 500 έως 700 €, που σημαίνει, ότι οι 567.749 συνταξιούχοι του Ι.Κ.Α., δηλαδή, το 73% του συνόλου ή 3 στους 4 επιβιώνουν με εισόδημα κάτω από τα όρια και τα όρια της στατιστικής φτώχειας. Αυτές τις συντάξεις πάτε να «κουτσουρέψετε» όλοι σας.

Τέλος, 113.597 συνταξιούχοι λαμβάνουν ως κύρια σύνταξη ποσό από 700 έως 1.000 € και μόνον 158.245 συνταξιούχοι έχουν σύνταξη άνω των 1.000 € και αυτά τα στοιχεία το 2017, επιδεινώνονται ακόμη περισσότερο. Εσείς, εκεί πάτε για να εφαρμόσετε την προσωπική διαφορά.

Κύριε Υπουργέ, σε αυτό το χωράφι «πάτε να κουρέψετε το γκαζόν». Δεν μας κατευνάζετε, λέγοντας, ότι δεν μπορεί να γίνει διαφορετικά.

Εμείς δείξαμε με αυτά τα λίγα, ότι υπάρχουν και άλλες λύσεις σε φιλολαϊκή κατεύθυνση, τις οποίες αρνείστε. Ως εκ τούτου, θεωρούμε, το νομοσχέδιο απαράδεκτο ενάντια στα συμφέροντα των συνταξιούχων και των εργαζομένων και ζητάμε την απόσυρσή του, σαν ένα ακόμη μνημόνιο σε βάρος των συνταξιούχων και των λαϊκών οικογενειών.

Σας ευχαριστούμε πολύ που μας δώσατε το χρόνο στα πλαίσια αυτής της Επιτροπής.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, γίνεται γνωστό στο Σώμα, ότι από τα άνω δυτικά θεωρεία παρακολουθούν τη συνεδρίαση αφού ξεναγήθηκαν στην «Αίθουσα Ελευθερίου Βενιζέλου» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, 31 μαθήτριες και μαθητές και δύο συνοδοί εκπαιδευτικοί από το Γ΄ Δημοτικό Σχολείο Καισαριανής. Σας καλωσορίζουμε στην Ελληνική Βουλή.

Συνεχίζουμε τώρα με τον κύριο Κορκίδη.

ΒΑΣΙΛΕΙΟΣ ΚΟΡΚΙΔΗΣ (Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ): Σας ευχαριστώ πολύ που μου δίνετε τη δυνατότητα να εκφράσω τον κλάδο του ελληνικού εμπορίου και να σας μεταφέρω ταυτόχρονα την απογοήτευση και τη δυσαρέσκεια των συναδέλφων μου, καθώς επίσης, να λυπηθώ κι εγώ με τους Υπουργούς που λυπούνται για το αποτέλεσμα της διαπραγμάτευσης.

Επίσης, επιτρέψτε μου να διαφωνήσω και με τον εκσυγχρονισμό που φέρνει αυτή η διαπραγμάτευση, εγώ θα τον έλεγα αναχρονισμό που μας επιστρέφει στο 1910, όταν η Κυριακή καθιερώθηκε ως επίσημη αργία. Εκσυγχρονισμός θα ήταν να μπορούσαμε να αναπτύξουμε το ηλεκτρονικό εμπόριο στη χώρα μας, να μπορούν να είναι ανοιχτές οι επιχειρήσεις 24 ώρες το 24ωρο και 7 ημέρες την εβδομάδα. Παρόλα αυτά, θα ήθελα να αναφερθώ αργότερα στο θέμα αυτό, εμείς τόσο καιρό ακούμε το θόρυβο για τα μέτρα και τα αντίμετρα της 2ετίας 2019-2020, αλλά διαπιστώνουμε, μάλιστα από το Σάββατο επιβεβαιώθηκε, ότι υπήρχε και μία σιγή ιχθύος για τα 10 νέα και παλιά μέτρα του νέου μνημονίου, του μνημονίου 3 plus, του 4ου μνημονίου, όπως θέλετε πείτε το, του μεταμνημονίου, το οποίο απλώνεται σαν χταπόδι από το 2017 έως το 2021.

Πραγματικά, δεν θα μπω στη διαδικασία να πω πόσα είναι τα μέτρα και τα αντίμετρα ή τα κοστολογήσω, το έκανε το Γενικό Λογιστήριο του Κράτους. Θα τα κάνετε κι εσείς εδώ στις παρουσιάσεις σας. Αυτό το οποίο μπορούμε να κρατήσουμε, είναι ότι τα αντίμετρα υπολείπονται των μέτρων κατά 1,36 δις και συγκεκριμένα για την περίοδο 2018-2021 τα μέτρα αξιολογούνται στα 5,39, και τα αντίμετρα στα 4 δις ευρώ. Έχετε την ανάλυση το 2018 δεν υπάρχουν και θετικά μέτρα, είναι μόνο αρνητικά, τα οποία κοστολογούνται 570 εκατ. χωρίς την αύξηση των ασφαλιστικών εισφορών στον υπολογισμό, που εμείς βγήκαμε και είπαμε 8 στους 10 εμπόρους πληρώνουν λιγότερες ασφαλιστικές εισφορές. Αλλά μέσα σε 11 μήνες από τη ψήφιση του νόμου και σε 4 μήνες από την εφαρμογή του, φροντίσατε να μας διαψεύσετε και μας αυξάνετε τις ασφαλιστικές εισφορές κατά 34%. Θα ήθελα να παραδεχτείτε και νομίζω ότι όλοι θα το θέλαμε αυτό ότι τα αντίμετρα έπρεπε να είναι τα μέτρα που θα συζητούσαμε σήμερα και τα μέτρα αντίμετρα. Αυτό θα ήταν το σωστό, αυτό θα ήταν το λογικό, αυτό θα ήταν το δίκαιο σε μία κοινωνία και σε ένα λαό, ο οποίος έχει υποστεί τα πάνδεινα και μετά από τόσους μήνες διαπραγμάτευσης αυτό περιμέναμε. Βεβαίως δεν είναι έτσι τα πράγματα και βρισκόμαστε για άλλη μία φορά ξανά εμείς οι μικρομεσαίοι στο επίκεντρο όλων αυτών των μέτρων. Εσείς παραδεχτήκατε τα λάθη που κάνατε στη μεσαία τάξη και επαναλαμβάνετε και κάνετε τα ίδια λάθη τώρα και στη μικρομεσαία επιχείρηση.

Θα πάω στην Κυριακή. Σε καμία περίπτωση αργία μήτηρ πάσης κακίας δεν ισχύει για την κυριακάτικη αργία. Τρία ζήτησαν οι δανειστές, όλα τα δώσατε και μάλιστα, θα σας πω ότι δεν αντιγράψατε το κείμενο των δανειστών το αγγλικό κείμενο, αλλά αυτό που σας υπέδειξε η Τρόικα του εσωτερικού. Στις 30 Κυριακές μας κάνετε μία Κυριακή δώρο. Θα πάρετε το άρθρο 49. Λέει το άρθρο 49 και πείτε μου εάν το είπε η Τρόικα, ότι τη δεύτερη Κυριακή του Αυγούστου να είναι κλειστά τα μαγαζιά και εάν πέφτει 15 Αύγουστος τη δεύτερη Κυριακή να είναι την πρώτη Κυριακή κλειστά. Αυτά σας τα είπε η Τρόικα;

Αυτά σας είπε η Τρόικα ή μήπως το εκπτωτικό χωριό, επειδή έχει πολλή ζέστη τον Αύγουστο και δεν μπορούν να περπατήσουν οι καταναλωτές; Θέλετε να μου πείτε και για τις τουριστικές περιοχές που επιλέξατε βαφτίζοντας αυθαίρετα τις τουριστικές περιοχές από τον Πειραιά έως το Σούνιο; Πηγαίνετε απέναντι από το Ίδρυμα Νιάρχου, δίπλα στο Tae Kwon Do για το εμπορικό κέντρο, συνεχίζετε στην τουρκική μαρίνα του Φλοίσβου, πηγαίνετε στο Ελληνικό και δίνετε προίκα, που θα γίνει αραβικό σε λίγο καιρό, δίνετε την Γλυφάδα και όλες τις περιοχές για τους πελάτες του Αστέρα και πάμε και στα χωράφια γύρω από το αεροδρόμιο, που μόνο χωράφια δεν είναι. Εκεί είναι το εκπτωτικό χωριό και απέναντι από τις αφίξεις - αναχωρήσεις είναι όλα τα outlet.

Αυτές είναι οι νέες τουριστικές περιοχές της Ελλάδας και ο τουρίστας θα βγει από το αεροδρόμιο «Ελ. Βενιζέλος», θα πάει να πάρει έναν καναπέ και ένα ψυγείο και θα το πάει σπίτι του. Λυπάμαι πάρα πολύ για αυτό. Διαβάστε το άρθρο 49 και αν πραγματικά πιστεύετε αυτά τα οποία λέγατε πριν λίγο καιρό, νομίζω ότι θα διαφωνήσετε και με τον εαυτό σας. Είναι ποτέ δυνατόν, πραγματικά, να μπορούμε να μιλάμε με τέτοιους όρους; Αυτό μας το έδωσαν και το αντιγράψαμε. Αυτό είναι υπαγόρευση.

Τι σας έχουμε κάνει οι μικρομεσαίοι και δεχόμαστε τέτοια επίθεση; Εμείς είμαστε υπεύθυνοι για όλα αυτά τα κακά που συμβαίνουν στον τόπο; Θα πρέπει να σταματήσει αυτή η ιστορία και θα πρέπει, επιτέλους, να κοιτάξετε προσεκτικά ποιοι οφείλουν τα περισσότερα «κόκκινα» δάνεια και τις περισσότερες ληξιπρόθεσμες οφειλές στο Δημόσιο. Είναι 6.000 Α.Φ.Μ. αυτοί που χρωστάνε 30 δισ. από τα 45 δισ. «κόκκινα» επιχειρηματικά δάνεια και δεν είναι μικρομεσαίοι. Είναι 7.300 Α.Φ.Μ. αυτοί που χρωστάνε τα 74 δισ. στο Δημόσιο από τα 94 δισ. και δεν είναι μικρομεσαίοι. Οι μικρομεσαίοι κάθε μέρα βάζουμε από την τσέπη μας για να χρηματοδοτήσουμε την επιχείρηση μας. Αυτοί που χρωστάνε αυτά, πήραν τα δάνεια, τα έκαναν καταθέσεις εξωτερικού και τώρα, σαν το «ζόμπι» της αγοράς, «ξαναζωντανεύουν» επειδή βλέπουν κάτι να γίνεται και έρχονται να πάρουν αυτό που απέμεινε. Εμείς έχουμε δείξει τον οικονομικό πατριωτισμό και οφείλετε, όχι να μας προστατεύσετε, να μας στηρίξετε. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Καββαθάς.

ΓΕΩΡΓΙΟΣ ΚΑΒΒΑΘΑΣ (Πρόεδρος της Γ.Σ.Ε.Β.Ε.Ε.): Κυρία Πρόεδρε, κυρία και κύριε Υπουργοί, κυρίες και κύριοι βουλευτές, καταρχήν θέλω να ευχαριστήσω για την πρόσκληση. Το νομοσχέδιο που καταθέτει η Κυβέρνηση στο Εθνικό Κοινοβούλιο, με τη διαδικασία του επείγοντος, ολοκληρώνει έναν ακόμη κύκλο βίαιων παρεμβάσεων στην ελληνική οικονομία και κοινωνία. Μετά από 7 χρόνια υπαγωγής στο πιο αυστηρό πρόγραμμα δημοσιονομικής λιτότητας που έχει εφαρμοστεί ποτέ στην οικονομική ιστορία που δεν έχει επιβληθεί ούτε σε ηττημένους πολέμων, είναι προφανές ότι οδεύουμε σε έναν ακόμη γύρο επιπρόσθετων επιβαρύνσεων, ο οποίος επιδρά ανασταλτικά στις προοπτικές ανάκαμψης και συντηρεί την οικονομία σε μια κατάσταση παγίδας στασιμότητας.

Η Γ.Σ.Ε.Β.Ε.Ε. θεωρεί ότι από αυτήν τη συμφωνία, αντί να απελευθερωθούν παραγωγικές δυνάμεις του τόπου, καθηλώνονται ακόμη περισσότερο σε ένα σπιράλ εσωτερικής υποτίμησης και υποβάθμισης. Η συμφωνία είναι αναγκαία συνθήκη υπέρβασης της κρίσης, αλλά δεν είναι ικανή από μόνη της να δημιουργήσει μια νέα αρχή. Η Γ.Σ.Ε.Β.Ε.Ε. εκτιμά ότι τα νέα μέτρα θα πλήξουν μεσοπρόθεσμα κυρίως την ραχοκοκαλιά των ελληνικών επιχειρήσεων και της ελληνικής οικονομίας προς όφελος των μεγάλων επιχειρήσεων, αλλοδαπών και εγχώριων συμφερόντων. Οι θυσίες της ελληνικής κοινωνίας και της παραγωγικής βάσης μπορεί να έχουν οδηγήσει σε απτά εντυπωσιακά δημοσιονομικά αποτελέσματα, όμως δεν έχουν κεφαλαιοποιηθεί σε επίπεδο αύξησης της απασχόλησης, βελτίωσης του επιχειρηματικού περιβάλλοντος, προοπτικών ανάπτυξης και κοινωνικής πολιτικής. Άλλωστε, τα πρόσφατα στοιχεία της ΕΛΣΤΑΤ επιβεβαιώνουν την καθήλωση της οικονομίας σε χαμηλά επίπεδα ισορροπίας.

Στην επόμενη τετραετία αναμένονται επιπρόσθετες επιβαρύνσεις και παρεμβάσεις στα δημόσια οικονομικά ύψους 5,5 δις που θα αφαιρέσουν πόρους από την πραγματική οικονομία. Σύμφωνα με τις προβλέψεις του μεσοπρόθεσμου προγράμματος υπάρχει παραδοχή ότι το 2017, η αύξηση του ακαθάριστου εθνικού προϊόντος θα περιοριστεί στο 1,8 έναντι 2,7 του στόχου, ενώ αντίστοιχα προσαρμόζονται προς το χαμηλότερο η ιδιωτική κατανάλωση και οι επενδύσεις. Οφείλουμε να τονίσουμε ότι και σε παρελθόν αντίστοιχες προβλέψεις, σε περιόδους στασιμότητας δεν είχαν επαληθευθεί εξαιτίας της διαρκούς δέσμευσης της οικονομικής πολιτικής σε καθεστώς λιτότητας. Άλλωστε σε καμία από τις χώρες τις οποίες βρέθηκαν σε καθεστώς Μνημονίου ή επιτήρησης τα προηγούμενα χρόνια δεν υποχρεώθηκε να βρίσκεται επί δεκαετία σε ένα τόσο αυστηρό δημοσιονομικό και μεταρρυθμιστικό πλαίσιο που στραγγαλίζει την εθνική οικονομία και παραγωγική βάση της χώρας.

Οι θεσμοί και οι οικονομικοί αναλυτές γνωρίζουν ότι οι περικοπές δαπανών και η φορολογία δεν έφτασαν ούτε στο μισό στις υπόλοιπες χώρες της περιφέρειας που εφάρμοσαν περιοριστική οικονομική πολιτική. Ενώ ακόμα και σήμερα, υπάρχουν χώρες που έχουν κερδίσει χρόνο μετάβασης για την προσαρμογή των δημοσιονομικών τους αποτελεσμάτων. Αυτός ο χρόνος είναι αναμφίβολα προς όφελος των εθνικών τους οικονομιών και αυτό το γεγονός αποτελεί σαφέστατα, τη μεγάλη αποτυχία του Ελληνικού πολιτικού συστήματος συνολικά, να παρουσιάσει και να διαπραγματευθεί ένα εθνικό σχέδιο για έξοδο από την κρίση, με δεσμεύσεις, χρονοδιαγράμματα, ομαλό πολιτικό κύκλο, αλλά και με συγκεκριμένες εθνικές κόκκινες γραμμές.

Το νομοσχέδιο αυτό εκτός από τη συνέχιση της λιτότητας προετοιμάζει το έδαφος για μια νέα απορρύθμιση του επιχειρησιακού περιβάλλοντος, η οποία θα οδηγήσει και άλλες επιχειρήσεις στο κλείσιμο και την ευθανασία. Θα συνεχίσω με το ασφαλιστικό. Ένα χρόνο πριν λέγαμε εδώ στο κύριο Κατρούγκαλο, να μην γευτούμε άλλο φορολογητέο και άλλο ασφαλιστέο εισόδημα. Ένα χρόνο μετά, διαψεύσθηκε ο κ. Κατρούγκαλος που επέμενε για το φορολογητέο. Τα έξοδα μας θα ασφαλίζονται. Για σκεφτείτε, κύριοι Βουλευτές, όλων των παρατάξεων, ποιος άνοιξε θέμα Κυριακών; Εξηγήστε μου έχει αυτορυθμιστεί ή όχι η ελληνική αγορά όλα αυτά τα χρόνια; Υπάρχει τουριστικός προορισμός, ο οποίος δεν είναι ανοικτός είτε είναι νησί είτε είναι στην ηπειρωτική χώρα;

Ξεχνάτε την απόφαση του Συμβουλίου Επικρατείας την 100/2017 της Ολομέλειας-3 μηνών απόφαση- η οποία λέει, πέραν των περιορισμών ότι το άνοιγμα των Κυριακών δεν μπορεί να γίνει κανόνας αλλά εξαίρεση; Έχω ζήσει και στην προηγούμενη κυβέρνηση. Το έγγραφο της κυρίας Λαγκάρντ,-το οποίο συνεχίζετε εσείς σήμερα-, το step by step, έχετε κάνει αυτά, να κάνετε εκείνα. Την προηγούμενη φορά μιλάγανε για να ανοίξει η Ραφήνα και το Πικέρμι. -το ήξερε η κυρία Λαγκάρντ-, να ανοίξει η Τσιμισκή όχι στο ιστορικό κέντρο της Θεσσαλονίκης, αλλά σε όλο της το μήκος. Τώρα λένε να ανοίξει το Εμπορικό Πάρκο, που δεν το λέει Εμπορικό Πάρκο γιατί θα το καθορίσει ο Υπουργός, αλλά να ανοίξει η περιοχή πέριξ του Αεροδρομίου. Πόση είναι αυτή η ακτίνα του πέριξ;

Τα άλλα πολιτικά κόμματα κρύβονται πίσω από τη θέση που διατύπωσε στο νομοσχέδιο η Κυβέρνηση για τις Κυριακές, εγώ θα τα παρακαλούσα όλα του συνταγματικού δημοκρατικού τόξου να τοποθετηθούν και να μας πουν με ποιους είναι, με εκείνους που είπε ο κύριος Κορκίδης προηγουμένως ή με το σύνολο των μικρομεσαίων επιχειρήσεων που έχουν το 85% της απασχόλησης στη χώρα; Για να ξέρουμε και εμείς, δεν αρκεί να ξέρετε εσείς. Για τα εργασιακά, γιατί ανοίγουν τα εργασιακά ξανά; Ο κύριος Βρούτσης είναι εδώ, στη Γενεύη στις 30/09/2014 οι Εθνικοί Κοινωνικοί Εταίροι και η κυβέρνηση παρουσία του Γενικού Διευθυντού του Διεθνούς Γραφείου Εργασίας του Guy Ryder συμφωνήσαμε.

Ξανασυμφωνήσαμε στο Ζάππειο με την παρουσία της ελληνικής Κυβέρνησης και τον κ. Κατρούγκαλο. Ξανασυμφωνήσαμε τον Ιούλιο του 2016. Γιατί ανοίγουμε πάλι το θέμα των εργασιακών; Ποιος κινεί τα νήματα; Και μιλάμε για αφορολόγητο τη μείωση στο 5.900, στο 5.800 και δεν μιλάμε στα αντίμετρα. Έχω επισημάνει στο εθνικό κοινοβούλιο το 2008 όταν προσπάθησε η τότε κυβέρνηση να καταργήσει το αφορολόγητο των επαγγελματιών, των βιοτεχνών και των εμπόρων ότι αισθάνομαι της β’ κατηγορίας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ολοκληρώστε την τοποθέτησή σας, κύριε Καββαθά.

ΓΕΩΡΓΙΟΣ ΚΑΒΒΑΘΑΣ (Προέδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)): Κυρία Πρόεδρε, σε ένα νομοσχέδιο που καταστρέφει τον παραγωγικό ιστό της Χώρας, καταρχάς, οι πρόεδροι των κοινωνικών εταίρων θα έπρεπε να μιλήσουμε πρώτοι για τα μεγάλα θέματα. Δεν γίνεται να μην μιλήσουμε για την καταστροφή που έρχεται στον τομέα που εκπροσωπούμε.

Κλείνοντας, θέλω να ρωτήσω σχετικά με τον εξωδικαστικό, γιατί αλλάζει πάλι, κύριε Υπουργέ; Προχθές το ψηφίσαμε. Γιατί ξαναδίνετε το δικαίωμα στις τράπεζες να πηγαίνουν με το άρθρο 46 και να αμφισβητούν τις οφειλές; Γιατί ανοίγετε θέμα ηλεκτρονικών πλειστηριασμών πριν ανοίξει το θέμα του εξωδικαστικού; Ακόμα δεν έχει λειτουργήσει η πλατφόρμα και ανοίγουμε ηλεκτρονικούς πλειστηριασμούς.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας ευχαριστούμε κύριε Καββαθά. Απλά θα κάνω μια σημείωση ότι όλοι οι προσκεκλημένοι φορείς είναι ισότιμοι. Όλοι αντιμετωπίζονται με τον ίδιο τρόπο από το προεδρείο.

Το λόγο έχει ο κ. Σεβαστίδης.

ΧΑΡΑΛΑΜΠΟΣ ΣΕΒΑΣΤΙΔΗΣ (Εκπρόσωπος Τύπου της Ένωσης Δικαστών και Εισαγγελέων (ΕΝΔΕ)): Στο σύντομο χρόνο που είχαμε από χθες το απόγευμα να ενημερωθούμε, δεν μπορούμε παρά να κάνουμε αναφορά στις πιο χαρακτηριστικές και άκρως προβληματικές διατάξεις του πολυνομοσχεδίου.

Αρχικά, σε ό,τι αφορά το άρθρο 1, να πω ότι επέρχεται για το μετά την 1/1/2019 χρονικό διάστημα περικοπή σε ποσοστό έως και 18% των καταβαλλόμενων συντάξεων κατά το ποσό που υπερβαίνουν εκείνο που προκύπτει βάσει του θεσπιζόμενου στο ν. 4387/16 τρόπου αναπροσαρμογής και διατηρεί την προσωπική διαφορά μόνο σε περίπτωση που το εναπομένον μετά την εφαρμογή της νέας περικοπής ποσό εξακολουθεί να υπερβαίνει το προκύπτον, βάσει του ως άνω τρόπο αναπροσαρμογής.

Πρόκειται για μια διάταξη που έχει, ήδη, κριθεί στη σχετική γνωμοδότηση του Ελεγκτικού Συνεδρίου ως αντίθετη στις συνταγματικά κατοχυρωμένες αρχές της αναλογικότητας και της ισότητας των πολιτών στα δημόσια βάρη, αλλά, παράλληλα, θίγει και προσβάλει το προστατευόμενο στο άρθρο 1 του πρώτου προσθέτου πρωτοκόλλου της ΕΣΔΑ δικαίωμα στην περιουσία κατά το μέτρο που θίγονται κεκτημένα συνταξιοδοτικά δικαιώματα.

Δεν χρειάζεται κάτι περισσότερο γι’ αυτή την προβληματική διάταξη. Εκείνο που πρέπει μόνο να τονίσουν στο σημείο αυτό και είναι άξιο ιδιαίτερης προσοχής, είναι η αιτιολογική έκθεση του πολυνομοσχεδίου για το άρθρο 1 που αναφέρει ότι κατά ποσοστό 18% μείωση των συντάξεων σέβεται την αρχή της αναλογικότητας, διότι δεν διαταράσσει σημαντικά το επίπεδο διαβίωσης των συνταξιούχων. Δηλαδή, θεωρείται από τους συντάκτες του νομοσχεδίου ανεκτή η βίαιη περικοπή του 1/5 των αποδοχών της πιο ευάλωτης κοινωνικής ομάδας.

Σε ό,τι αφορά το άρθρο 17 για τις ομαδικές απολύσεις, να πω ότι με το άρθρο αυτό καταργείται η εγκριτική υπουργική απόφαση και αντικαθίσταται από απόφαση του Ανώτατου Συμβουλίου Εργασίας, το οποίο προχωράει σε έναν τυπικό έλεγχο τήρησης της υποχρέωσης του εργοδότη για ενημέρωση και διαβούλευση με τους εργαζόμενους. Αυτή η διάταξη είναι άκρως προβληματική, διότι με αυτό τον τρόπο, ουσιαστικά, οι ομαδικές απολύσεις απελευθερώνονται από τη στιγμή που ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης δεν έχει πλέον δυνατότητα παρέμβασης.

Επιπρόσθετα, μια αναφορά στην αιτιολογική έκθεση του νόμου στο σημείο αυτό για τη δικαιολόγηση της διάταξης αυτής, όπου γίνεται αναφορά στην απόφαση του Δεκεμβρίου του 2016 του Δικαστηρίου της Ευρωπαϊκής Ένωσης, τροποποιείται το νομοθετικό πλαίσιο ελέγχου των ομαδικών απολύσεων προς το σκοπό εναρμόνισης του εθνικού δικαίου με το δίκαιο της Ευρωπαϊκής Ένωσης. Αν πράγματι είναι αυτός ο σκοπός, εμείς προτείνουμε, καταρχήν, να εξετάσουμε τι λέει η απόφαση του Δικαστηρίου της Ευρωπαϊκής Ένωσης.

Η πρόταση του Γενικού Εισαγγελέα ήταν εκείνη όπου έλεγε ότι το Εθνικό Δίκαιο δεν είναι συμβατό με την Οδηγία. Αντίθετα, το Δικαστήριο της Ε.Ε. διαπίστωσε τη συμβατότητα του Εθνικού Δικαίου με την Οδηγία, δηλαδή την παρέμβαση και την αποφασιστική αρμοδιότητα την εγκριτική απόφαση του Υπουργού Εργασίας και το μόνο το οποίο είπε, απαίτησε αιτιολογία στην απόφαση αυτή. Τροποποιήστε ανάλογα λοιπόν το άρθρο αυτό και προβλέψτε για πρώτη φορά να διατηρηθεί η παρέμβαση του Υπουργού Εργασίας, αλλά με υποχρέωση αιτιολογίας της σχετικής απόφασης. Μια επισήμανση, χρέος -υπό τις υπάρχουσες συγκυρίες- της νομοθετικής και εκτελεστικής εξουσίας είναι η συγκράτηση των ομαδικών απολύσεων και όχι η διευκόλυνσή τους.

Προχωρώ στο άρθρο 20, όπου θεσπίζεται η άμεση εκδίκαση κατά τη διαδικασία του άρθρου 22, παρ. 4, του ν. 1264/1982 των διαφορών που απορρέουν από το άρθρο 656 του Αστικού Κώδικα, σε περίπτωση κήρυξης απεργίας σε επιχείρηση. Η ένταξη στην σύντομη αυτή διαδικασία των διαφορών που αφορούν άρνηση του εργοδότη να καταβάλει, αποδοχές, μισθούς σε εργαζόμενους που δεν απεργούν, γίνεται με προφανή σκοπό να νομιμοποιήσει την έμμεση καθιέρωση του δικαιώματος του εργοδότη σε ανταπεργία στο Lock-out και αυτή είναι αντίθετη με το ήδη υφιστάμενο καθεστώς, με τον ν.1264/1982. Καταρχήν, τι εξυπηρετεί αυτή η διάταξη, αφού οι περιπτώσεις της ανταπεργίας ήδη εκδικάζονται με τη σύντομη αυτή η διαδικασία του άρθρου 22, παρ.4.

Εάν πράγματι σκοπός του νομοθέτη, όπως αποτυπώνεται στην Αιτιολογική Έκθεση είναι η προστασία των εργαζομένων από την καθυστέρηση καταβολής του μισθού τους, όπως αναφέρεται στην Αιτιολογική Έκθεση και ενώ γνωρίζετε ότι η κρατούσα στη νομολογία άποψη απαλλάσσει τον εργοδότη από τον κίνδυνο του μισθού σε περίπτωση απεργίας, δεν έχετε παρά να εξάγεται και αυτό σας προτείνουμε, μια ουσιαστικού δικαίου διάταξη με το εξής περιεχόμενο, «Σε περίπτωση αντικειμενικής αδυναμίας απασχόλησης των μη απεργών μισθωτών, λόγω απεργίας, τον κίνδυνο του μισθού φέρει αποκλειστικά ο εργοδότης», διαφορετικά γνωρίζετε πολύ καλά ότι η διάταξη αυτή, ενώ φαίνεται να είναι υπέρ των εργαζομένων, είναι υπέρ των εργοδοτών και σε βάρος των εργαζομένων.

Για το άρθρο 56, παρ. 9, η διάταξη αυτή προβλέπει συμμετοχή τριών Δικαστών σε επιτροπή που θα κρίνει τη νομιμότητα καταγγελίας της σύμβασης εργασίας ιδιωτικών εκπαιδευτικών με ιδιωτικά σχολεία. Διαφωνούμε με τη διάταξη αυτή, διότι μετατρέπει την επιτροπή σε ένα Δικαστήριο, αφού τα ζητήματα αυτά νομιμότητας της καταγγελίας και της καταχρηστικότητας ή μη αυτής είναι αντικείμενο δικαστικής κρίσης και θα πρέπει να ανατίθεται αποκλειστικά στα Δικαστήρια. Υπάρχει όμως και ένα άλλο ζήτημα. Η επιτροπή αυτή απαρτίζεται από τρεις Δικαστές του Πρωτοδικείου Αθηνών, οι οποίοι υπηρετούν και οι τρεις στο ειδικό τμήμα των εργατικών διαφορών, κάτι που σημαίνει ότι όταν κάποια στιγμή θα φτάσει, -γιατί δεν αποκλείεται βέβαια η δυνατότητα προσφυγής στη Δικαιοσύνη-, η υπόθεση, μετά από απόφαση του οργάνου αυτή στην οποία συμμετέχουν τρεις Δικαστές, θα φτάσει να εκδικαστεί από έναν μόνο Δικαστή του ίδιου τμήματος, καταλαβαίνετε ότι υπάρχει άμεσα ο κίνδυνος επηρεασμού της κρίσης του Δικαστηρίου.

Τονίζω εδώ ότι το Υπουργείο Δικαιοσύνης πριν από λίγους μήνες είχε αφαιρέσει από τους Δικαστές αρμοδιότητες πέραν των αμιγώς δικαστικών καθηκόντων τους και αναφέρομαι στις αρχαιρεσίες για τα συνδικαλιστικά όργανα, με την αιτιολογία ότι οι Δικαστές πρέπει να μείνουν απερίσπαστοι αμιγώς στα δικαστικά καθήκοντά τους. Τώρα, εισάγεται μια διάταξη με την οποία αυξάνονται τα μη δικαστικά καθήκοντα τη στιγμή που οι υποθέσεις στα Δικαστήρια αυξάνονται καθημερινά. Κλείνω με το άρθρο 65, που προβλέπει νομοθετική ασυλία συγκεκριμένης κατηγορίας προσώπων, όπου αυτό το ζήτημα έχει απασχολήσει έντονα την νομική επιστήμη τα τελευταία χρόνια, γιατί είναι συνέχεια πολλών νέων διατάξεων που προβλέπουν τέτοια ασυλία και είναι προφανές, ότι η σύννομη λειτουργία και δράση των προσώπων αυτών, τους απαλλάσσει από οποιαδήποτε ευθύνη και δεν χρειάζεται νομοθετική επιβεβαίωση.

Κλείνω εδώ, λέγοντας ότι για τα πρόσωπα αυτά, η διάταξη του άρθρου 65, δείχνει δυσπιστία της Νομοθετικής και Εκτελεστικής Εξουσίας απέναντι στη Δικαστική και κατά το μέρος που εξαιρεί χωρίς λόγο ορισμένη κατηγορία πολιτών, από την εφαρμογή του νόμου του κράτους. Είναι άκρως προβληματική και γύρει εύλογα ζητήματα συνταγματικότητας τους. Σας ευχαριστώ.

ΙΩΑΝΝΗΣ ΒΡΟΥΤΣΗΣ: Κυρία Πρόεδρε, θα ήθελα το λόγο επί της διαδικασίας.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Παρακαλώ έχετε το λόγο.

ΙΩΑΝΝΗΣ ΒΡΟΥΤΣΗΣ: Θεωρώ ότι η τοποθέτηση του κ. Σεβαστίδη, καθώς είναι παρόντες όλες και όλοι οι Βουλευτές, κυρίως ΣΥ.ΡΙΖ.Α. και παρούσα η πολιτική ηγεσία του Υπουργείου Εργασίας, αποτελεί κομβικό σημείο. Μέχρι πριν από λίγο η Υπουργός Εργασίας έλεγε διαφορετικά πράγματα για το κείμενο, ο κ. Σεβαστίδης, εκ μέρους του νομικού κόσμου της χώρας λέει ότι απελευθερώνονται οι ομαδικές απολύσεις και έρχεται και το lock-out, και πρέπει να μιλήσει το Υπουργείο Εργασίας. Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Συγνώμη, αυτό δεν είναι επί της διαδικασίας, παρακαλώ. Το λόγο έχει ο κ. Ασπρογέρακας, Πρόεδρος της Ένωσης Εισαγγελέων Ελλάδας.

ΔΗΜΗΤΡΙΟΣ ΑΣΠΡΟΓΕΡΑΚΑΣ (Πρόεδρος της Ένωσης Εισαγγελέων Ελλάδος ΕΕΕ): Κυρίες και κύριοι Βουλευτές, στο σχέδιο νόμου που συζητείται αυτή τη στιγμή υπάρχουν μερικές διατάξεις, οι οποίες δεν έχουν καμία σχέση με τη δημοσιονομική πολιτική, η οποία ασκείται και δεν αφορά και την Ένωση Εισαγγελέων στη συγκεκριμένη περίπτωση. Υπάρχουν, όμως, στα άρθρα 63, 64 και 65 κάποια ζητήματα πολύ λεπτά και ευαίσθητα, τα οποία θεωρώ ότι δεν τα είδε κανείς με τη δέουσα προσοχή. Ορισμένα άρθρα στο κείμενο αυτό του νόμου θα σας τα αναφέρω από την αρχή.

Στο άρθρο 63, σχετικά με τον οικονομικό εισαγγελέα στην παρ. 4, ευθύς εξαρχής σας λέω ότι ζητάμε τη διαγραφή του πρώτου εδαφίου της δεύτερης περιπτώσεως που απαγορεύει στον Εισαγγελέα Οικονομικού Εγκλήματος και τους λοιπούς εισαγγελείς να παραγγέλνουν τις υπηρεσίες και το προσωπικό της Ανεξάρτητης Αρχής Δημοσίων Εσόδων, τη διενέργεια προκαταρκτικής εξέτασης ή προανάκρισης και να διαβιβάζουν με οποιαδήποτε διαδικασία εντολές και αιτήματα διενέργειας φορολογικών ελέγχων. Η διάταξη αυτή είναι αντίθετη και ασυμβίβαστη με τις διατάξεις των άρθρων 31, 33 και 34 του Κώδικα Ποινικής Δικονομίας, οι οποίες προβλέπουν τη διενέργεια προανάκρισης και προκαταρκτικής εξέτασης από τους ειδικούς και τους γενικούς προανακριτικούς υπαλλήλους πάντοτε υπό τη διεύθυνση και την εποπτεία του εισαγγελέως.

Στην ίδια διάταξη του άρθρου 63 προβλέπεται η εξάρτηση της εκδόσεως εισαγγελικής παραγγελίας από αίτημα της ελεγκτικής υπηρεσίας της Ανεξάρτητης Αρχής Δημοσίων Εσόδων προς τον Εισαγγελέα Οικονομικού Εγκλήματος. Η εξάρτηση αυτή συνιστά αντιδικονομική διαδικαστική πράξη και εξ αυτού του λόγου ανεπίτρεπτη δέσμευση του εισαγγελικού λειτουργού και αδιανόητο περιορισμό της εκ του Συντάγματος και του νόμου αρμοδιότητάς του.

Η διάταξη του άρθρου 64 φέρει τον τίτλο «Γνωστοποίηση παραβάσεων φορολογικής και τελωνειακής νομοθεσίας από τις Εισαγγελικές Αρχές». Πρέπει να διαγραφεί και αυτή, ενόψει του γεγονότος ότι αναγνωρίζει στην Ανεξάρτητη Αρχή Δημοσίων Εσόδων τη δυνατότητα να κρίνει αν είναι σκόπιμο να θέσει στο σύστημα ανάλυσης κινδύνου την εισαγγελική γνωστοποίηση και έτσι να την καθιστά άνευ αντικειμένου. Η διευκρίνιση ότι η γνωστοποίηση δεν επέχει θέση εισαγγελικής παραγγελίας είναι περιττή και η προσθήκη της φράσεως «ούτε δεσμεύει την ΑΑΔΕ για τη διενέργεια ελέγχου», ενέχει για την εισαγγελική αρχή ένα διακριτό παραγκωνισμό, αφού η γνωστοποίηση γίνεται ύστερα από πιθανολόγηση παραβάσεως της φορολογικής και τελωνειακής νομοθεσίας και βασίζεται σε έγγραφα και λοιπά αποδεικτικά στοιχεία που έχει στη διάθεσή του ο εισαγγελέας. Με τον τρόπο αυτό η Ανεξάρτητη Αρχή Δημοσίων Εσόδων αποκτά την αρμοδιότητα να αξιολογεί και να κρίνει τα στοιχεία που έχει συλλέξει ο εισαγγελέας.

Είναι, επίσης, αντιφατική και ανακόλουθη η απαγόρευση γνωστοποίησης υπό την προϋπόθεση ότι η έρευνα για την τέλεση ποινικού αδικήματος δυσχεραίνεται ουσιωδώς, διότι οι έρευνες αυτές κατά τις διατάξεις του Κώδικα Ποινικής Δικονομίας διεξάγονται υπό την διεύθυνση και τον έλεγχο του εισαγγελέως. Για την Ένωση Εισαγγελέων Ελλάδος η διάταξη αυτή του άρθρου 64 ουδεμία υπηρετεί αποτελεσματικότητα της ΑΑΔΕ στον τομέα της έρευνας τελέσεως αξιοποίνων πράξεων, αντιθέτως δημιουργεί ρωγμές στη λειτουργική ανεξαρτησία της εισαγγελικής αρχής.

Ως προς την διάταξη του άρθρου 65, η Ένωση Εισαγγελέων Ελλάδος είχε εκφράσει την έντονη αντίθεσή της με το σκεπτικό ότι η εξάρτηση της ποινικής δίωξης εκ της υποβολής αιτήσεως αρχής και στη συγκεκριμένη περίπτωση από την αίτηση του Γενικού Επιθεωρητή Δημόσιας Διοίκησης δεν προσήκει σε εκείνες τις περιπτώσεις για τις οποίες η δίωξη άπτεται του γενικότερου δημοσίου συμφέροντος.

Η διάταξη αυτή καταλύει ευθέως την εισαγγελική ανεξαρτησία και συνιστά λανθάνουσα υπονόμευση του εισαγγελικού έργου. Η σύσταση επιτροπής, στη συνέχεια της ίδιας διατάξεως, μας βρίσκει εν μέρει σύμφωνους. Ωστόσο και εδώ δεν διευκρινίζεται ποια είναι η φύση του αιτήματος της επιτροπής αυτής προς τον εκπρόσωπο της Τράπεζας της Ελλάδας, για τη σύνταξη ειδικής και εμπεριστατωμένης γνώμης, όταν το αίτημα αυτό υποβάλλεται από επιτροπή αποτελούμενη από ανώτατο δικαστικό λειτουργό και ανώτατους εισαγγελικούς λειτουργούς, γεγονός που την καθιστά ανενεργή, αφού modus operandi της λειτουργίας της καθίσταται η υποβολή αιτήματος.

Αν παρά ταύτα αποφασίσετε τη σύσταση της επιτροπής, πρέπει η ιδιότητα του μέλους αυτής να συμβαδίζει με την πλήρη και αποκλειστική απασχόληση των συμμετεχόντων. Είναι μια υπηρεσιακή κατάσταση που επιβάλλει την αύξηση των οργανικών θέσεων των αντεισαγγελέων του Αρείου Πάγου και των αρεοπαγιτών και μάλιστα με σχέδιο νόμου, κατά δύο και μια. Ο λόγος είναι ότι η παράλληλη άσκηση καθηκόντων αντεισαγγελέα του Αρείου Πάγου ως μέλους επιτροπής και των κύριων δικαστικών καθηκόντων είναι εκτέλεση υπηρεσίας που υπερβαίνει τα όρια της ανθρώπινης φύσης, γιατί η σύνταξη ενός ειδικά εμπεριστατωμένου και αιτιολογημένου πορίσματος απαιτεί κόπο και χρόνο που δεν απομένει όταν ασκούνται και τα κύρια δικαστικά καθήκοντα.

Κυρία Πρόεδρε, θα ήθελα να κάνω και μια υπενθύμιση που αφορά τις κυρίες και τους κύριους Βουλευτές του Ελληνικού Κοινοβουλίου. Υπάρχει μια διάταξη σε αυτό το νομοσχέδιο, η οποία λέει ότι από 1η Ιανουαρίου 2017, καταργείται το Ζ΄ ψήφισμα. Επειδή αυτό το Ζ΄ ψήφισμα, αφορά και σχετίζεται και με τη δική μας οικονομική κατάσταση, θα θέλαμε να υπάρξει μια χρονική μετάθεση του ορίου ενάρξεως. Να μην κάνουμε, δηλαδή, αναδρομική εφαρμογή του νόμου, από 1η Ιανουαρίου 2017, αλλά να δώσουμε την ευκαιρία και στους Βουλευτές και στους δικαστές να μην κληθούν να επιστρέψουν ένα ποσό χρημάτων, το οποίο είναι αρκετά υψηλό και να αρχίσει η εφαρμογή της διατάξεως αυτής την 1η Ιουνίου 2017. Ευχαριστώ πολύ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Αναγνωστοπούλου Σία, Καββαδία Αννέτα, Στάθης Γιαννακίδης, Ντζιμάνης Γιώργος, Κωνσταντινέας Πέτρος, Δημήτρης Ρίζος, Αφροδίτη Θεοπεφτάτου, Ζωή Λιβανίου, Χρήστος Καραγιαννίδης, Δριτσέλη Παναγιώτα, Φίλης Νίκος, Αλέξανδρος Μεϊκόπουλος, Αθανάσιος Μιχελής, Εμμανουηλίδης Δημήτρης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Καρά Γιουσούφ Αιχάν, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Σκουρολιάκος Πάνος, Ελευθέριος Αυγενάκης, Απόστολος Βεσυρόπουλος, Θεοδώρα (Ντόρα) Μαπκογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Δημήτριος Καβαδέλλας και Γεώργιος Κατσιαντώνης.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακριώτης Γεώργιος, Βαρδάκης Σωκράτης, Βέττας Δημήτρης, Γεννιά Γεωργία, Δημητριάδης Δημήτρης, Ηγουμενίδης Νίκος, Βαγενά Άννα, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Μανιός Νίκος, Μαντάς Χρήστος, Γεωργοπούλου-Σαλτάρη Ευσταθία, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Θηβαίος Νίκος, Παπαδόπουλος Σάκης, Παπαδόπουλος Χριστόφορος, Παπαηλιού Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Βρούτσης Ιωάννης, Γιαννάκης Στέργιος, Κωνσταντίνος Κουκοδήμος, Βλάσης Κωνσταντίνος, Μαρτίνου Γεωργία, Παναγιωτόπουλος Νικόλαος, Φωτήλας Ιάσονας, Αχμέτ Ιλχάν, Γρηγοράκος Λεωνίδας, Μπαργιώτας Κωνσταντίνος, Χριστοφιλοπούλου Παρασκευή, Κατσώτης Χρήστος, Λαμπρούλης Γεώργιος, Μεγαλοοικονόμου Θεοδώρα και Μαυρωτάς Γεώργιος.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. :Αθανασίου Νάσος, Κυρίτσης Γιώργος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Τριανταφύλλου Μαρία, Πάντζας Γεώργιος, Μπαλλής Συμεών, Πάλλης Γιώργος, Κατσαβριά Χρυσούλα, Παπαφιλίππου Γιώργος, Παρασκευόπουλος Νικόλαος, Αριστείδης Μπαλτάς, Σαρακιώτης Γιάννης, Σταματάκη Ελένη, Σταμπουλή Αφροδίτη, Συρίγος Αντώνης, Τζαμακλής Χαρίλαος, Τσίρκας Βασίλης, Χριστοδουλοπούλου Τασία, Ψυχογιός Γιώργος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Ιωάννης Ανδριανός, Κυριαζίδης Δημήτριος, Δαβάκης Αθανάσιος, Σκανδαλίδης Κωνσταντίνος, Παφίλης Αθανάσιος, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Δανέλλης Σπυρίδων και Καρράς Γεώργιος – Δημήτριος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Αυλωνίτου Ελένη, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Μηταφίδης Τριαντάφυλλος, Σιμορέλης Χρήστος, Σπαρτινός Κώστας, Μουμουλίδης Θεμιστοκλής, Τελιγιορίδου Ολυμπία, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Σκρέκας Κωνσταντίνος, Κωνσταντινόπουλος Οδυσσέας, Γεωργιάδης Μάριος και Θεοχάρης Θεοχάρης (Χάρης).

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Και εμείς ευχαριστούμε.

Η κ. Λαϊνιώτη, έχει το λόγο.

ΑΓΓΕΛΙΚΗ ΛΑΪΝΙΩΤΗ (Πρόεδρος της Ένωσης Διοικητικών Δικαστών Ελλάδας): Κυρίες και κύριοι Βουλευτές, βρισκόμαστε μπροστά σε ένα πολυνομοσχέδιο, το οποίο ρυθμίζει πάρα πολλά θέματα λειτουργίας της ελληνικής κοινωνίας. Δεν θα αναπτυχθώ και λόγω του μικρού χρόνου αλλά και γιατί ένα τόσο μεγάλο νομοσχέδιο θέλει πάρα πολύ μελέτη που δεν ήταν δυνατή, μέσα σε μία μέρα.

Η Ένωση Διοικητικών Δικαστών Ελλάδας, θέλει να σταθεί σε σχέση με αυτές τις ρυθμίσεις, κυρίως, στα θέματα που αφορούν στις συντάξεις και ιδιαίτερα στις μειώσεις των συντάξεων. Πρέπει, καταρχάς, να αναφέρω ότι λέγεται στην αιτιολογική έκθεση του σχεδίου νόμου ότι όλη αυτή η σειρά μέτρων που λαμβάνεται με το νόμο αυτό, αποσκοπεί, μεταξύ των άλλων βεβαίως, στη διαχείριση και ρύθμιση του χρέους. Μακάρι να γίνει αυτό, γιατί πρόκειται περί θυσίας η οποία θα πάει στον Μινώταυρο του χρέους. Ελπίζουμε να δούμε το χρέος να ρυθμίζεται κάποια στιγμή.

Επίσης, στην αιτιολογική έκθεση, αναφέρεται ότι αποσκοπεί ο νόμος στο να αποφύγει την αιφνίδια μείωση των συντάξεων. Φοβάμαι ότι δε θα το αποφύγει. Ενδεχομένως να έχουμε και χρονική μεταφορά ή μεταρρύθμιση των συνεπειών του νόμου αυτού. Θα τα δούμε, όμως, αυτά στη διαδρομή.

Εν πάση περιπτώσει, αυτό που πρέπει να προσέξει πολύ η Κυβέρνηση και κάθε κυβέρνηση ενός κράτους δικαίου ευνομούμενου ευρωπαϊκού κράτους, είναι ότι κατά τη ρύθμιση όλων αυτών των θεμάτων των περικοπών και μειώσεων των συντάξεων, πρέπει να λαμβάνονται υπόψη, αφενός οι συνταγματικές αρχές, όπως η αρχή της αναλογικότητας, η αρχή της ισότητας και κυρίως η αρχή του σεβασμού προς την ανθρώπινη αξία και αφετέρου, πρέπει να λαμβάνεται υπόψη ότι οι συνταξιούχοι βιώνουν μια κατάσταση δραματική, εδώ και επτά περίπου χρόνια, με τις συνεχείς περικοπές. Συνταξιούχοι καθίστανται και οι δικαστικοί λειτουργοί και μάλιστα με τρομερή διαφοροποίηση των συντάξιμων αποδοχών σε σχέση με τις αποδοχές ενέργειας και, βεβαίως, συμπεριλαμβάνονται και αυτοί στην ευάλωτη μερίδα της κοινωνίας, στη μερίδα των συνταξιούχων, οι οποίοι βάλλονται εδώ και πάρα πολλά έτη.

Αυτό, λοιπόν, το ζήτημα πρέπει να προσεχθεί ιδιαιτέρως, διότι, κυρίες και κύριοι Βουλευτές, βεβαίως η ανάγκη βιωσιμότητας του συνταξιοδοτικού συστήματος επιβάλλει τη λήψη μέτρων, γιατί ασφαλώς και πρέπει να υπάρχουν κάποια μέτρα για να επιβιώσει αυτό το σύστημα προς χάριν και των επόμενων γενεών, όπως επίσης και η προστασία ή η αποκατάσταση της δημοσιονομικής ισορροπίας. Πρέπει όμως κυρίως και πρωτευόντως να δούμε όλο αυτό το πρόβλημα στις συντάξεις που δημιουργήθηκε και όλες αυτές οι παρενέργειες από τις μειώσεις των συντάξεων που θα οδηγήσουν αργά ή γρήγορα μεγάλη μερίδα των συνταξιούχων σε εξαθλίωση.

Εδώ σημειώνω και πρέπει να ληφθεί υπόψη από τους κυβερνώντες την απόφαση της Ολομέλειας του Συμβουλίου της Επικρατείας την 2287/2015 με την οποία έγινε δεκτό, ότι ασφαλώς και επιτρέπεται η λήψη κάποιων μέτρων μειώσεων των συντάξεων, όμως πρέπει να λαμβάνεται υπόψη, ότι οι συνταξιούχοι δικαιούνται να διαβιώνουν με αξιοπρέπεια και να τους εξασφαλίζεται όχι μόνο η διατροφή, η ένδυση και τα άλλα βασικά στοιχεία της επιβίωσής τους, αλλά και η συμμετοχή τους στην κοινωνική ζωή και να αποτρέπεται η διαφοροποίηση σε δραματικό βαθμό του βιοτικού τους επιπέδου, όταν βγαίνουν στη σύνταξη σε σχέση με το βιοτικό επίπεδο των εν ενεργεία συναδέλφων τους.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Πρίντζος.

ΝΙΚΗΤΑΣ ΠΡΙΝΤΖΟΣ (Αντιπρόεδρος του Συνδέσμου Αγροτικών Συνεταιριστικών Οργανώσεων και Επιχειρήσεων Ελλάδος (ΣΑΣΟΕΕ)): Είμαι ο Νικήτας Πρίντζος, Αντιπρόεδρος στο Σύνδεσμο Αγροτικών Συνεταιριστικών Οργανώσεων και Επιχειρήσεων. Είμαι αγρότης και Πρόεδρος στον Αγροτικό Συνεταιρισμό Βόλου.

Κυρίες και κύριοι Βουλευτές, η οικονομική κρίση στην πατρίδα μας έχει επηρεάσει αρνητικά όλες τις κοινωνικές τάξεις, όμως, κατά τη γνώμη μου, περισσότερο έχει επηρεάσει τον αγροτικό κόσμο, δηλαδή, το γεωργό και τον κτηνοτρόφο. Οι αγρότες ζουν με ανασφάλεια, είναι σε απόγνωση, δεν έχουν ρευστότητα, δεν μπορούν να καλλιεργήσουν όπως πρέπει, δεν μπορούν να παράγουν και να βοηθήσουν τη χώρα να βγει από την κρίση. Η κτηνοτροφία μας πνέει τα λοίσθια. Από 900.000 τόνους αγελαδινό γάλα που είχαμε πριν από λίγα χρόνια, φέτος θα πέσουμε κάτω από τις 600.000 τόνους. Από 75% που είχαμε κάλυψη στο χοιρινό κρέας στα 100 κιλά που τρώει ο Έλληνας, φέτος θα πέσουμε κάτω από 30%. Πραγματικά, είναι ανάπτυξη αυτή;

Ο αγροτικός κόσμος συρρικνώνεται, τα τσιφλίκια στο Θεσσαλικό Κάμπο ξαναγίνονται και εύχομαι να μη χρειαστούμε γρήγορα έναν καινούργιο Αντύπα. Η συρρίκνωση του αγροτικού πληθυσμού ίσως ήταν επιθυμητή κάποτε, όταν μετά το Δεύτερο Παγκόσμιο Πόλεμο ο αγροτικός πληθυσμός ήταν στο 40% με 45% και σήμερα πιστεύω, ότι είναι ό,τι πιο καταστροφικό υπάρχει και είναι δυνατόν να συμβεί στον τόπο μας. Περιγράφοντας διαχρονικά τη γεωργία και την κτηνοτροφία στη χώρα μας θα έλεγα, ότι έχει ένα ηρωικό παρελθόν, ένα προβληματικό παρόν και ένα άδηλο, αβέβαιο μέλλον, το οποίο σήμερα, αν δεν πάρουμε τα κατάλληλα μέτρα θα είναι καταστροφικό. Και όλα αυτά συμβαίνουν όταν όλοι ομονοούν, ότι ένας από τους σημαντικότερους πυλώνες που μπορεί να βοηθήσει τη χώρα να βγει από την κρίση, είναι ο αγροτικός τομέας.

Και εμείς τι κάνουμε; Υπερφορολογούμε τον αγρότη και τον κτηνοτρόφο, τον οδηγούμε στην εξαθλίωση και στον αφανισμό, του βάζουμε- πέραν των ήδη εξοντωτικών ασφαλιστικών εισφορών- και άλλες επιπλέον, που σε καμία περίπτωση δεν θα μπορέσει να πληρώσει. Διαφωνούμε με το άρθρο 59 για τους ηλεκτρονικούς πλειστηριασμούς. Δεν λαμβάνουμε την πρέπουσα μέριμνα για τα ληξιπρόθεσμα κόκκινα δάνεια και ιδιαίτερα για αυτά που είναι με την εγγύηση του Ελληνικού Δημοσίου, που αφορούν χιλιάδες αγρότες και κτηνοτρόφους και κινδυνεύουν με ηλεκτρονικούς πλειστηριασμούς να χάσουν τη γη τους, να χάσουν το βιος τους, οι αγρότες. Η παράνομη διακίνηση αγροτικών προϊόντων και κατά συνέπεια η φοροδιαφυγή και η εισφοροδιαφυγή, αναμένεται να αυξηθούν, γεγονός που θα οδηγήσει στα ακριβώς αντίθετα από τα επιθυμητά, αποτελέσματα, όπως συνέβη και με τον φόρο στο κρασί. Οι συνεταιριστικές οργανώσεις της χώρας μας θα πληγούν ανεπανόρθωτα, δεδομένου ότι διακινούν προϊόντα αποκλειστικά με νόμιμο τρόπο.

Νομίζω, ότι ήρθε η ώρα η Πολιτεία- τα πολιτικά κόμματα- να καθίσουμε σε ένα τραπέζι, από τη μια μεριά η Πολιτεία και από την άλλη εμείς οι αγρότες και να συμπράξουμε δημιουργικά στον καθορισμό του στρατηγικού στόχου, τι γεωργία και τι κτηνοτροφία θέλουμε. Η έλλειψη, για μένα, αυτού του στρατηγικού σχεδιασμού, είναι το πιο επικίνδυνο από όλα τα μέτρα που ψηφίζονται σήμερα. Πρέπει να αντιληφθούν οι πάντες και κυρίως οι κυβερνώντες- οι νυν, οι πρώην, αλλά και αυτοί που μέλλουν να κυβερνήσουν- ό,τι χωρίς γεωργία και κτηνοτροφία έρχεται αργά, αλλά σταθερά, το τέλος της ιστορίας. Αυτήν την ανήσυχη ησυχία του αγροτικού κόσμου πρέπει να την λάβουν σοβαρά υπόψη, γιατί κάποτε έρχεται η στιγμή που η «κραυγή αγωνίας» παίρνει το δικό της δρόμο και γίνεται «κραυγή αγανάκτησης». Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Και εμείς ευχαριστούμε, το λόγο έχει ο κ. Κωνσταντίνος Κυράνης, που είναι Πρόεδρος της Πανελλήνιας Ομοσπονδίας Ενώσεων Προσωπικού Λιμενικού Σώματος.

ΚΩΝΣΤΑΝΤΙΝΟΣ ΚΥΡΑΝΗΣ (Πρόεδρος της Πανελλήνιας Ομοσπονδίας Ενώσεων Προσωπικού Λιμενικού Σώματος - ΠΟΕΠΛΣ): Αξιότιμοι Βουλευτές του Ελληνικού Κοινοβουλίου, δηλώνω υπερήφανος πρωτίστως ως Έλληνας και εν συνεχεία ως εργαζόμενος στον Λιμενικό Σώμα - Ελληνική Ακτοφυλακή - που ως πρόεδρος της πανελλήνιας ομοσπονδίας εκπροσωπώ τους συναδέλφους μου, θεματοφύλακες της ασφάλειας και της προστασίας της χώρας από ξηρά και θάλασσα.

Νοιώθω όμως ιδιαίτερα οργισμένος, αδικημένος, προδομένος, καθώς αναγκάζομαι να γίνομαι μαντατοφόρος κακών ειδήσεων για αυτούς τους «οσκαρικούς ήρωες» του Αιγαίου, που μέχρι χθες όλοι σας τιμούσατε με αναμνηστικές πλακέτες, με αφιερώματα στον Τύπο- για τους λιμενικούς μιλάω- πρωταγωνιστές σε διεθνή ντοκιμαντέρ, που έκαναν κάθε Έλληνα να συγκινείται για τον αλτρουισμό και την εθνική συνείδησή τους. Αυτούς τους συναδέλφους μου θα ήθελα να κοιτάξετε στα μάτια όλοι σας και να τους πείτε: «Έλληνα λιμενικέ, εγώ σήμερα υπογράφω την διά βίου φτώχεια σου».

Η αλήθεια είναι ότι πιστέψαμε, αλλά θεωρώ ότι εξαπατηθήκαμε. Πιστέψαμε στους Υπουργούς μας- στον κ. Δρίτσα, στον κ. Κουρουμπλή- ότι τα ισοδύναμα μέτρα για την αποφυγή του παγώματος των μισθών μας από 1ης Ιανουαρίου δεν θα τεθούν ποτέ σε εφαρμογή. Δυστυχώς, όμως, από 1/1/2017 οι μισθοί μας έχουν μπει στην «κατάψυξη» των μνημονίων και όταν ζητήσαμε εφαρμογή των αποφάσεων του ΣτΕ και επαναφορά των μισθών μας στα επίπεδα του 2012, η απάντηση του Υπουργείου Οικονομικών ήταν η εξής. Μετά την αξιολόγηση της Ελληνικής οικονομίας από τους θεσμούς - μιλάω για την περίοδο από το Φεβρουάριο έως τον Μάρτιο - θα ενημερωθείτε ως Ομοσπονδίες από τα αρμόδια Υπουργεία σας, για τις εξελίξεις στο μισθολόγιό σας.

Το μόνο βέβαιο ήταν, απ’ ό,τι μας είπανε, ότι οι Ομοσπονδίες και οι συνδικαλιστικές οργανώσεις θα συνδιαμορφώσετε το μισθολόγιό σας με τους καθ' ύλη αρμόδιους Υπουργούς, μέσα από μια διαδικασία που δεν θα έχει αιφνιδιασμούς. Αυτό, όμως, που κάνετε σήμερα, δεν είναι αιφνιδιασμός. Στην ποδοσφαιρική ορολογία λέγεται, ξαφνικός θάνατος. Στην ουσία, μας τελειώσατε. Είναι πασιφανές, ότι ακόμα και στην πρόχειρη και αιφνίδια διαδικασία της κατάρτισης του νομοσχεδίου, οι καθ’ ύλη αρμόδιοι Υπουργοί για τους Αστυνομικούς, τους Πυροσβέστες και τους Λιμενικούς απουσίαζαν.

Δεν νοείται την στιγμή που συζητάμε με τον Υπουργό Ναυτιλίας, τον κ. Κουρουμπλή αλλά και τον Υφυπουργό, τον κ. Σαντορινιό, ο οποίος προέρχεται και από τα Δωδεκάνησα και έχει μια ιδιαίτερη ευαισθησία για τους Λιμενικούς εκείνης της περιοχής, για την οριστική επίλυση του θέματος για το επίδομα παραμεθορίου για τους Λιμενικούς του Ανατολικού Αιγαίου, της Θράκης αλλά και για αυτούς που υπηρετούν στην οριογραμμή του Ιονίου, την ίδια στιγμή να έρχεται διάταξη στο νομοσχέδιο για το συγκεκριμένο επίδομα που αφορά μόνο τους Στρατιωτικούς και όχι τα Σώματα Ασφαλείας. Φαίνεται, λοιπόν, ξεκάθαρα ότι με αυτή την κυβέρνηση ότι το παιχνίδι για τα Σώματα Ασφαλείας είναι στημένο. Θεωρείται αδιανόητο κάποιοι Στρατηγοί, Ναύαρχοι να επιβραβεύονται με αυξήσεις φιλοδώρημα και οι νέοι σε ηλικία χαμηλόβαθμοι, χαμηλόμισθοι, να τιμωρούνται με νέες απώλειες και μειώσεις. Είναι προφανής ο στόχος της Κυβέρνησης για διχοτόμηση της κοινωνίας των ένστολων υπηρετούντων, στα πρότυπα της σύγχρονης οικονομικής δικτατορίας που επιβάλει ρόλους αφεντικού και εργάτη.

Δυστυχώς, όμως, για εσάς οι ημέρες ανοχής τελείωσαν και τα 20 ευρώ δεν σώζουν κανένα μας, καθώς από τον Αρχηγό έως τον τελευταίο λιμενοφύλακα όλοι έχουμε ένα γονιό που συμπληρώνει για να πληρώσουμε τη Δ.Ε.Η., όλοι έχουμε ένα παιδί που το μορφώνουμε για να βρει στα τριάντα του εργασία πλήρους απασχόλησης και καθαρών αποδοχών 250 ευρώ. Πραγματικά, δεν έχει νόημα να σας αναλύσω πόσα χάνουμε από το μισθό μας, πόσα από τα επιδόματα, πόσα πενθήμερα και πόσα νυχτερινά, γιατί για εμάς η εργασία, όταν σώζεις ανθρώπινες ψυχές, είναι ευλογία και η αμοιβή μας είναι χωρίς κόστος, αλλά πλουσιοπάροχη, όπως είναι η αγκαλιά ενός μικρού προσφυγόπουλου. Αυτό για εμάς λέγεται αξιοπρέπεια και η αξιοπρέπειά μας δεν περικόπτεται.

Μεταφέρω, λοιπόν, στο Ελληνικό Κοινοβούλιο ένα μήνυμα για το μισθολόγιο από αυτούς που φυλάνε τις Θερμοπύλες στα παγωμένα νερά του Αιγαίου σώζοντας ανθρώπινες ψυχές. Αποσύρεται το ή αποσυρθείτε. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστούμε. Τον λόγο έχει ο κ. Ευστάθιος Ευσταθόπουλος, Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)): Ευχαριστώ, κυρία Πρόεδρε. Αξιότιμες κυρίες και αξιότιμοι κύριοι Βουλευτές, πριν μιλήσω για τις αποδοχές των Πανεπιστημιακών, θα ήθελα να αναφερθώ σε δύο συγκεκριμένα προβλήματα που μπαίνουν στα άρθρα και αφορούν τους Πανεπιστημιακούς Καθηγητές.

Το πρώτο είναι για τις αποδοχές από τα Ερευνητικά Προγράμματα, που ίδιοι φέρνουν. Έτσι, όπως είναι διατυπωμένο, φαίνεται ότι τους απαγορεύεται να πάρουν αποδοχές από τα Ερευνητικά Προγράμματα. Αυτό για όσους γνωρίζουν από ερευνητικά κονδύλια θα δημιουργήσει τεράστιο πρόβλημα και στην ελληνική οικονομία, καθώς το 80%, περίπου, των ερευνητικών κονδυλίων το φέρνουν οι Πανεπιστημιακοί Καθηγητές. Τα Ερευνητικά Προγράμματα απασχολούν χιλιάδες επιστήμονες και φέρνουν σημαντικά έσοδα στη χώρα. Εάν οι Καθηγητές Πανεπιστημίου δεν έχουν τη δυνατότητα να αμείβονται απ’ αυτά, πολλά κονδύλια από αυτά θα χαθούν.

Το δεύτερο είναι για τους συναδέλφους Καθηγητές όλων των βαθμίδων, οι οποίοι λειτουργούν και υπηρετούν σε νοσοκομεία και λαμβάνουν μία ειδική αμοιβή για το κλινικό έργο, όπως ονομάζεται. Έχουν παραληφθεί τρεις ειδικότητες, που υπάρχουν μέχρι σήμερα στο νόμο και δουλεύουν στα εργαστήρια. Είναι οι Βιολόγοι, οι Χημικοί και οι Βιοχημικοί. Θεωρώ ότι και τα δύο θέματα έχει γίνει παράλειψη και δεν υπήρχε σκοπιμότητα. Νομίζω ότι θα πρέπει να διορθωθούν.

Επί της αρχής, είναι εντυπωσιακό για εμάς, πώς η Κυβέρνηση που εκπροσωπεί την ελληνική κοινωνία και την ελληνική Πολιτεία, αξιακά τοποθετεί σε αυτό το επίπεδο τους Καθηγητές Πανεπιστημίου. Νομίζουμε ότι είναι πολύ υποτιμητικό και πολύ άσχημο αξιακά.

Το δεύτερο είναι ότι η Κυβέρνηση βγήκε μέσω του Υπουργού και ανακοίνωσε ότι δίνει αυξήσεις τους Πανεπιστημιακούς Καθηγητές. Αν δει κάποιος την ουσία των πραγμάτων -και το έχουμε δημοσιεύσει με συγκεκριμένους πίνακες- θα δει ότι είναι, ουσιαστικά, μειώσεις στις καθαρές αποδοχές.

Παράλληλα, η Κυβέρνηση έχει υποχρέωση από τις 29 Δεκεμβρίου του 2014 να αλλάξει το μισθολόγιο των Πανεπιστημιακών Καθηγητών με απόφαση του Συμβουλίου της Επικρατείας και να το πάει στα επίπεδα που ήταν πριν από τον Αύγουστο του 2012.

Επιπλέον, πριν από δύο μήνες ήρθε το Συμβούλιο Συμμόρφωσης του Συμβουλίου της Επικρατείας και διαπίστωσε ότι η Κυβέρνηση δεν έχει συμμορφωθεί με αυτή την απόφαση του Συμβουλίου της Επικρατείας, σε αντίθεση με ό,τι υποστήριζε η Κυβέρνηση ότι έχει συμμορφωθεί.

Κυρίως, είπε, ότι η Κυβέρνηση αν θέλει μπορεί να φτιάξει καινούργιο μισθολόγιο. Θα διαβάσω, ακριβώς, την απόφαση: «ναι μεν ο νομοθέτης και η κατ' εξουσιοδότηση αυτού κανονιστικώς δρώσα διοίκηση διατηρούν την ευχέρεια να προβούν στην κατάρτιση νέου μισθολογίου για τα μέλη ΔΕΠ των Α.Ε.Ι., επί τη βάσει των κριτηρίων που τέθηκαν με την προαναφερθείσα απόφαση της Ολομέλειας του Συμβουλίου της Επικρατείας. Κατά τη διαμόρφωση, όμως, αυτού, οι αποδοχές των μελών ΔΕΠ των Α.Ε.Ι. δεν θα μπορούσαν να καθοριστούν σε επίπεδα αντίστοιχα και, κατά μείζονα λόγο, κατώτερα εκείνων που είχαν διαμορφωθεί, κατ' εφαρμογή του ν. 4093/2012, οι διατάξεις του οποίου έχουν, ήδη, κριθεί αντισυνταγματικές». Δηλαδή, πριν από δύο μήνες σας είπε το Συμβούλιο της Επικρατείας, ότι δεν μπορείτε, αν θέλετε να φτιάξετε καινούργιο ειδικό μισθολόγιο, να πάτε τις αποδοχές των Πανεπιστημιακών χαμηλότερα από το 2012.

Στις 31 Μαΐου του 2017, σε δύο εβδομάδες, το Συμβούλιο της Επικρατείας θα εκδικάσει το συγκεκριμένο θέμα και θα δει ότι νομοθετείτε όχι μόνο σταθερότητα, αλλά και, περαιτέρω, μείωση των μισθολογίων. Όπως γνωρίζετε, τη δεκαετία 2000 -2010, όπου διπλασιάστηκε η μισθολογική δαπάνη στο Δημόσιο, οι Καθηγητές Πανεπιστημίου δεν πήραν καμία αύξηση. Αντίθετα, συμμετείχαν σε όλες τις μειώσεις που έγιναν αργότερα, με αποτέλεσμα οι αποδοχές τους να έχουν μειωθεί κατά 40% και να μειώνονται, περαιτέρω, τώρα. Θεωρούμε, ότι είναι πολλή μεγάλη επίθεση στο Ελληνικό Πανεπιστήμιο και στους ανθρώπους, οι οποίοι εκπαιδεύουν τους πτυχιούχους μας, οι οποίοι κατακλύζουν όλη την Ευρώπη, καταλαμβάνοντας όποια επιστημονική θέση πάνε να διεκδικήσουν και έχουν κατακλύσει όλους τους επιστημονικούς φορείς της Ευρώπης, δουλεύοντας και παράγοντας έργο. Νομίζουμε ότι η Κυβέρνηση θα πρέπει να πάψει να παρανομεί, γιατί είναι παρανομία να μην εφαρμόζει τις αποφάσεις του Συμβουλίου της Επικρατείας. Θα πρέπει να συμμορφωθεί και να εφαρμόσει το μισθολόγιο που πρέπει στους Καθηγητές Πανεπιστημίου.

Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Μπουρδούκης, Πρόεδρος της Πανελλήνιας Ομοσπονδίας Πολιτικών Συνταξιούχων (ΠΟΠΣ).

ΧΡΗΣΤΟΣ ΜΠΟΥΡΔΟΥΚΗΣ (Πρόεδρος της Πανελλήνιας Ομοσπονδίας Πολιτικών Συνταξιούχων (ΠΟΠΣ)): Ευχαριστώ, κυρία Πρόεδρε. Κυρίες και κύριοι Βουλευτές, η Πανελλήνια Ομοσπονδία Πολιτικών Συνταξιούχων σας ευχαριστεί για την πρόσκληση. Ξέρετε ότι οι συνταξιούχοι ήδη έχουμε χάσει από το εισόδημά μας, από το 2010 έως σήμερα, από 20% έως 50%, λόγω των 12 περικοπών που έχουν επιβληθεί στις κύριες και επικουρικές συντάξεις, των πρόσθετων εισφορών στην υγειονομική περίθαλψη, την κατάργηση της 13ης και 14ης σύνταξης, την δραματική μείωση του αφορολόγητου, της εισφοράς αλληλεγγύης και να μην απαριθμήσω και άλλα. Η περικοπή της προσωπικής διαφοράς που θα προκύψει στις καταβαλλόμενες συντάξεις, με την σχετική εφαρμογή των διατάξεων του νόμου 4387, όπως περιγράφεται, δυστυχώς, θα αγγίξει τα 300 € τον μήνα, περίπου. Σύμφωνα με τους ειδικούς επιστήμονες στην κοινωνική ασφάλιση, οι συνταξιούχοι θα υποχρεωθούν να ζήσουν μετά την 1η Ιανουαρίου του 2019 με ένα μειωμένο εισόδημα της τάξης του 10%-20%. Είναι περίεργο ότι οι τραπεζικοί κύκλοι υποστηρίζουν ότι υπάρχουν περιθώρια μείωσης της συνταξιοδοτικής δαπάνης και ότι στην Ελλάδα υπερπροστατεύεται η τρίτη ηλικία, αυτό είναι λάθος. Είχατε υποχρέωση να υποδείξατε ότι οι Έλληνες συνταξιούχοι δεν είναι προνομιούχοι, όπως μας είπε ο κ. Σόιμπλε, εκτός αν λέμε ότι οι συντάξεις των Ελλήνων συνταξιούχων, γίνουν συντάξεις Εσθονίας, Λιθουανίας και Βουλγαρίας.

Αυτό δεν πρέπει να περάσει, γιατί οι Έλληνες συνταξιούχοι έχουν καταβάλει βαρύ τίμημα στην βίαιη δημοσιονομική προσαρμογή της χώρας και δεν φταίνε αυτοί, πρέπει να το μάθετε καλά αυτό. Για την έβδομη χρεοκοπία της χώρας, όπως λέει ο καθηγητής Δελφιλής, δεν ευθυνόμαστε εμείς, δεν ευθύνονται οι μισθωτοί και οι συνταξιούχοι, άλλοι ευθύνονται και εσείς το ξέρετε αυτό. Πρέπει να γίνει κατανοητό από την κυβέρνηση και από το πολιτικό σύστημα της χώρας ότι δεν μπορεί οι συνταξιούχοι να είμαστε τα θύματα αυτής της δημοσιονομικής πολιτικής, της σκληρής λιτότητας που έχει επιβληθεί στη χώρα. Η νέα ασφαλιστική μεταρρύθμιση με τις διατάξεις του ν.4387, απομακρύνεται από τις αρχές της κοινωνικής ασφάλισης, το ασφαλιστικό δικαίωμα γίνεται ατομική απόδοση και επιδιώκεται σταδιακά η απόσυρση του κράτους, από τη χρηματοδότηση του συστήματος. Το αποτέλεσμα είναι να στραφούμε στην επαγγελματική ασφάλιση και αυτό δεν πρέπει να γίνει, γιατί θα έχει μεγάλες συνέπειες για τους συνταξιούχους, θα μειωθεί το εισόδημα τους κατά περίπου 30%. Έτσι, σταδιακά το κράτος πρόνοιας μεταλλάσσεται από κράτος πρόνοιας σε κράτος φιλανθρωπίας, για τα μέλη της Ε.Ε. και για τη χώρα μας, ασφαλώς.

Κυρία Πρόεδρε ξέρετε ότι η αύξηση του Α.Ε.Π. και η αύξηση της απασχόλησης είναι παράμετροι για τη διάσωση του ασφαλιστικού συστήματος και την παραγωγική ανασυγκρότηση της χώρας. Επειδή, έχω ενημερωτικό σημείωμα, θα το καταθέσω στη γραμματεία της Βουλής για να μην καταχραστώ τον χρόνο που μου δίνεται και για να μιλήσει και ο συνάδελφος που βρίσκεται δίπλα μου. Στην ηγεσία του Υπουργείου Εργασίας, ήθελα να απευθύνω μια έκκληση, να επισπευσθεί η διαδικασία απονομής των συντάξεων που ήδη βρίσκονται στις υπηρεσίες του Γενικού Λογιστηρίου. Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος.

ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος(ΟΕΕ)): Ευχαριστώ, κυρία Πρόεδρε. Κύριοι Βουλευτές, το συγκεκριμένο νομοσχέδιο περιέχει πρωτοφανή πράγματα για τα δεδομένα της χώρας. Για πρώτη φορά το Ελληνικό Κοινοβούλιο, καλείται να ψηφίσει μέτρα, τα οποία θα δεσμεύουν τη χώρα, όχι μόνο για το 2018, γιατί δεν πρέπει να ξεχνάμε, ότι και για του χρόνου υπάρχουν περικοπές σε επιδόματα και φοροαπαλλαγές, αλλά και για την επόμενη τετραετία, τουλάχιστον. Πρόκειται για μέτρα με ξεκάθαρο περιοριστικό χαρακτήρα, που οδηγούν σε δύσκολα επιτεύξιμους στόχους, δεδομένου ότι ήδη οι μισθωτοί, συνταξιούχοι, ελεύθεροι επαγγελματίες και επιχειρήσεις, έχουν εξαντλήσει την φοροδοτική τους ικανότητα. Ακόμα και τα έτοιμα χρήματα, είτε σε τράπεζες είτε σε στρώματα είτε σε σεντούκια τελείωσαν. Συνεπώς, η συγκεκριμένη φορολογική πολιτική, προκαλεί αρνητικές επιπτώσεις και στα δημόσια ταμεία, πέραν της ζημιάς που προκαλείται στα νοικοκυριά και στις επιχειρήσεις.

Ένα από αυτά τα μέτρα, είναι και η νέα πρωτάκουστη αλλαγή στον τρόπο υπολογισμού των ασφαλιστικών εισφορών των ελεύθερων επαγγελματιών. Δεν έφθανε, δηλαδή, το «χαράτσι» του 27% έως και 42% επί των κερδών των επιτηδευματιών, που έχει οδηγήσει, άνω των 75.000 εξ αυτών, από την ημέρα ψήφισης του ασφαλιστικού νόμου μέχρι και σήμερα, στο κλείσιμο των βιβλίων τους και έχει κάνει την παραοικονομία, όπως προβλέπαμε από την αρχή αυτού του νομοσχεδίου, να ανθεί, έρχεται τώρα και η φοβερή πρόβλεψη που λέει, ότι οι εισφορές θα επιβάλλονται και πάνω στις εισφορές του προηγούμενου έτους. Δηλαδή εισφορά στην εισφορά. Όπως φαίνεται, στο τέλος της ημέρας, μήπως έχουμε και φόρο σε αυτή την εισφορά; Που ακούστηκε, κυρίες και κύριοι Βουλευτές, ένας επιχειρηματίας, ένας ελεύθερος επαγγελματίας, να καλείται να πληρώσει σε φόρους και ασφαλιστικές εισφορές, άνω του 70% του εισοδήματός του, των κερδών του; Που ακούστηκε, το επίσημο κράτος, να λέει σε αυτόν που τολμά να επιχειρήσει σε αυτή την χώρα: «Έρχομαι να δημεύσω τα κέρδη σου». Διότι πολύ απλά, οι αλλαγές αυτές οδηγούν με μαθηματική ακρίβεια, στην ολοκληρωτική εξόντωση των ελεύθερων επαγγελματιών, των συνεπών ελεύθερων επαγγελματιών, που δηλώνουν τα εισοδήματά τους και τα κέρδη τους και κατά συνέπεια στη διεύρυνση της «τρύπας» για τον Ενιαίο Φορέα Κοινωνικής Ασφάλισης. Οι υπόλοιποι που κατ' επάγγελμα φοροδιαφεύγουν, την γλυτώνουν, καλούμενοι να πληρώσουν, ακόμη λιγότερα από ό,τι σήμερα. Είναι τόσο απλό, δεν δηλώνεις, δεν πληρώνεις. Έτσι έχει γίνει το ασφαλιστικό σύστημα αυτής της χώρας. Έτσι έχουν γίνει οι ασφαλιστικές εισφορές του ελεύθερου επαγγελματία, σε αυτή τη χώρα.

Η συμφωνία της Κυβέρνησης στο αίτημα των δανειστών, προς αυτή την κατεύθυνση, αποδεικνύει βέβαια, ότι τα πάντα είχαν αποφασιστεί εκ των προτέρων και τώρα «σερβίρονται» σταδιακά με ένα μικρό «τυράκι» της τάξεως 15% έκπτωσης, μόνο για το 2018. Διότι εδώ δεν συζητάμε πλέον, κυρίες και κύριοι, για το κίνημα, όπως ακούστηκε και πριν, «Δεν πληρώνω». Πλέον το κίνημα λέγεται «Δεν έχω να πληρώσω». Ο ελεύθερος επαγγελματίας δεν έχει να πληρώσει αυτές τις ασφαλιστικές εισφορές και αυτούς τους φόρους, που καλείται να πληρώσει. Καλούμε την Κυβέρνηση , λοιπόν, έστω και αυτή την ύστατη ώρα, να αποσύρει τη συγκεκριμένη διάταξη και να μας εξηγήσει πώς επιτέλους θεωρεί, ότι ένας ελεύθερος επαγγελματίας και ειδικά ο συνεπής ελεύθερος επαγγελματίας, μπορεί να συνεχίσει να επιχειρεί υπό αυτές τις συνθήκες; Και μέσα σε όλα αυτά, το νομοσχέδιο, έρχεται να μας «χρυσώσει το χάπι» με τα περιβόητα αντίμετρα.

Εδώ δεν καταλαβαίνω τα εξής: Πρώτον, γιατί πανηγυρίζουμε για μέτρα, που αφορούν σε διαχείριση της φτώχειας μας, αντί να έχουμε αναπτυξιακά μέτρα, όπως την πολύ σωστή μείωση, που προβλέπεται στα αντίμετρα, των συντελεστών για επιχειρήσεις και φυσικά πρόσωπα; Δεύτερον, γιατί συζητάμε, για την εφαρμογή τους ως δεδομένη, τη στιγμή που αφενός, μεν, απαιτείται η έγκριση των δανειστών, όταν έρθει βέβαια αυτή η ώρα, διότι όπως ξέρετε πολύ καλά, για να εφαρμοστούν τα αντίμετρα στο σύνολό τους, πρέπει να «πιάσουμε» πρωτογενή πλεονάσματα της τάξεως του 8% του Α.Ε.Π. και αφετέρου προϋποθέτει αυτό το στόχο για πλεονάσματα άνω του 3,5% ,ούτως ώστε να μπορούν σταδιακά να αρχίσουν να εφαρμόζονται. Τρίτον, για ποιους στόχους συζητάμε κυρίες και κύριοι Βουλευτές, όταν η ΕΛΣΤΑΤ μόλις χθες ανακοίνωσε ύφεση στο πρώτο τρίμηνο της χρονιάς της τάξεως του 0,5%; Ήδη, το οικονομικό επιτελείο, στο Μεσοπρόθεσμο Πρόγραμμα του, υποβάθμισε κατά 0,9 μονάδες, τον στόχο για ανάπτυξη φέτος, από το 2,7% στο 1,8% του Α.Ε.Π..

Οι αναθεωρήσεις επί αναθεωρήσεων, δείχνουν ότι αυξάνεται σημαντικά η πιθανότητα να οδηγηθούμε στο απευκταίο σενάριο της επίσπευσης εφαρμογής των μέτρων λιτότητας ακόμα και από το 2018. Για να αντιστραφεί όλο αυτό το κλίμα απαιτείται ένα επενδυτικό σοκ στην χώρα, κυρίες και κύριοι, ένα «τσουνάμι» επενδύσεων που και θα αλλάξουν την εικόνα της Ελλάδος προς τα έξω και θα δημιουργήσουν και θέσεων απασχόλησης, γιατί έτσι λύνεται και το φορολογικό πρόβλημα για το ασφαλιστικό πρόβλημα μιας χώρας, με τη δημιουργία θέσεων απασχόλησης. Μόνον έτσι μπορούν να επιτευχθούν και οι στόχοι οι οποίοι έχουν τεθεί. Σε οποιαδήποτε άλλη περίπτωση, θα συζητάμε για την ανάγκη νέας μείωσης του αφορολογήτου, νέου «κουρέματος» στις συντάξεις και τους μισθούς, νέες αύξησης στις ασφαλιστικές εισφορές. Δηλαδή, για βαθύτερη ύφεση και μεγαλύτερη ανεργία.

Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Καράμαλης.

ΠΑΝΑΓΙΩΤΗΣ ΚΑΡΑΜΑΛΗΣ (Μέλος του Συνδέσμου Ιδιωτικών Σχολείων): Κυρία Πρόεδρε, κυρίες και κύριοι Βουλευτές, ο Σύνδεσμος Ιδιωτικών Σχολείων, θα θέλαμε να σας ευχαριστούσε πρώτα απ’ όλα, για την ευκαιρία που μας δίνετε να τοποθετηθούμε επί εκείνων των διατάξεων του πολυνομοσχεδίου που αφορούν την ιδιωτική εκπαίδευση. Δυστυχώς όμως, βρισκόμαστε για άλλη μια φορά στην δυσάρεστη θέση να διαπιστώσουμε, ότι πρόκειται για ρυθμίσεις που «στραγγαλίζουν» την επαγγελματική ελευθερία των σχολίων, περιορίζουν την αυτονομία της σχολικής μονάδας και μειώνουν ακόμη περισσότερο, εκείνους τους βαθμούς ελευθερίας που δίνουν στα ιδιωτικά σχολεία την δυνατότητα να παρέχουν ποιοτική εκπαίδευση. Αποτελούν οριακές τροποποιήσεις στο ν.4415/2016 που έφερε στη Βουλή ο προηγούμενος υπουργός, ο κ. Φίλης, το περασμένο καλοκαίρι. Οι διατάξεις που εισάγονται ή τροποποιούνται με το άρθρο 56 του νομοσχεδίου, διατηρούν την εξοντωτικά περιοριστική προς τα σχολεία δράση του ν.4415. Συγκεκριμένα πέντε σημεία:

Στην περίπτωση δδ της παραγράφου 3, του άρθρου 30 του νόμου 682/1977, καθορίζεται μια χρονοβόρα και προσχηματική διαδικασία. Αυτό που πρακτικά προβλέπεται σε περίπτωση πρόθεσης αντικατάστασης ενός εκπαιδευτικού, λόγω διδακτικής ανεπάρκειας ή επαγγελματικής μας συνέπειας, είναι μια διετής ή τριετής διαδικασία από την οποία ο εκπαιδευτικός είναι μέσα στην τάξη και διδάσκει κανονικά τα παιδιά. Αν δούμε τη διαδικασία, δηλαδή, αρχικά το σχολείο συντάσσει έκθεση με την οποία χαρακτηρίζει εκπαιδευτικό του αναπηρική ή ασυνεπή. Ο εκπαιδευτικός, μένει για άλλον έναν χρόνο στο σχολείο γνωρίζοντας βέβαια πλέον, πως η διεύθυνση του σχολείου τον θεωρεί ανεπαρκή και ότι επιχειρεί να τον αντικαταστήσει.

Καταλαβαίνετε, υπό ποιες συνθήκες και με τι σχέσεις θα συνεχιστεί για έναν ολόκληρο χρόνο αυτή τη συνεργασία; Φαντάζεστε γονείς να αποδέχονται να διδάσκει για έναν ακόμη χρόνο τα παιδιά τους εκπαιδευτικός που η Διεύθυνση του σχολείου τους κρίνει ανεπαρκή και ασυνεπή; Πιστεύετε ότι οι ίδιοι οι μαθητές, ειδικά των μεγάλων τάξεων, θα αποδειχθούν να τους διδάσκει αυτός ο εκπαιδευτικός; Φαντάζεστε επομένως, τι καταστροφική αναταραχή θα προκληθεί στο σχολείο, εάν η διεύθυνσή του αποφασίσει να αξιοποιήσει αυτή τη διάταξη για να επιτύχει την λίαν αμφίβολη αντικατάσταση ενός εκπαιδευτικού.

Επίσης, φαντάζεστε σε τι τραγελαφικές καταστάσεις θα οδηγηθούμε, αν ένας ασυνεπής εκπαιδευτικός φροντίζει να είναι ασυνεπής κατά τα δύο χρόνια και συνεπής ενδιάμεσα; Ο εκπαιδευτικός αυτός με την διάταξη αυτή δεν θα απολυθεί ποτέ, διότι δεν θα φροντίσει να μην είναι ποτέ ασυνεπής για δύο συνεχόμενα χρόνια. Επομένως, είναι μια διάταξη υπέρμετρα προστατευτική, η οποία όμως, παραγνωρίζει εντελώς το συμφέρον των μαθητών, την αξιοπιστία του εκπαιδευτικού φορέα προς τις οικογένειες που τον εμπιστεύονται και την ίδια την πρόοδο του σχολείου.

Στο ίδιο άρθρο, στην παράγραφο 9. Περιγράφεται η περίφημη Ανεξάρτητη Επιτροπή, έχει γίνει πολύς λόγος για αυτό. Από την πρώτη στιγμή ο Σύνδεσμός μας δήλωσε ότι η σύνθεση της Επιτροπής δεν είναι το ζητούμενο και αυτό για δύο λόγους: Ο ένας είναι ότι αρμόδιος να κρίνει τη νομιμότητα ή την καταχραστικότητα μιας απόλυσης υπάρχει ήδη και δεν είναι άλλος από τα δικαστήρια, όπως άλλωστε γίνεται με όλες τις κατηγορίες των εργαζομένων, οι οποίες προστατεύονται επαρκώς και δίκαια από τη νομοθεσία.

Αφετέρου, οποιαδήποτε σύνθεση της Επιτροπής δεν μπορεί να κρίνει ορθά, όταν δεσμεύεται να κινηθεί περιοριστικά επί αιτίων που θα καθορίζει ο νόμος. Η αλλαγή, της σύνθεσης Επιτροπής επομένως, ήταν ένας «ελιγμός», θεμιτός προκειμένου να παρακαμφθούν κάποιες απαιτήσεις των θεσμών, όμως σε καμιά περίπτωση δεν συντελεί στον εξορθολογισμό της διαδικασίας.

Σημειώνεται ότι καμία από τις παραπάνω διαδικασίες δεν ισχύει για την πρώτη διετία από την πρώτη πρόσληψη ενός εκπαιδευτικού. Πρακτικά, δηλαδή, αν το σχολείο προσλάβει έναν εκπαιδευτικό που είναι ακατάλληλος, δεν έχει κανέναν τρόπο να τον αντικαταστήσει έως ότου λήξει ο δεύτερος χρόνος με ό,τι αυτό συνεπάγεται για την ποιότητα της εκπαίδευσης που παρέχεται στους μαθητές. Παρακάτω, προστίθεται η παράγραφος 4 στο άρθρο 3 του ν. 682/77, η οποία καθορίζει ότι στις πρόσθετες δραστηριότητες των ιδιωτικών σχολείων απασχολούνται, κατά προτεραιότητα, εκπαιδευτικοί για συμπλήρωση, δηλαδή επιχειρεί να εκτινάξει το κόστος των δραστηριοτήτων των, εκτός του προγράμματος, δραστηριοτήτων των ιδιωτικών σχολείων, καθιστώντας τα μη ανταγωνιστικά έναντι άλλων παρόχων των ίδιων υπηρεσιών. Ζημιώνει, εν τέλει, ποιους; Τα σχολεία; Όχι. Τους μαθητές και τις οικογένειές τους!

Τέλος, μια ακόμη εξόφθαλμα εχθρική και εξοργιστικά παράλογη διάταξη είναι η διαμόρφωση της περίπτωσης β΄ της παραγράφου 4 του άρθρου 27 του ν. 682/77, η οποία προβλέπει ότι σε περίπτωση μείωσης τάξεων ή τμημάτων, το σχολείο πρέπει να εφευρίσκει δράσεις ώστε να μη μειώνεται το ωράριο των εκπαιδευτικών. Με άλλα λόγια, σε περίπτωση που καταργούνται τμήματα ή μαθήματα, τα σχολεία οφείλουν αντί να μειώνουν το ωράριο των εκπαιδευτικών να τους δίνουν πλασματικές ώρες, οι οποίες δε θ’ αντιστοιχούν σε πραγματικές ανάγκες. Δημιουργεί, έτσι, το μοναδικό παράδοξο ένας οργανισμός που χάνει έστω κι ένα μικρό κομμάτι του κύκλου εργασιών του για οποιοδήποτε λόγο, να συρρικνώνεται και να πρέπει να αμείβει ώρες αργομισθίας. Η διαδικασία αυτή θα ρίξει σε μια καταδικαστική σπείρα θανάτου οποιοδήποτε σχολείο χάσει μαθητές έστω και συγκυριακά.

Συνοψίζοντας, θεωρούμε τις τροποποιήσεις που επιφέρει το άρθρο 56 του, υπό συζήτηση, νομοσχεδίου στον ν. 4415/2016 χειρουργικές κινήσεις που εξυπηρετούν ακόμη πιο μαξιμαλιστικούς στόχους περιορισμού της ελευθερίας των σχολείων και ταπείνωσης της, προφανούς, ποιοτικής τους διαφοράς. Κλείνοντας, κύριοι της κυβέρνησης και της συμπολίτευσης, πολλοί ομιλητές σας καταλογίζουν ασυνέπεια λόγων και πράξεων. Εμείς δεν θα το κάνουμε γιατί στον δικό μας κλάδο, τουλάχιστον, είχατε εκφράσει από την αρχή τον στόχο σας και είστε απόλυτα συνεπείς στην κατάργηση της ιδιωτικής εκπαίδευσης ως παθογένεια. Εμείς απλά σήμερα σας καλούμε να κάνετε την έκπληξη και να τολμήσετε, έστω και τώρα, την τελευταία στιγμή, να καταργήσετε τους υπέρμετρους περιορισμούς, να επαναφέρετε την κανονικότητα της δίκαιης εργατικής νομοθεσίας στις εργασιακές σχέσεις των εκπαιδευτικών και να κάνετε ένα πρώτο βήμα ώστε να βοηθήσετε τον κλάδο της ιδιωτικής εκπαίδευσης να επιτελέσει και τον εκπαιδευτικό του ρόλο στην κοινωνία, αλλά και τον αναπτυξιακό του ρόλο στην οικονομία. Σας ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ κι εγώ. Το λόγο έχει ο κ. Πενταφράγκας.

ΒΑΣΙΛΕΙΟΣ ΠΕΝΤΑΦΡΑΓΚΑΣ (Εντεταλμένος Σύμβουλος του Δ.Σ. της Πανελλήνιας Ένωσης Φαρμακοβιομηχανίας): Κυρίες και κύριοι Βουλευτές, από την πλευρά της Πανελλήνιας Ένωσης Φαρμακοβιομηχανίας του κλάδου της εγχώριας παραγωγής, θα ήθελα να επαναλάβω ότι αντιλαμβανόμαστε πλήρως την κατάσταση στην οποία βρίσκεται η χώρα μας και την ανάγκη να αντιμετωπίζουμε την πραγματικότητα με σύνεση, με σοβαρότητα και με διάθεση συναινέσεων.

Με αίσθημα ευθύνης προσπαθήσαμε, από το ξέσπασμα της κρίσης, να βοηθήσουμε την εκάστοτε πολιτική ηγεσία ώστε να θεσπιστούν τα κατάλληλα διαρθρωτικά μέτρα που θα διασφαλίζουν τη βιωσιμότητα του συστήματος υγείας, την πλήρη κάλυψη των πολιτών και την πρόσβασή τους σε όλες τις αναγκαίες θεραπείες. Αυτό θα εξακολουθήσουμε να κάνουμε τονίζοντας τη σημασία του κλάδου παραγωγής φαρμάκων, αλλά και την αναπτυξιακή διάσταση. Δεν είναι δυνατόν να παραβλέπετε ότι για κάθε ευρώ που καταναλώνεται για παραγόμενα φάρμακα το ΑΕΠ πολλαπλασιάζεται επί 3,4. Όμως, είναι απαραίτητο να τονιστεί ότι η εγχώρια παραγωγή αντιστοιχεί σε λιγότερο από το 25% της αγοράς και ότι το 90% του όγκου των φαρμάκων που παράγει έχει τιμές χαμηλότερες από 7 €, ενώ το 40% κοστίζουν λιγότερο από τσίχλες. Με αυτά τα δεδομένα και λόγω των αλλεπάλληλων ρυθμίσεων, των συνεχών μειώσεων των τιμών και με τις φορολογικές και εισπρακτικές επιβαρύνσεις των επιχειρήσεων, οι συνέπειες, πλέον, ξεπερνούν τα επίπεδα του κύκλου εργασιών και της κερδοφορίας.

Σχετικά με το κατατεθέν σχέδιο, οι παρατηρήσεις, πολύ συνοπτικά, είναι οι ακόλουθες: Άρθρα 21 έως 35: ΕΚΑΠΤΥ. Η δημιουργία του ΕΚΑΠΤΥ, όπως προτείνεται, αποτελεί ένα πολύ δύσκολο εγχείρημα, το οποίο θα κριθεί εκ του αποτελέσματος. Σημαντικό, εδώ, είναι να επισημάνουμε τη σπουδαιότητα της κατηγοριοποίησης των προϊόντων και της μεθοδολογίας κατάρτισης των αντίστοιχων μητρώων. Άρθρο 74: Βαθμολογικές κλάσεις φόρου προστιθέμενης αξίας. Δεν αντιλαμβανόμαστε γιατί υπάρχει διαχωρισμός εφόσον πρόκειται για φαρμακευτικά προϊόντα.

Πρότασή μας, άρθρο 74, όλα τα φαρμακευτικά προϊόντα ανθρώπινης χρήσης αρμοδιότητας ΕΟΦ να κατηγοριοποιηθούν στον ελάχιστο συντελεστή ΦΠΑ. Άρθρο 87 σχετικά με τη φαρμακευτική δαπάνη. Κυρίες και κύριοι πιστεύουμε ότι η φαρμακευτική δαπάνη δεν εξορθολογίζεται μέσω περικοπών, υποτιμολογήσεων και μετάθεση του κόστους στους παραγωγούς με υποχρεωτικές επιστροφές μέσω rebate και clawback, εξορθολογίζεται με επενδύσεις, αλλά επενδύσεις στην πρόληψη, στην πρωτοβάθμια φροντίδα υγείας, στην ορθολογική συνταγογράφηση και στην αύξηση της διείσδυσης και χρήσεις των γενοσήμων φαρμάκων με λογικές τιμές.

Με το σχέδιο νόμου εισάγεται ένας νέος τρόπος υπολογισμού του rebate, ο οποίος υπολογίζουμε ότι θα επιβαρύνει την φαρμακοβιομηχανία περίπου με 120 εκατ. ευρώ. Είναι σαφές ότι πρόκειται για οριζόντιο μέτρο τιμολογιακού χαρακτήρα, το οποίο έρχεται να προστεθεί στην κατάφορα καταχρηστική και εξοντωτική για τα παλιότερα παραγόμενα φάρμακα τιμολογιακή πολιτική. Θα ήθελα να επισημάνω ότι το 2006 και με εισαγωγικό rebate 9%, οι παραγωγικές εταιρίες επιβαρύνονταν κατ’ ελάχιστον με 14% μόνο από το rebate. Με τη νέα κλίμακα η εισαγωγική κλίμακα αυξάνεται από 9% σε 14%, μια αύξηση της τάξης του 55% και αυτό θα επιφέρει τουλάχιστον 17 -20% επιβαρύνσεις στα ελληνικά εργοστάσια. Αν συνυπολογιστεί το clawback η επιβάρυνση θα ξεπεράσει κάθε ανεκτό όριο.

Κυρίες και κύριοι στην ουσία πρόκειται για έμμεσες υποχρεωτικές μειώσεις τιμών, οι οποίες βέβαια δεν συναντιούνται πουθενά στον κόσμο για τα γενόσημα φάρμακα. Εξακολουθούμε να τιμολογούμε κάθε εξάμηνο τα φάρμακα με ένα απίθανο στρεβλό σύστημα, μειώνοντας 1% - 2% τα ακριβότερα και 10 φορές περισσότερο τα παλιά οικονομικότερα και ειδικότερα τα γενόσημα ελληνικής παραγωγής. Με την ευκαιρία αυτή ενόψει της επικείμενης νέας ανακοστολόγησης θα θέλαμε να ζητήσουμε το συντομότερο να συγκληθούν οι αρμόδιες Επιτροπές του Κοινοβουλίου ειδικά για να εξεταστεί το θέμα της τιμολόγησης άμεσης και έμμεσης. Επιπλέον θεωρούμε υπερβολικό τον υπερδιπλασιασμό από 5% σε 25% του rebate εισόδου στη λίστα αποζημίωσης για τις νέες δραστικές, μέτρο που πιθανόν να περιορίσει και τις δυνατότητες συνεργασιών μεταξύ πολυεθνικών και ελληνικών επιχειρήσεων. Θεωρούμε ότι υπάρχουν πιο ήπιες και περισσότερο αποδοτικές λύσεις.

Δεν έχουμε αντίρρηση για τους επιμέρους προϋπολογισμούς, αλλά πιστεύουμε ότι πρέπει να προχωρήσουν προσεκτικά και με μέτρο ξεκινώντας από μεγαλύτερες κατηγορίες, π.χ. προστατευμένη και απροστάτευτη αγορά και σταδιακά να προχωρήσουμε σε μικρότερες φαρμακευτικές κατηγορίες. Επίσης, δεν μπορούμε να κατανοήσουμε γιατί η φαρμακευτική δαπάνη του ΕΟΠΥΥ στον προϋπολογισμό του 2017 εμφανίζονταν στα 2,27 δις και τώρα στα 2,003 δις. Σχετικά με το άρθρο 88, θέλουμε να τονίσουμε για μια ακόμη φορά ότι παρόλο τις διακηρύξεις 20 χρόνων το μοντέλο που εφαρμόζεται προωθεί τη χρήση και τη διάθεση ακριβότερων και όχι οικονομικότερων φαρμάκων. Για το λόγο αυτό τα γενόσημα δεν πήραν ποτέ και δεν θα πάρουν μερίδιο της αγοράς, όσο διατηρούνται και τα οικονομικά αντικίνητρα. Παρότι η κατεύθυνση του προτεινόμενου μέτρου έκπτωσης 3% είναι στη σωστή κατεύθυνση, το οικονομικό αντικίνητρο παραμένει ισχυρότερο. Άρθρο 89, είμαστε υπέρ της αξιολόγησης των τεχνολογιών και των φαρμάκων, αλλά πιστεύουμε ότι δεν χρειάζονται τόσες πολλές χώρες με τόσο διαφορετικά συστήματα. Είμαστε σαφέστατα υπέρ της διαπραγμάτευσης για τις τιμές αποζημίωσης με την προϋπόθεση ότι θα γίνονται με συγκεκριμένο πλαίσιο και διαφάνεια. Άρθρο 93, έλεγχοι συνταγογράφησης. Είμαστε υπέρ. Θεωρούμε ότι βρίσκεται στη σωστή κατεύθυνση, θα πρέπει όμως να εξειδικευτεί με σωστές υπουργικές αποφάσεις, να υπάρχουν δικλίδες ασφαλείας που να επιτρέπουν την αναγκαία εξατομίκευση των περιπτώσεων και δεν θα περιορίσουν την τεκμηριωμένη επιστημονική προσέγγιση από τους θεράποντες ιατρούς.

Κυρίες και κύριοι Βουλευτές, τα αιτήματά μας είναι απλά, διαρθρωτικά μέτρα για ορθολογική χρήση των φαρμάκων, δίκαιο σύστημα τιμολόγησης για τα εκτός πατέντας και τα γενόσημα φάρμακα, δίκαιη συμμετοχή στις έμμεσες επιβαρύνσεις και σαφές ρυθμιστικό πλαίσιο με ουσιαστικούς ελέγχους παντού. Η εγχώρια παραγωγή φαρμάκων έχει πληγωθεί βαριά από όλους, αλλά είναι εδώ και θα παραμείνει στη χώρα και θα εξακολουθεί να παραμένει σαν μέρος της λύσης και της ανάπτυξης, δεν είναι μέρος του προβλήματος. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Τον λόγο έχει, ο κ. Χειμώνας.

ΜΙΧΑΗΛ ΧΕΙΜΩΝΑΣ (Γενικός Διευθυντής του Συνδέσμου Φαρμακευτικών Επιχειρήσεων Ελλάδος (ΣΦΕΕ)): Εκπροσωπώντας τον ΣΦΕΕ και μια βιομηχανία που εκπροσωπεί το 3,5% του Α.Ε.Π. και 26.000 εργαζόμενους, θα θέλαμε να εκφράσουμε την δυσαρέστηση μας με τα προς ψήφιση μέτρα. Τα μέτρα αυτά είναι καθαρά φοροεισπρακτικά και οριζόντια, αντί να γίνουν οι διαρθρωτικές μεταρρυθμίσεις. Συγκεκριμένα, έχουμε πρόβλημα με δύο άρθρα, τα άρθρα που αφορούν τα μέτρα για τα νέα προϊόντα, τα νέα φάρμακα πρώτον, και δεύτερον, όσον αφορά το άρθρο για τις επιπλέον εκπτώσεις. Συγκεκριμένα, για τα νέα φάρμακα αναφορικά στα κριτήρια αποζημίωσης νέων φαρμάκων προτείνονται δύο φίλτρα εσωτερικά και εξωτερικά τα οποία να εφαρμοστούν συσσωρευτικά και συνοδευτικά τα οποία κανείς δεν ξέρει, στο τέλος της ημέρας.

Τα φάρμακα θα αργήσουν να έρθουν στην αγορά από δύο έως τέσσερα χρόνια ή και καθόλου και όπως καταλαβαίνετε πάρα πολλοί ασθενείς δεν έχουν αυτή την πολυτέλεια του χρόνου ούτε για δύο, ούτε για τέσσερα, είτε για καθόλου. Και εδώ θα πω για το σύνδρομο της Ολυμπιακής, κάποια χρόνια πριν. Μερικοί από εμάς, οι πιο παλιοί, θυμούνται ότι ψάχναμε να βρούμε αεροσυνοδούς στην Ολυμπιακή ή πιλότους να μας φέρουν κάποια φάρμακα από το εξωτερικό που δεν υπήρχαν στην Ελλάδα. Θέλαμε να αποφύγουμε αυτό το συμβάν.

Το δεύτερο, όσον αφορά πάλι τα νέα προϊόντα, τα νέα φάρμακα είναι το άρθρο 87 με μια επιπλέον έκπτωση που απαιτείται με τέλος 25%, πέντε φορές παραπάνω από ό,τι ίσχυε μέχρι τώρα, το οποίο στο τέλος της ημέρας η υιοθέτηση αυτού του μέτρου θα οδηγήσει με μαθηματική ακρίβεια στην παρεμπόδιση ή ακόμη και στον αποκλεισμό των ασθενών από την πρόσβαση στα νέα φάρμακα, παραβιάζοντας τους θεμελιώδεις κανόνες της Ε.Ε. για τη δημόσια υγεία και την ελεύθερη κυκλοφορία των προϊόντων.

Τέλος, το άρθρο 87 όσον αφορά το ενοποιημένο rebate ή έκπτωση όπως την λέμε, στο μνημόνιο προβλέπεται η μείωση της και υπέρβασης της δαπάνης κατά 30% για το 2017, μέσω διορθωτικών μεταρρυθμίσεων και έλεγχο συζήτησης. Και στη θέση αυτών, αντί να γίνουν οι μεταρρυθμίσεις, η πολιτεία εισάγει μια νέα κλίμακα εκπτώσεων για τη βιομηχανία η οποία θα επιφέρει πλέον συν 140 εκατομμύρια, όχι 120 εκατομμύρια, 140 εκατομμύρια απ' ό,τι καταλάβαμε είναι, έναντι 216 ή σχεδόν 50% επιπλέον από ότι ίσχυε τώρα. Ενώ ταυτόχρονα, δεν δεσμεύεται για τη μείωση της παράδοσης, το claw back που λέμε.

Είναι προφανές, ότι δεν θα μπορέσουν να επιβιώσουν οι επιχειρήσεις μας με αυτές τις επιβαρύνσεις με ό,τι αυτό συνεπάγεται για το δημόσιο σύστημα υγείας Συνολικά, το 2015 οι επιβαρύνσεις της βιομηχανίας προς το κράτος ήταν γύρω στα 650 εκατ.. Το 2016 πήγε στο 1 δις. και αυτό φαίνεται να ανεβαίνει. Συνεχώς, μεγαλώνουνε σχεδόν με ποσοστό 50%, κάτι που είναι αφόρητό πια για τη βιομηχανία.

Τελευταίο που θα ήθελα να πω, είναι ότι η βιομηχανία καλύπτει πλήρως το κομμάτι των ανασφάλιστών πολιτών μας, το οποίο το ασπαζόμαστε. Γύρω στα 120 εκατ. τον χρόνο δίνονται από τη βιομηχανία για την κάλυψη των ανασφάλιστων, μέσω του claw back και του rebate εφόσον η δαπάνη είναι σταθερή και στα νοσοκομεία και στην κοινότητα. Τα υπό ψήφιση μέτρα είναι ενάντια στην καινοτομία και στην πραγματικότητα. Θα έχουν ως αποτέλεσμα την παρεμπόδιση της πρόσβασης των Ελλήνων ασθενών στις αναγκαίες για αυτούς θεραπείες και την εδραιοποίηση στους ευρωπαίους πολίτες μειωμένων δικαιωμάτων. Πλήττει την υγιή επιχειρηματικότητα και εξαντλούν την βιωσιμότητα του κλάδου. Απειλούνται θέσεις εργασίας, 86.000 έμμεσες και 26.000 άμεσες και το πιο σημαντικό δημιουργούνται συνθήκες αποεπένδυσης από την ξένη βιομηχανία και την ελληνική βιομηχανία και της μείωσης των κλινικών μελετών στη χώρα μας. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Τον λόγο έχει ο κ. Λουράντος.

ΚΩΝΣΤΑΝΤΙΝΟΣ ΛΟΥΡΑΝΤΟΣ (Πρόεδρος του Πανελλήνιου Φαρμακευτικού Συλλόγου (ΠΦΣ)): Αξιότιμοι κύριοι βουλευτές, φίλοι και φίλες θα αναφερθώ σε πέντε θέματα πολύ συνοπτικά, τα οποία είναι το ασφαλιστικό, τα ΜΗΣΥΦΑ, ο έλεγχος συνταγογράφησης, τα γενόσημα και αν έχω χρόνο για το ωράριο των φαρμακείων και τις Κυριακές. Όσον αφορά το ασφαλιστικό και θα επεκταθώ, άλλωστε θεωρώ ότι όλοι οι προλαλήσαντες εστίασαν σ' αυτό το θέμα, συμφωνώ μαζί τους, αλλά πρέπει να σημειώσω ένα πρωτοφανές γεγονός. Και ένα πρωτοφανές γεγονός για μένα, είναι ότι για τους ελεύθερους επαγγελματίες οι εισφορές που πληρώνονται την μια χρονιά δεν λογίζονται ως έξοδο για την επόμενη. Συνεπώς, πληρώνουμε φόρους και εισφορές για έξοδο.

Δε θυμάμαι και δεν ξέρω, αν έχει γίνει σε άλλη χώρα αυτό το πράγμα, αλλά να πληρώνεις για έξοδα φόρου, εγώ δεν το ξέρω. Έτσι λοιπόν με λίγα λόγια, καλούμαστε να πληρώσουμε εισφορές και φόρους στα έξοδα, δηλαδή, εισφορές για τις εισφορές και φόρους επί φόρων. Θα έλεγα, επίσης, ότι η νέα ρύθμιση για το ασφαλιστικό δημιουργεί δύο κατηγορίες ασφαλισμένων. Αυτούς, δηλαδή, που τα δηλώνουν όλα, όπως είναι οι φαρμακοποιοί, γιατί και να θέλουν δεν μπορούν να φοροδιαφύγουν και αυτοί οι οποίοι πληρώνουν τα πάντα και η δεύτερη κατηγορία είναι εκείνοι που μπορούν να φοροδιαφύγουν και να πληρώσουν λιγότερα. Με λίγα λόγια το νομοσχέδιο ωθεί τον κόσμο, όποιον μπορεί, να φοροδιαφύγει για να μην πληρώσει.

Έρχομαι τώρα στο άλλο μεγάλο θέμα για εμάς τα ΜΗΣΥΦΑ, τα γνωστά Μη Συνταγογραφούμενα Φάρμακα. Εδώ θα πρέπει να ξέρουνε κάτι σημαντικό για το φάρμακο. Το φάρμακο δεν έχει απλώς μια λιανική τιμή, δεν είναι η λιανική τιμή που έχουν όλα τα άλλα εμπορεύματα, είναι η λιανική τιμή που περιέχει μέσα την επιστημοσύνη του φαρμακοποιού και του γιατρού, εμπεριέχει αξίες, όπως είναι η υπευθυνότητα αυτού που τη δίνει, εμπεριέχει υπηρεσίες, εμπεριέχει γνώσεις, όπως είναι οι γνώσεις παρενεργειών και ενεργειών των φαρμάκων και φυσικά σε καμία περίπτωση δεν μπορεί να εξισώνονται με ένα καταναλωτικό αγαθό, όπως προσπαθείτε να το κάνετε.

Δεν είναι για κατανάλωση το φάρμακο. Το φάρμακο πρέπει να παραμείνει στο φαρμακείο με την τιμή που έχει και μπορεί να το πάρει ο ασθενής και όχι ο καταναλωτής. Η διαφορά μεταξύ φαρμακείου και σουπερμάρκετ είναι αυτή, δηλαδή, φαρμακείο - επιστήμη, σουπερμάρκετ - κατανάλωση. Θυμάστε, λοιπόν, τι λέγανε για τον ανταγωνισμό; Να απελευθερωθεί η τιμή τους, αυτό ζητούσε η Τρόικα. Για μένα δεν το ζητούσε η Τρόικα, αλλά θα το ζητούσαν ντόπια συμφέροντα, τα οποία ήθελαν να κερδίσουν από τα ΜΗΣΥΦΑ, οι ίδιες οι εταιρείες, οι οποίες παράγουν ΜΗΣΥΦΑ, αλλά και συνταγογραφούμενα φάρμακα. Μειώνεται πολύ η τιμή των συνταγογραφουμένων φαρμάκων και πρέπει να κερδίσουν από τα υπόλοιπα και φέρνουν ένα νομοσχέδιο με το οποίο τι γίνεται;

Στο ίδιο το νομοσχέδιο μέσα είναι εμφανές, ότι παραδέχεται η Κυβέρνηση «πως όταν απελευθερωθεί αυτή η κατηγορία των φαρμάκων, θα αυξηθούν τα φάρμακα αυτά» και γι' αυτό απαλλάσσει τον εαυτό της. Τι λέει, δηλαδή; Λέει απλά, ότι «για τα φάρμακα που δίνονται στο νοσοκομείο, η νοσοκομειακή τιμή θα παραμείνει χαμηλή, δεν θα πειραχτεί, θα είναι όσο μπορεί χαμηλότερη», γιατί πρέπει να προστατέψει την τσέπη της, αλλά για το popolo, δηλαδή, για τον ελληνικό λαό που πληρώνει από την τσέπη του να απελευθερωθεί η τιμή, να πάει στα ύψη και λέει, ότι «θα υπάρξει μια λίστα από τον ΕΟΦ, που θα δηλώνει ενδεικτική - λιανική τιμή», που δεν είναι πραγματική τιμή, αλλά όποιος θέλει βάζει ό,τι θέλει, αλλά η χονδρική τιμή αφήνεται ελεύθερη. Δηλαδή, έρχεται η βιομηχανία και λέει, ότι «εγώ θα πουλήσω ότι θέλω, αλλά η ενδεικτική τιμή είναι αυτή».

Θα μπορεί, λοιπόν, να εκβιάζει τον φαρμακοποιό και να του λέει «ή αγόρασε μεγάλες ποσότητες για να πάρεις μικρότερη τιμή ή θα αγοράσεις μικρή ποσότητα, οπότε δεν θα κερδίσει τίποτα». Αυτός, λοιπόν ο κανιβαλισμός πρέπει να σταματήσει. Τώρα έρχομαι στο θέμα του ελέγχου της συνταγογράφηση και θα σας δώσω ένα παράδειγμα για να το καταλάβετε. Είναι απίστευτο αυτό που συμβαίνει στο άρθρο 93, διότι ουσιαστικά δεν έχει κατανοήσει κανείς την πραγματικότητα, δηλαδή, τι γίνεται στην κοινωνία, πως πάει στο φαρμακείο ο πολίτης.

Στο φαρμακείο, λοιπόν, ο πολίτης πάει μια συνταγή και λέει «δώσε μου τα φάρμακα». Τη συνταγή την έχει γράψει γιατρός, ο οποίος πολλές φορές κλειδώνει το φάρμακο, ο φαρμακοποιός δεν μπορεί να κάνει αλλαγή στο φάρμακο, γιατί αυτό συμβαίνει νόμιμα, αλλά έχει και την ιδιότητα, αυτό που μπορεί να κάνει ο ασθενείς και να πει «εγώ δεν θέλω γενόσημο, αλλά θέλω πρωτότυπο φάρμακο» και έτσι με αυτό το σύστημα να παίρνει ο ασθενής αυτό που θέλει υπογράφοντας, ότι «αυτό θέλω και είμαι υπεύθυνος». Δεν μπορεί να υπάρχει, λοιπόν, ποινή για τον φαρμακοποιό, όταν για τη διείσδυση των γενοσήμων, όπως αναφέρει το άρθρο 93, υφίσταται η επιλογή του ασθενούς και το κλείδωμα του του γιατρού. Που ευθύνεται ο φαρμακοποιός; Γιατί να πληρώσει, δηλαδή, πρόστιμο επειδή δεν μπόρεσε να δώσει γενόσημο στο ποσοστό που θέλει η κοινωνία;

Αυτά τα πράγματα πρέπει να απαλειφθούν και βεβαίως δεν μπορούν υπάρξουν πρόστιμα για τους φαρμακοποιούς σε καμία περίπτωση. Και έρχομαι στο θέμα των γενοσήμων. Τα γενόσημα μπορούν να τα διαχειριστούν οι φαρμακοποιοί και να αυξηθεί το ποσοστό τους, αν αφεθούν να κάνουν αυτό που κάνουν σε όλη την Ευρώπη. Δυστυχώς, εδώ, γίνονται πειράματα και τα πειράματα έχουν αποτύχει. Όσον αφορά τις Κυριακές και το ωράριο των φαρμακείων, θα ήθελα να πω ότι τα φαρμακεία ανοίγουν και κλείνουν όποτε θέλουν με νόμο. Είναι προφανές ότι και στα ΜΗΣΥΦΑ και στο ωράριο και παντού δεν είναι δάκτυλος της τρόικας, αλλά είναι δάκτυλος ντόπιων συμφερόντων, όπως το έχουμε αποδείξει πηγαίνοντας στην Επιτροπή Αναφορών της Ε.Ε. και μας το είπαν. Έχουμε έγγραφα πάνω σε αυτό το θέμα, είναι ντόπια συμφέροντα που θέλουν να γίνει το ωράριο μπάχαλο, να ανοίγει όποιος θέλει και να κλείνει όποτε θέλει και φυσικά, να μπορούν τα μεγάλα αυτά κεφάλαια να ιδρύσουν μεγάλες επιχειρήσεις εις βάρος των μικρών.

Φαίνεται ότι ο ελληνικός λαός έχει απεριόριστες ικανότητες να ξοδεύει και πρέπει να ανοίγουμε και τις Κυριακές, για να ξοδέψει και να μπορέσει να ξοδέψει περισσότερο. Σε αυτή την κρίση, την οποία, φαίνεται ότι δεν αντιλαμβάνεται κανείς - η κυβέρνηση σίγουρα - ότι όσο τα μαγαζιά να είναι ανοιχτά, ο τζίρος είναι ο ίδιος και απλώς θα μετατίθεται από μια καθημερινή σε μια Κυριακή. Ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Τασιούλας.

ΓΙΑΝΝΗΣ ΤΑΣΙΟΥΛΑΣ (Πρόεδρος της Ομοσπονδίας Οικοδόμων και Συναφών Επαγγελμάτων Ελλάδας): Ευχαριστώ, κυρία Πρόεδρε. Ως Ομοσπονδία Οικοδόμων βρεθήκαμε πριν λίγα χρόνια πάλι στην ίδια αίθουσα να εκθέσουμε τις απόψεις μας, τις εκτιμήσεις και τις προτάσεις μας, μπροστά από ένα πολυνομοσχέδιο που ερχόταν και τότε από την προηγούμενη κυβέρνηση με ένα αντιλαϊκό πακέτο μέτρων. Θυμόμαστε τότε ότι οι Βουλευτές του ΣΥΡΙΖΑ που ήταν στην αντιπολίτευση υπερθεμάτιζαν των απόψεων που εξέφραζε η Ομοσπονδία Οικοδόμων και μάλιστα, υπόσχονταν ότι όταν έρθουν στην κυβέρνηση θα ανατρέψουν όλο αυτό το αντεργατικό οπλοστάσιο που είχε νομοθετηθεί έως τότε από τα δύο μνημόνια και θα ικανοποιούσαν τα αιτήματα του εργατικού λαϊκού κινήματος.

Από τότε, κύλησε ο χρόνος, ήρθε ο ΣΥΡΙΖΑ στην κυβέρνηση και αυτό που βλέπουμε τώρα είναι να υλοποιούνται τα δύο προηγούμενα μνημόνια, ψηφίστηκε τρίτο και έχουμε νέο αντιλαϊκό πακέτο και ερχόμαστε εμείς, να πούμε τη γνώμη μας έχοντας υπόψη ότι κάθε φορά αλλάζουν οι ρόλοι όσων μας υπόσχονται ότι θα λήξουν τα προβλήματά μας. Όταν βρίσκονται στην αντιπολίτευση το λένε με ευκολία, ενώ όταν βρίσκονται στην κυβέρνηση συνεχίζουν με τον ίδιο τρόπο για να ικανοποιήσουν άλλα συμφέροντα. Παρόλα αυτά, δεν μας κάνει εντύπωση, αλλά έχουμε να αντιμετωπίσουμε και την ίδια επιχειρηματολογία με τις προηγούμενες κυβερνήσεις που λένε ότι αυτά τα μέτρα είναι αναγκαία. Μπορεί ο καθένας να αξιολογεί τι είναι το αναγκαίο, αλλά επιτρέψτε σε εμάς, τους εργαζόμενους, να αξιολογούμε τι είναι αναγκαίο για τη ζωή μας. Κατά τη γνώμη μας, δεν είναι αναγκαίο και εξυπηρετεί τα συμφέροντα της μεγαλοεργοδοσίας η επέκταση της βαρβαρότητας στις συλλογικές συμβάσεις εργασίας που έχει οδηγήσει τους μισθούς εκεί που τους έχει οδηγήσει, στα 25 ευρώ μεροκάματο, κάτω από 586 ευρώ που είναι ο κατώτερος μισθός που υπάρχει σήμερα, γιατί, ξέρετε ότι υπάρχουν και οι ελαστικές μορφές απασχόλησης, υπάρχει και η αυθαιρεσία της εργοδοσίας.

Αν ήθελε λοιπόν η κυβέρνηση να κάνει κάτι αναγκαίο για εμάς, θα υλοποιούσε το σχέδιο νόμου που καταθέσαμε 530 συνδικάτα και συνδικαλιστικές οργανώσεις από τον Οκτώβριο σε όλα τα κόμματα της Βουλής, εκτός από τη Χρυσή Αυγή. Θα μπορούσε να ικανοποιήσει να επανέλθουν οι μισθοί μας, τα μεροκάματα, οι εργασιακές σχέσεις, όπως ήταν πριν. Επομένως, ποιοι ωφελούνται που παραμένει αυτό το καθεστώς; Βεβαίως, ωφελείται η μεγαλοεργοδοσία. Ποιος ωφελείται σε περίοδο μεγάλης ανεργίας να διευκολύνονται οι ομαδικές απολύσεις, έτσι όπως περιγράφονται στο πολυνομοσχέδιο; Μήπως διευκολύνεται πάλι η μεγαλοεργοδοσία; Βεβαίως και δεν μπορεί κανείς να ισχυριστεί ότι πρέπει να είναι ευχαριστημένοι οι εργαζόμενοι που με μαθηματική ακρίβεια θα βρεθούν στο δρόμο και μετά θα έρθει η κυβέρνηση και το κεφάλαιο να τους προσφέρει ανάπτυξη, βεβαίως, με χαμηλότερους μισθούς και από αυτούς που υπάρχουν σήμερα.

Συντάξεις. Και εδώ η εικόνα είναι αποκαλυπτική για όποιον θέλει να τη δει με ταξικό κριτήριο. Από τη μια μεριά έχουμε τους συνταξιούχους, που συνεχώς ψαλιδίζονται οι συντάξεις, αύξηση των εισφορών για τους ελεύθερους επαγγελματίες και τα μεσαία στρώματα και από την άλλη μεριά, στο ίδιο έργο θεατές, έχουμε χαριστικές ρυθμίσεις, παραγραφή χρεών, εκτός από το όργιο εισφοροδιαφυγής, που συντελείται αυτή τη στιγμή μέσα στους χώρους δουλειάς, με την ανυπαρξία που υπάρχει στους ελεγκτικούς μηχανισμούς.

Το αποκορύφωμα, συνδικαλιστικός νόμος. Φέρνετε ορισμένες αλλαγές, τις οποίες λέτε εξορθολογισμό σε ανεπάρκειες του νομού, σε υπερβολές που προϋπήρχαν, με συγκεκριμένη στόχευση. Εσείς τα λέτε εξορθολογισμό, όμως η πραγματικότητα είναι ότι θέλετε να θωρακίσετε τις μεγάλες επιχειρήσεις, τους μεγάλους μονοπωλιακούς ομίλους, απέναντι στην πάλη των εργαζομένων και ταυτόχρονα να προετοιμάσετε, με αυτές τις αλλαγές που φέρνετε τώρα στο συνδικαλιστικό νόμο, ώστε να περιορίσετε τη συνδικαλιστική δράση και το δικαίωμα της απεργίας.

Είναι αποκαλυπτικά τα στοιχεία, που αφορούν στην επιτάχυνση και τη διευκόλυνση των εργοδοτών να χρησιμοποιούν όπως θέλουν το άρθρο 656 του Αστικού Κώδικα, έτσι ώστε να νομιμοποιηθεί ή να γενικευθεί, να επεκταθεί αυτό το καθεστώς παραγωγής παράνομων και καταχρηστικών των απεργιών και βεβαίως ανοίγει παράθυρο και για το lock out των επιχειρήσεων. Επιπλέον, τα διανθίζετε όλα αυτά με ορισμένα πράγματα, που «γαργαλάνε το αυτί» για να κρύψετε την ουσία, ότι οι αλλαγές στο συνδικαλιστικό νόμο έρχονται, γιατί συνεχίζεται η αντιλαϊκή πολιτική και γιατί θα συνεχιστεί η αντιλαϊκή πολιτική.

Κλείνω με αυτό. Λέτε και το συμπεριλαμβάνετε και στον νομό, ότι θα απολύονται συνδικαλιστές, επειδή θα διαπιστώνονται κλοπές, επειδή θα λείπουν αδικαιολόγητα επτά μέρες από τη δουλειά τους, το μπερδεύετε με τις συνδικαλιστικές άδειες. Εδώ, η υποκρισία περισσεύει. Υπάρχει περίπτωση κανείς εργοδότης να περιμένει τη νομοθετική ρύθμιση για να απολύσει, όπως εσείς λέτε, ένα συνδικαλιστή, που θα έχει βάλει χέρι στο ταμείο του, που θα έχει προδώσει βιομηχανικά μυστικά και όλα τα συναφή; Το κάνει από μόνος του, αλλού είναι ο στόχος. Ο στόχος είναι να περιορίζεται αυτούς, που η συνδικαλιστική τους δράση ενοχλεί την εργοδοσία.

Τελειώνω με την εξής σκέψη. Εσείς οι παλαιότεροι, οι μεγαλύτεροι σε ηλικία και οι πιο μυημένοι θα θυμάστε ίσως τον Υπουργό στα τέλη της δεκαετίας του ’70, τον κ. Λάσκαρη, ο οποίος έλεγε ότι δια νόμου θα καταργήσει την ταξική πάλη. Εσείς σήμερα πάτε να ελέγξετε την ταξική πάλη με έναν άλλο τρόπο και όσο μας αφορά είμαστε αντίθετοι και θα παλέψουμε με επίκεντρο τα συμφέροντα των εργαζομένων.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Το λόγο έχει ο κ. Χιωτάκης.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Δήμων Ελλάδος – ΚΕΔΕ): Κύριε Υπουργέ, κυρίες και κύριοι βουλευτές, εκ μέρους του Προέδρου της Κεντρικής Ένωσης Δήμων Ελλάδος, του κ. Πατούλη και του Δ.Σ., μεταφέρω τις θέσεις της ΚΕΔΕ.

Επισημάναμε, ότι το νομοσχέδιο αυτό τιμωρεί τους συνταξιούχους και τους χαμηλόμισθους με τις περικοπές στις συντάξεις και τη μείωση του αφορολόγητου. Επίσης, τιμωρεί τους ελεύθερους επαγγελματίες, αυξάνοντας ακόμα περισσότερο τις ασφαλιστικές εισφορές. Έτσι, επίσης, τιμωρεί την Αυτοδιοίκηση και τις τοπικές κοινωνίες, αφού μειώνει από το 2018 κατά 1,8 δις ευρώ το ανώτατο όριο του ποσού των κεντρικών αυτοτελών πόρων, που αποδίδονται στους Οργανισμούς Τοπικής Αυτοδιοίκησης Α΄ και Β΄ βαθμού από τα φορολογικά έσοδα του Κρατικού Προϋπολογισμού.

Το κύριο επιχείρημα, που χρησιμοποιούν για να δικαιολογήσουν τις νέες περικοπές, είναι τα λογιστικά πλεονάσματα, που δήθεν εμφανίζουν οι δήμοι μας. Ουσιαστικά, όμως, τι επικαλούνται; Επικαλούνται ως πλεονάσματα, τις μη αποδόσεις πόρων. Επειδή οι δήμοι πετύχαμε τα προηγούμενα χρόνια να λειτουργούμε με ισοσκελισμένους προϋπολογισμούς, η Κεντρική Κυβέρνηση εμφανίζει λογιστικά τις περικοπές των πόρων, που είχε αρχικά εγγράψει για να αποδώσει ως πλεονάσματα και έτσι επικαλούνται πλέον ότι οι προϋπολογισμοί των δήμων είναι πλεονασματικοί, όταν όλοι γνωρίζουμε ότι οι πιο πολλοί δήμοι λειτουργούν στο «κόκκινο», είναι υπερχρεωμένοι και αναγκάζονται να αυξήσουν πολλοί απ' αυτούς ακόμα και τα ανταποδοτικά τέλη για να μην κλείσουν.

Ουσιαστικά, μέσα από το νέο μεσοπρόθεσμο τιμωρούν τους δήμους με περικοπές πόρων, επειδή λειτουργούν νοικοκυρεμένα και επιβραβεύουν το κεντρικό κράτος που εξακολουθεί να δημιουργεί ελλείμματα. Η ΚΕΔΕ προχώρησε σε μερικές πρώτες παρατηρήσεις του νομοσχεδίου, όσο πρόλαβε μέσα στο χρονικό περιορισμό που υπάρχει.

Πρώτη και σημαντικότερη παρατήρηση. Αποδομείται ο ν. 3852/2010, ο οποίος ορίζει τη χρηματοδότηση αυτοδιοίκησης με εμβόλιμο άρθρο που μπήκε στο νομοσχέδιο, το 80Α’ περιορίζεται η οροφή του συνολικού ποσού επιχορήγησης για την Τ.Α. σε 3,4 δις ευρώ. Στο ν. 3986/2011 το αντίστοιχο ποσό ήταν 5,2 δις ευρώ. Η νέα αυτή μείωση ανέρχεται σε 35% σε σχέση με τον προηγούμενο νόμο. Υπενθυμίζονται ότι οι ΟΤΑ έχουν ήδη υποστεί από την αρχή της κρίσης, περιορισμό των εσόδων τους κατά 60%. Για το 2017 επίσης θα αποδοθούν στους δήμους 214 εκατομμύρια λιγότερα από το 2016. Είναι προφανές ότι με το εμβόλιμο άρθρο 80Α’ αυτό του νομοσχεδίου, αποδομείται ουσιαστικά ο νόμος Καλλικράτη.

Δεύτερη παρατήρηση. Οι υπολογισμοί είναι πρόχειροι. Χαρακτηριστικό το πόσο πρόχειροι είναι οι υπολογισμοί στον ενοποιημένο προϋπολογισμό Τ.Α., οι επιχορηγήσεις του τακτικού προϋπολογισμού για τα έτη 2020 – 2021 που είναι μέσα στο νομοσχέδιο, ξεπερνούν το ποσό που οι ίδιοι ορίζουν.

Τρίτη παρατήρηση. Διατηρείται η απαίτηση για εξωπραγματικά πλεονάσματα της Τ.Α.. Τα πλεονάσματα που προβλέπονται στον ενοποιημένο προϋπολογισμό, είναι υπερβολικά και είναι απορίας άξιον με τόσες περικοπές εσόδων στην Τ.Α., πώς είναι δυνατόν να προβλέπονται αυτά τα πλεονάσματα. Ενώ για το 2017 που δεν προβλέπονται κονδύλια παρακρατηθέντα, προϋπολογίζεται ότι τα πλεονάσματα των ΟΤΑ θα ξεπεράσουν αυτά που προϋπολογίστηκαν στον κρατικό προϋπολογισμό του 2016 κατά 87%. Αυτό θα το βρείτε στη σελίδα 696. Η ΚΕΔΕ επαναλαμβάνει την πάγια θέση της. Η δημιουργία υπέρογκων πλεονασμάτων μόνο ως άσκηση δημιουργικής λογιστικής, μπορεί να θεωρηθεί. Δεν υπάρχουν ουσιαστικά πλεονάσματα ή για να υπάρξουν πλεονάσματα, πρέπει να αυξήσουμε τις επιβαρύνσεις στο δημότη. Εκεί θέλουν να μας οδηγήσουν τους δήμους; Εμείς συμφωνούμε με ισοσκελισμένους προϋπολογισμούς, απαιτούμε, όμως τα ποσά των πλασματικών πλεονασμάτων να δημιουργήσουν ένα ειδικό τοπικό επενδυτικό πρόγραμμα που θα καλύψει το κενό που άφησε ο εξανεμισμένος ΑΤΑ.

Τέταρτη παρατήρηση. Μειώνονται κι άλλο οι δαπάνες σε επενδύσεις. Στον ενοποιημένο προϋπολογισμό προβλέπεται ότι οι χρηματοροές από το Πρόγραμμα Δημοσίων Επενδύσεων θα μειωθούν κατά 25%.

Κυρία Πρόεδρε, μόνο μια παρατήρηση ακόμη σεβόμενος το χρόνο, τα υπόλοιπα θα δοθούν στο υπόμνημα. Ληξιπρόθεσμες υποχρεώσεις. Τα έσοδα για πληρωμή ληξιπρόθεσμων υποχρεώσεων έχουν ενταχθεί μόνο 6 εκατομμύρια το 2015 και μόνο 81 εκατομμύρια το 2016 και πέραν αυτού τίποτα μέχρι το 2021. Υπενθυμίζουμε ότι η συμμετοχή των δήμων στο πρόγραμμα είναι συμφωνημένη και κοστολογημένη τόσο με την Κυβέρνηση, όσο και με τους θεσμούς.

Με βάση τα παραπάνω που διαμορφώνουν το οικονομικό σκηνικό, που θα κληθούμε να λειτουργήσουμε οι δήμοι τα επόμενα χρόνια, αναρωτιόμαστε για ποια μεταρρύθμιση του κράτους μπορούμε πλέον να μιλάμε, όταν η Κυβέρνηση οδηγεί τους δήμους σε οικονομικό στραγγαλισμό. Αυτός είναι και ο λόγος που ο Υπουργός Εσωτερικών, κ.Σκουρλέτης δεν μας παρουσιάζει κοστολογημένο το κόστος της μεταρρύθμισης, προωθεί η Κυβέρνηση ή τελικά μόνος στόχος είναι η απλή αναλογική; Επειδή γνωρίζει ότι θα είναι μια μεταρρύθμιση που δεν θα υποστηριχθεί οικονομικά, όπως οι προηγούμενες.

Τελικά, τι αλλαγή του Καλλικράτη είναι αυτή που θα πρέπει να προβλέπει ακόμη λιγότερα χρήματα για τους δήμους, όταν αυτοί θα κληθούν να αναλάβουν ακόμα περισσότερες αρμοδιότητες; Η Αυτοδιοίκηση δεν αντέχει άλλες περικοπές, δεν θα επιτρέψει σε κανένα να οδηγήσει σε κλείσιμο των δήμων μας η ανατροπή μιας αδιέξοδης πολιτικής που υπηρετεί, όχι το συμφέρον της χώρας, αλλά τις εντολές των δανειστών αποτελεί για εμάς πλέον μονόδρομο. Η Κεντρική Ένωση Δήμων Ελλάδος απευθύνει κάλεσμα σε όλους τους δήμους,, ώστε να αποφασίσουμε από κοινού την κλιμάκωση των αντιδράσεών μας. Δεν θα είμαστε οι πρωταγωνιστές στο αφήγημα «Οι τελευταίες μέρες της πόλης». Βεβαίως, να ξέρετε ότι στην Αυτοδιοίκηση δεν υπάρχουν αντίμετρα, δηλαδή δεν υπάρχει «προσδοκία ανάστασης νεκρών».

*(Στο σημείο αυτό ο κ. Χιωτάκης, καταθέτει το υπόμνημα στα πρακτικά)*

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Το λόγο έχει ο κ. Καλαϊτζής.

ΠΡΟΔΡΟΜΟΣ ΚΑΛΑΪΤΖΗΣ (Ειδικός Συνεργάτης της Συνομοσπονδίας Ενώσεων Γεωργικών Συνεταιρισμών (ΠΑΣΕΓΕΣ)): Κύριε Πρόεδρε, θα ήθελα απλώς, να επαναλάβω ορισμένα θέματα τα οποία έθιξε ο συνάδελφος από τους αγροτικούς συνεταιρισμούς ο κ. Πρίντζος, αυτά είναι οι βασικές επιπτώσεις από το σχέδιο νόμου στη δραστηριότητα των αγροτών και των αγροτικών συνεταιρισμών.

Το πρώτο βέβαια, είναι ότι το άρθρο 58 του σχεδίου νόμου, επιβάλλει σε μεγάλο βαθμό εξοντωτική ασφαλιστική επιβάρυνση σε γεωργούς και κτηνοτρόφους, με συνέπεια να οδηγεί σε παύση της παραγωγής και σε κάθε περίπτωση σε γιγάντωση της παραοικονομίας. Το δεύτερο αποτέλεσμα, είναι ότι ο πρώτος παράγοντας επιφέρει αθέμιτο ανταγωνισμό που επιβαρύνει τους συνεταιρισμούς, αφού αναγκάζει πολλούς παραγωγούς να μην παραδίδουν τα προϊόντα τους σε αυτούς τους συνεταιρισμούς, αλλά να τα διαθέτουν με αφανείς συναλλαγές, οι οποίες δεν αποφέρουν κανένα όφελος στα δημόσια οικονομικά. Οι δύο αυτοί παράγοντες με τη σειρά τους επιφέρουν μια περαιτέρω αποδυνάμωση της ανταγωνιστικότητας των Ελλήνων παραγωγών, αφού δεν συμβαίνει το ίδιο, όπως συμβαίνει στην υπόλοιπη Ε.Ε., που είναι, δηλαδή, η μακροχρόνια τάση συγκέντρωσης στον αγροτικό χώρο.

Στην Ελλάδα οι αγροτικές εκμεταλλεύσεις μειώθηκαν σε 833.000 το 2005 και σε 709.000 το 2013, δηλαδή υπήρξε και συνεχίζεται το φαινόμενο αυτό, αλλά με τις παρούσες ρυθμίσεις θα επιδεινωθεί ακόμη περισσότερο, διότι δεν θα οδηγήσει αυτό σε συγκέντρωση, αλλά σε περαιτέρω αποδυνάμωση των αγροτών. Πολλοί από αυτούς, απλώς, θα σταματήσουν να παράγουν, δεν θα προσμετρηθεί αυτό στην παροχή δυναμικότητας όσων απομένουν. Το συμπέρασμα και το τελικό αποτέλεσμα είναι ότι το χάσμα του οικονομικού μεγέθους μεταξύ των ανταγωνιστικών επιχειρήσεων στην υπόλοιπη Ε.Ε. και στην Ελλάδα θα μεγαλώσει και εν κατακλείδι αυτή είναι η δομική επίπτωση που θα επέλθει. Παρόλα αυτά δεν μπορούμε παρά να επισημάνουμε ότι όλα αυτά τα προαναφερθέντα έχουν μικρή σημασία σχετικά, μπροστά στο θεμελιώδες συνολικό πρόβλημα που αντιμετωπίζουμε, το οποίο αφορά στην ανυπαρξία στρατηγικής για την επιχειρηματική ανάπτυξη αγροδιατροφικών επιχειρήσεων, ειδικά προς όφελος των παραγωγών και των αγροτικών συνεταιρισμών.

Ο, δε, νόμος 4384/2016, για τους συνεταιρισμούς, όχι μόνο δεν λαμβάνει υπόψη του ένα τέτοιο στρατηγικό σχεδιασμό, αλλά παραβλέπει παντελώς, το θέμα της θεσμικής εκπροσώπησης των συνεταιρισμών τόσο σε εθνικό όσο και σε διεθνές επίπεδο. Καλωσορίζουμε, βέβαια, την πρόσφατη σχετική πρωτοβουλία του Υπουργείου Αγροτικής Ανάπτυξης και Τροφίμων προς αυτή την κατεύθυνση και θα συμβάλλουμε από την πλευρά μας προς την υλοποίησή του. Σας ευχαριστώ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Το λόγο έχει ο κ. Γκούτης.

ΔΙΟΝΥΣΙΟΣ ΓΚΟΥΤΗΣ (Μέλος του Γεωτεχνικού Επιμελητηρίου Ελλάδος (ΓΕΩΤΕΕ)): Κύριε Πρόεδρε, έχουμε στείλει αναλυτικό υπόμνημα, επομένως θα προσπαθήσω να είμαι όσο πιο περιεκτικός γίνεται, αν και βλέπω ότι οι αρμόδιοι Υπουργοί δεν βρίσκονται εδώ. Όσον αφορά στο άρθρο 58, ασφαλιστικό, και εμείς ως ΓΕΩΤΕΕ εκπροσωπώντας τους 35.000 γεωτεχνικούς, θεωρούμε ότι η συγκεκριμένη ρύθμιση έχει έναν απρόκλητα εισπρακτικό χαρακτήρα και σε κάθε περίπτωση την θεωρούμε παντελώς άδικη. Δεν θα επεκταθώ περαιτέρω, διότι έχουν ειπωθεί ήδη αρκετά για το ασφαλιστικό και τις αρνητικές επιπτώσεις που έχει, όμως ο λόγος ο οποίος κάνει ιδιαίτερα άδικη αυτή τη ρύθμιση είναι ότι πλήττει κυρίως τα μεσαία και τα χαμηλά εισοδήματα και ο λόγος είναι ότι αυτός που έχει υψηλά εισοδήματα έτσι και αλλιώς πληρώνει στο πλαφόν των ασφαλιστικών εισφορών.

Επομένως, οποιαδήποτε αύξηση και να γίνει αυτά τα εισοδήματα δεν θα πληγούν. Παρεμπιπτόντως και για το συγκεκριμένο θέμα, αλλά και για μια σειρά από αστοχίες του ασφαλιστικού νομοσχεδίου, έχουμε αποστείλει 5 επιστολές προς το αρμόδιο Υπουργείο με βάση τις οποίες έχουν γίνει μια σειρά από αναφορές και επίκαιρες ερωτήσεις και δυστυχώς δεν έχουμε καμία απάντηση. Μακάρι να ήταν εδώ ο αρμόδιος Υπουργός για να μπορούσαμε να είχαμε κάποια συνεννόηση πάνω σε αυτό το θέμα.

Συνεχίζω στα πιο εξειδικευμένα, στις διατάξεις τις οποίες έχει εισάγει το Υπουργείο Αγροτικής Ανάπτυξης. Συγκεκριμένα στο άρθρο 120, το οποίο παρέχει τη δυνατότητα στις μικρές και πολύ μικρές επιχειρήσεις γεωργικών εφοδίων να απασχολούν υπεύθυνο επιστήμονα μερικής απασχόλησης. Το παράδοξο σε αυτή τη διάταξη είναι το εξής: Ενώ η ίδια κυβέρνηση, ο ίδιος υπουργός και η ίδια κοινοβουλευτική ομάδα με το ν.4384/2016 εισήγαγαν διάταξη με την οποία για τις επιχειρήσεις γεωργικών εφοδίων απαιτείται να υπάρχει πλήρης απασχόληση γεωτεχνικού, το οποίο είναι και το σωστό, καλείστε σήμερα να πάρετε πίσω τη δική σας ρύθμιση και να εισάγετε πλέον τη μερική απασχόληση του γεωτεχνικού και μάλιστα πηγαίνατε και ένα βήμα παραπάνω από την προηγούμενη ρύθμιση και εισάγετε και την έννοια της σύμβασης παροχής υπηρεσιών, δηλαδή, το μπλοκάκι. Από εκεί που ήταν πλήρης απασχόληση στο Ι.Κ.Α., μεταβαίνουμε ή στη μερική απασχόληση ή ακόμη χειρότερα στο μπλοκάκι.

Εμείς σαν Γεωτεχνικό Επιμελητήριο Ελλάδος θεωρούμε ότι αυτή η ρύθμιση θα έχει μείωση της επιστημονικής και τεχνικής υποστήριξης, η οποία είναι απαραίτητη να υπάρχει σε οποιαδήποτε επιχείρηση γεωργικών εφοδίων, ώστε έτσι να διασφαλιστεί και η προστασία της δημόσιας υγείας και του περιβάλλοντος και της αγροτικής παραγωγής. Ελπίζουμε τουλάχιστον όταν θα γίνει η εισαγωγή των αρμοδίων Προεδρικών Διαταγμάτων να ληφθεί μέριμνα ώστε αυτή η κακή κατά τη γνώμη μας ρύθμιση να εξομαλυνθεί όσο γίνεται.

Όσον αφορά το άρθρο 121 θα πρέπει να επισημάνουμε ότι είναι λανθασμένο να λέμε ότι ο υπάλληλος πολίτης των επιχειρήσεων εμπορίας γεωργικών φαρμάκων θα πρέπει να παρέχει γενικές πληροφορίες για πιθανούς κινδύνους για την ανθρώπινη υγεία, το περιβάλλον και τη χρήση των γεωργικών φαρμάκων, ιδιαίτερα για τις πηγές κινδύνου. Ο αρμόδιος για αυτό το πράγμα είναι ο επιστήμονας γεωτεχνικός, γεωπόνος, γι' αυτό κιόλας θεωρούμε επιβεβλημένη την παρουσία του σε αυτού του είδους τις επιχειρήσεις.

Τέλος, θέλω να αναφερθώ επιγραμματικά στο άρθρο 118, μιας που ήρθε και ο αρμόδιος Υπουργός. Να πω μόνο ότι εκφράζουμε την αντίθεσή μας ως προς την συγκεκαλυμμένη, θα έλεγα, άρση του ασυμβίβαστου μεταξύ εργοληπτικών και μελετητικών επιχειρήσεων. Θεωρούμε ότι αυτό το θέμα, παρόλο που έχουν - και θα πρέπει να το πούμε αυτό- μπει κάποιες ασφαλιστικές δικλίδες, μελλοντικά θα δημιουργήσει προβλήματα στο χώρο των κατασκευών και της μελέτης.

Κλείνοντας, θα ήθελα να εκφράσω προς το Σώμα και προς τους αρμόδιους Υπουργούς και βουλευτές την έκκληση και την κραυγή αγωνίας των γεωτεχνικών της Ελλάδος και ιδιαίτερα των νέων επιστημόνων. Δεν μπορούμε πλέον, δεν έχουμε την πολυτέλεια, να συνεχίσουμε να αποχαιρετούμε ανθρώπους συγγενείς, συναδέλφους στα αεροδρόμια, οι οποίοι επιλέγουν ένα διαφορετικό τόπο διαμονής και εργασίας. Αυτό το νομοσχέδιο θεωρούμε ότι δεν προάγει την ανάπτυξη και δεν προάγει την πρωτογενή παραγωγή, ώστε να δώσει όλα τα εφόδια που πρέπει σε ένα νέο άνθρωπο να μείνει στη χώρα του και να δραστηριοποιηθεί εδώ. Ευχαριστώ πολύ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Ευχαριστούμε και εμείς τον κ. Γκούτη. Το λόγο έχει η κυρία Μαρία Κωνσταντοπούλου, Πρόεδρος της Ένωσης Ελλήνων Ερευνητών, για 4 λεπτά.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Βασική διακήρυξη της σημερινής κυβέρνησης και του Πρωθυπουργού αποτελεί ότι το τρίπτυχο έρευνα, ανάπτυξη, καινοτομία είναι η αιχμή του δόρατος, η μέγιστη εθνική επένδυση για την παραγωγική ανασυγκρότηση της χώρας για τη βιώσιμη αναπτυξιακή προοπτική της. Επιπλέον, το Υπουργείο Παιδείας και Έρευνας έχει επανειλημμένα προβάλλει και εξαγγείλει τον ενιαίο χώρο ανώτατης εκπαίδευσης και έρευνας ως κεντρική συνιστώσα της οργάνωσης της παιδείας στη χώρα μας και ως κεντρική προτεραιότητα του. Οι προαναφερθείσες θέσεις και εξαγγελίες ηχούν παράταιρα μετά την κατάθεση του σχεδίου νόμου, η οποία περιλαμβάνει τη δημιουργία νέου ειδικού μισθολογίου για τους Έλληνες ερευνητές με εκ νέου μειώσεις στις αποδοχές τους.

Ειδικότερα, στο πλαίσιο του λεγόμενου εξορθολογισμού και της αναμόρφωσης των ειδικών μισθολογίου και με κύριο κανόνα τη συνένωση των ειδικών μισθολόγιων με ομοειδές αντικείμενο απασχόλησης, όπως αναφέρεται και στην αιτιολογική έκθεση του νομοσχεδίου, η Κυβέρνηση διαχωρίζει αυθαίρετα τους ερευνητές και σε αναντιστοιχία με το στόχο του ενιαίου χώρου από τους συναδέλφους καθηγητές ΑΕΙ.

Ο συγκεκριμένος διαχωρισμός αποκαλύπτει, ότι οι εκπεφρασμένες θέσεις της Κυβέρνησης για τον ενιαίο χώρο Ανώτατης Εκπαίδευσης και Έρευνας και για την ενίσχυση της Έρευνας και της καινοτομίας στη χώρα μας είναι απλώς προσχηματικές. Το ερώτημα που ανακύπτει είναι πλήρως προφανές . Άραγε, το έργο των Ελλήνων ερευνητών αποτελεί ξεχωριστό αντικείμενο απασχόλησης από το αντίστοιχο έργο των καθηγητών σύμφωνα με την Κυβέρνηση; Είναι σαφές, ότι στις αναπτυγμένες χώρες του εξωτερικού ο αντίστοιχος προβληματισμός δεν υφίσταται, όπως επίσης και καμία άλλη Κυβέρνηση μέχρι σήμερα, δεν έχει προβεί σε ανάλογο διαχωρισμό και μισθολογική διαφοροποίηση μεταξύ καθηγητών Α.Ε.Ι. και ερευνητών.

Η νέα δομή του μισθολογίου των ερευνητών αποτελεί μια μισθολογική και κυρίως θεσμική για μας αφομοίωση. Στην κρίσιμη περίοδο που διανύει η χώρα μας, η ερευνητική κοινότητα με συναίσθηση ευθύνης εκπληρώνει με τον καλύτερο τρόπο την αποστολή της με επιδόσεις αριστείας διεθνώς. Πλήθος νέων ερευνητικών προγραμμάτων, δημιουργία θέσεων εργασίας νέους επιστήμονες, τεκμηριώνοντας την στιβαρή παρουσία μιας κοινότητας εργαζομένων με υψηλό μορφωτικό επίπεδο και εξωστρεφή προσανατολισμό. Παρόλα αυτά, το νέο μισθολόγιο πλήττει τους εργαζόμενους στην έρευνα τους Έλληνες ερευνητές που επιτυγχάνουν σημαντικότατες εισροές κεφαλαίων στη χώρα, πολλαπλά υψηλότερες από το κόστος μισθοδοσίας τους και είναι συνεπώς ατελέσφορο. Το μόνο αποτέλεσμα που θα έχει, θα είναι η ενίσχυση μιας άνευ προηγουμένου «αιμορραγίας» σε νέους και πρεσβύτερους άριστους ερευνητές για μια ακόμη φορά προς το εξωτερικό.

Ως Ένωση Ελλήνων Ερευνητών έχουμε πολλάκις υποστηρίξει, ότι θα πρέπει να φτιαχτεί ένα νέο ορθολογικό μισθολόγιο για τους συναδέλφους καθηγητές και τους ερευνητές και βεβαίως υποστηρίζοντας τις αρχές και τη θεσμοθέτηση του ενιαίου χώρου ανώτατης εκπαίδευσης και έρευνας, για να περιοριστεί η αναίτια διακριτή μεταχείριση καθηγητών και ερευνητών, όπως προωθείται στο παρόν νομοσχέδιο ζητούμε: Την ένταξη των ερευνητών στην ίδια κατηγορία μισθολογίου με τους καθηγητές Α.Ε.Ι. και την εξίσωση των αποδοχών των ερευνητών με τις αποδοχές της αντίστοιχης βαθμίδας των καθηγητών πανεπιστημίου, καθώς έχουμε ομόλογα ακαδημαϊκά προσόντα και όμοιες διαδικασίες ένταξης και προαγωγές σε αντίστοιχες βαθμίδες.

Κλείνοντας, αξιότιμοι κυρίες και κύριοι Βουλευτές, θα ήθελα να πω, ότι εάν πραγματικά η χώρα μας θέλει να ακολουθήσει το πρότυπο και άλλων χωρών που βρέθηκαν σε δεινή οικονομική κατάσταση και χρησιμοποίησαν την έρευνα και την καινοτομία για την ανάπτυξή τους, τότε θα πρέπει να βρει τρόπο να κρατήσει τους Έλληνες ερευνητές και τους νέους επιστήμονες στη χώρα μας. Ευχαριστώ πολύ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Ευχαριστούμε και εμείς την κυρία Κωνσταντοπούλου. Το λόγο έχει ο κύριος Κοκκόσης, Πρόεδρος της ΟΣΕΠ-ΤΕΙ.

ΑΠΟΣΤΟΛΟΣ ΚΟΚΚΟΣΗΣ (Πρόεδρος της ΟΣΕΠ – ΤΕΙ): Κύριε Πρόεδρε, κυρίες και κύριοι Βουλευτές, εκ μέρους της ΟΣΕΠ-ΤΕΙ θέλουμε να εκφράσουμε τις θέσεις μας για το σχέδιο νόμου ιδιαίτερα αναφερόμενοι στο μισθολόγιο . Ο ν.4009/2011 ορίζει, ότι η Ανώτατη εκπαίδευση αποτελείται από δύο παράλληλους κλάδους τον πανεπιστημιακό κλάδο - τον πανεπιστημιακό τομέα και τον τεχνολογικό τομέα. Έκτοτε, παρόλο, που τα κριτήρια διορισμού, εξέλιξης όλων των βαθμίδων του πανεπιστημιακού τομέα και του τεχνολογικού τομέα είναι ακριβώς ίδιος, δηλαδή τα ακαδημαϊκά προσόντα, οι εξελίξεις στα εκλεκτορικά σώματα υπάρχουν ίδιες ακριβώς διαδικασίες και επιπλέον, απαιτείται και επαγγελματική εμπειρία. Παρόλα αυτά εξακολουθεί να υπάρχει μια άνιση μεταχείριση στο μισθολόγιο των καθηγητών ΤΕΙ.

Θέλω να επισημάνω, επίσης, ότι με το κατατεθέν σχέδιο νόμου, ενώ η διαφορά ενός καθηγητή πανεπιστημίου, με ενός καθηγητή Τ.Ε.Ι. βρισκόταν στο 90,3%, αυτή τη στιγμή μειώνεται και άλλο και πάει στο 85,6%. Παρ’ όλο ότι υπάρχει μια σημαντική μισθολογική διαφορά, υπάρχει ένα σημαντικό θέμα με το ωράριο. Δηλαδή, καθηγητές με τα ίδια ακαδημαϊκά προσόντα, με τις ίδιες διαδικασίες εξέλιξης, να έχουν διπλάσιο ωράριο και να έχουν και πολύ χαμηλότερες αμοιβές μισθολογικές. Θέλω, για παράδειγμα να αναφέρω ότι το επίδομα έρευνας και διδασκαλίας ενός λέκτορα του πανεπιστημίου είναι 250 € και είναι ακριβώς το ίδιο επίδομα έρευνας και διδασκαλίας με έναν καθηγητή πρώτης βαθμίδας Τ.Ε.Ι.. Και άλλο ένα χαρακτηριστικό παράδειγμα είναι ότι ο πρόεδρος ενός τμήματος Τ.Ε.Ι. το επίδομα θέσης είναι 100 €, ενώ για έναν πρόεδρο τμήματος πανεπιστημίου είναι 210 €.

Θέλω να σταθώ, επίσης, στην εξαγγελία που έκανε ο Πρωθυπουργός κ. Τσίπρας που μίλησε για πανεπιστημιοποίηση του Τ.Ε.Ι. Αθήνας και του Τ.Ε.Ι. Πειραιά τεχνολογικού τομέα για να δημιουργήσει ένα καινούργιο πανεπιστήμιο, το Πανεπιστήμιο Δυτικής Αττικής. Θεωρούμε ότι όταν μιλάμε για πανεπιστήμια, θα πρέπει οι αμοιβές του προσωπικού να είναι ακριβώς ίδιες. Θεωρούμε ότι είναι άνιση μεταχείριση. Δεν θέτουμε αυτό το θέμα αυτή τη στιγμή το θέμα του ωραρίου, αλλά νομίζουμε ότι οι αμοιβές πρέπει να είναι ίσες.

Επίσης, θεωρούμε πάρα πολύ σημαντικό το άρθρο 37, που όπως είπε και ο κ. Ευσταθόπουλος μας βγάζει έξω από τις πρόσθετες παροχές, μη δίνοντας τη δυνατότητα να παίρνουμε ερευνητικά προγράμματα, να έχουμε αμοιβές από μεταπτυχιακά προγράμματα σπουδών και όπως ξέρουμε όλοι, έρευνα σημαίνει νέα γνώση, σημαίνει καινοτομία, σημαίνει επιχειρηματικότητα, σημαίνει νέες θέσεις εργασίας. Επομένως, θεωρούμε σημαντικό ότι υπάρχει ένας πολύ μεγάλος περιορισμός.

Επίσης, θέλουμε να τονίσουμε ότι, όπως είπε και ο κ. Ευσταθόπουλος, ο Πρόεδρος της ΠΟΣΔΕΠ, δεν γίνονται δεκτές από το Κράτος και δεν συμμορφώνονται τα υπουργεία με τις αποφάσεις του Συμβουλίου της Επικρατείας για τις περικοπές του 2012.

Σαν Ομοσπονδία, εμείς ζητάμε ένα ενιαίο μισθολόγιο που να στηρίζεται στους τρεις πυλώνες του ενιαίου χώρο ανώτατης εκπαίδευσης και έρευνας μεταξύ πανεπιστημίων, Τ.Ε.Ι. και ερευνητικών κέντρων. Σας ευχαριστώ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): ευχαριστώ πολύ τον κ. Κοκκόση. Το λόγο έχει ο κ. Αδαμίδης.

ΓΕΩΡΓΙΟΣ ΑΔΑΜΙΔΗΣ (Πρόεδρος της ΓΕΝΟΠ-ΔΕΗ): Κύριε Πρόεδρε, κυρίες και κύριοι Βουλευτές και κύριε Υπουργέ, ο λόγος για τον οποίον ανέβηκα στο Βήμα, είναι επειδή μου δίνεται η δυνατότητα να αποτίσω φόρο τιμής σε ένα συνάδελφο που χθες έφυγε στην υπηρεσία του καθήκοντος, ο οποίος έχει συμπληρώσει πάρα πολύ τον κατάλογο των προνομιούχων στον όμιλο Δ.Ε.Η., εναερίτης 58 ετών, όπου δυστυχώς, κύριε Υπουργέ Εργασίας, ένα χρόνο μετά την ψήφιση της συγκεκριμένης νομοθεσίας για τη δημιουργία των επιτροπών κρίσεως εργατικών ατυχημάτων, ακόμη δεν έχουμε τις επιτροπές.

Από την άλλη, στο ίδιο νομοσχέδιο και με δεδομένο ότι υπάρχουν και άρθρα του ν.4387, νομίζω ότι θα πρέπει πολύ σοβαρά να δούμε την περίπτωση του άρθρου 12 δια τη συνταξιοδότηση σε περίπτωση θανάτου ότι είναι, κατά την άποψή μας, ακόμη και αντισυνταγματικό. Ας πάρουμε την συγκεκριμένη περίπτωση του συναδέλφου, ο οποίος είναι στα υπερβαρέα, είναι 58 ετών, η σύζυγός του είναι 51 ετών και θα πάρει μια σύνταξη μόνο για τρία χρόνια και μετά δεν θα πάρει ποτέ της σύνταξη, όταν αυτός έχει θεμελιώσει συνταξιοδοτικό δικαίωμα. Πρέπει, νομίζω, κατά την άποψή μας, να αλλάξει αυτό το βάρβαρο μέτρο απέναντι σε όσους χάνουν τη ζωή τους, αλλά έχουν θεμελιωμένα συνταξιοδοτικά δικαιώματα.

Όσον αφορά την καινούργια συμφωνία, είναι γνωστό ότι πριν από τρία χρόνια ο σημερινός πρωθυπουργός της χώρας, από την περιοχή της Πτολεμαΐδας, του Αμυνταίου, είχε ανακοινώσει ότι η πώληση και ο τεμαχισμός της Δ.Ε.Η. είναι μια πράξη που δημιουργεί τεράστια προβλήματα στην ελληνική οικονομία, γιατί ο τεμαχισμός και η διάλυση αυτής της δημόσιας υπηρεσίας και της δημόσιας περιουσίας είναι καταστροφική. Σήμερα, είπε ότι «αναγκαζόμαστε να κάνουμε κάτι τέτοιο, επειδή μας το επιβάλλει ευρωπαϊκό δικαστήριο». Όταν λέει κανείς τη μισή αλήθεια, είναι σαν να λέει πολλά ψέματα.

Το ευρωπαϊκό δικαστήριο επιβάλλει στην ελληνική δημοκρατία να μην δώσει τη δυνατότητα στη Δ.Ε.Η. να ενταχθεί και να αξιοποιήσει τα νέα κοιτάσματα, αυτά που τότε το 2009 είχαν θεωρηθεί ότι είναι νέα λιγνιτικά κοιτάσματα της Βεύης, της Βεγόρας, της Δράμας και της Ελασσόνας. Μα, η Δ.Ε.Η. δεν έχει το δικαίωμα εκμετάλλευσης αυτών των κοιτασμάτων. Τότε, λοιπόν, είχε επιλεγεί από την τότε κυβέρνηση - γιατί είχαμε ανοιχτό και το 17%, το οποίο ήταν ενταγμένο στο ΤΑΙΠΕΔ - να πουληθεί το 17%. Το αποτέλεσμα σήμερα είναι ότι επιλέγει η σημερινή ελληνική κυβέρνηση, ΣΥΡΙΖΑ – ΑΝΕΛ, να πουλήσει τα λιγνιτικά εργοστάσια της δυτικής Μακεδονίας και της Αρκαδίας, γιατί λέει «δεν θέλουμε να ανοίξουμε νέα λιγνιτικά πεδία». Δηλαδή, επιλέγει να έρθει σε μια σύγκρουση με τις περιοχές της Κοζάνης και της Αρκαδίας και όχι με τις περιοχές της Ελασσόνας, της Δράμας ή οτιδήποτε άλλο. Πρέπει να σας πω όμως, ότι οι ιδιώτες έχουν στα χέρια τους άδειες από 2006 και 2007 για κατασκευή εργοστασίων με καύσιμο τον λιγνίτη σε πεδία που δεν τα έχει η Δ.Ε.Η.. Γιατί δεν κατασκεύασαν; Προφανώς, γιατί έχει πολύ μεγάλο κόστος και γι’ αυτό δεν το κατασκευάζουν.

Οι περιοχές αυτές που έχω αναφέρει, έζησαν μια εσωτερική μετανάστευση για λόγους δημοσίου συμφέροντος. Σε καμία περίπτωση οι κάτοικοι της Κοζάνης, της Πτολεμαΐδας, του Αμυνταίου της Φλώρινας ή της Αρκαδίας, θα ήθελαν να μετοικήσουν, να φύγουν από την περιοχή τους, σε περιπτώσεις όπου κάποιος θα κέρδιζε και μια ιδιωτική πρωτοβουλία θα κέρδιζε, γιατί πιστεύουν κάποιοι ότι έτσι δεν ανοίγει η αγορά. Εισάγουμε τη διαδικασία των ΝΟΜΕ, όπου τώρα είναι μια καταστροφική διαδικασία για τη Δ.Ε.Η., εντάσσουμε μεγαλύτερες ποσότητες με βάση το προηγούμενο νομοθέτημα και αυτό που πρέπει να δει πολύ σοβαρά η κυβέρνηση είναι το εξής.

Η αγορά δεν ανοίγει, πρώτον γιατί οι πολίτες δεν φεύγουν από τη Δ.Ε.Η., γιατί ξέρουν την ασφάλεια αυτής της εταιρίας, αλλά σε ό,τι αφορά τα ΝΟΜΕ πρέπει να προσέξουν κάτι. Λέει το σχέδιο, ότι θα πρέπει η Δ.Ε.Η. να απωλέσει το 50% των πελατών. Ποιων πελατών όμως; Κανένας από τους εναλλακτικούς παρόχους - και τους προκαλούμε και από εδώ - δεν πάει να πάρει κανέναν απολύτως πελάτη, που είναι ενταγμένος στο κοινωνικό οικιακό τιμολόγιο, στο πολυτεκνικό τιμολόγιο, στο αγροτικό, δεν πάει να πάρει προφανώς τη μεγάλη βιομηχανία και δεν πάει να πάρει ούτε καν το ελληνικό δημόσιο. Όλα αυτά τα τιμολόγια, τα οποία με τον έναν ή με τον άλλο τρόπο επιδοτούνται από τους καταναλωτές, είναι πάνω από το 25%. Άρα, να απωλέσει η Δ.Ε.Η. το 50%, στην ουσία θα απωλέσει το 75% και θα μείνει μόλις με το 25% των πελατών, οι οποίοι βεβαίως δεν θα μπορέσουν να στηρίξουν αυτή την επιχείρηση.

Εμείς λέμε, λοιπόν, ότι για την περίπτωση της Δ.Ε.Η. καλούμε την ελληνική κυβέρνηση, όπως είχε δεσμευτεί το 2014, να προχωρήσει σε ένα δημοψήφισμα αν πρέπει να πουληθεί ή όχι αυτή η εταιρία σε ιδιώτες, γιατί δεν θα βρουν χρήματα οι καταναλωτές αν αυτήν την εταιρεία την έχει ιδιώτης, για να λύσουν το πρόβλημα της ρευστότητας.

ΚΩΣΤΑΣ ΜΠΑΡΚΑΣ (Προεδρεύων της Επιτροπής): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν την συνεδρίαση, αφού ξεναγήθηκαν στην έκθεση της αίθουσας του Ελευθερίου Βενιζέλου και ενημερώθηκαν για την ιστορία του κτιρίου και τον τρόπο λειτουργίας και οργάνωσης της Βουλής, 50 μαθήτριες και μαθητές και 5 συνοδοί εκπαιδευτικοί από το 1ο γυμνάσιο Κισσάμου Χανίων και 2ο γυμνάσιο Κουφαλιών Θεσσαλονίκης. Η Βουλή σας καλωσορίζει.

Το λόγο έχει ο κ. Ανδρέας Γερακάκης, Αντιπρόεδρος του Συνδέσμου Ανωνύμων Τεχνικών Εταιρειών Ελλάδος.

ΑΝΔΡΕΑΣ ΓΕΡΑΚΑΚΗΣ (Αντιπρόεδρος του Συνδέσμου Ανωνύμων Τεχνικών Εταιρειών Ελλάδος (ΣΑΤΕ) ): Κύριε Υπουργέ, κυρίες και κύριοι Βουλευτές, εκ μέρους του Πανελληνίου Συνδέσμου Ανωνύμων Τεχνικών Εταιρειών Ελλάδος, ευχαριστώ πολύ για την πρόσκληση. Η γενική θέση του Συνδέσμου είναι ότι, οι ρυθμίσεις των άρθρων 47, 118 και 119, είναι επί της αρχής, σε θετική κατεύθυνση. Θα ήθελα, λόγω του περιορισμένου χρόνου, για την εξέταση των προτεινόμενων ρυθμίσεων να παραθέσω, εντελώς συνοπτικά, μερικές αναφορές.

Για το άρθρο 47, που αφορά κυρίως, σε παρατάσεις που οφείλονται σε μη ετοιμότητα της Δημόσιας Διοίκησης να ανταπεξέλθει στις προβλέψεις των χρονικών οροσήμων του Ν. 4412. Συγκεκριμένα προβλέπεται, η μετάθεση έναρξης λειτουργίας της Αρχής Εξέτασης Προδικαστικών Προσφυγών, κατά ένα μήνα. Η μετάθεση έναρξης της διαλειτουργικότητας του ΚΗΜΔΗΣ, με το πρόγραμμα Διαύγεια και η μετάθεση έναρξης υποχρεωτικής χρήσης του ΕΣΗΔΗΣ, για τα δημόσια έργα, ανά περίπτωση, στις 15/6 και 20/10 του 2017, έναντι της προβλεπόμενης 18/4.

Ειδικά για την τελευταία παράταση, ο Σύνδεσμος απέστειλε επιστολές διαμαρτυρίας στην Γενική Γραμματεία Εμπορίου, καθότι, επί δύο και πλέον έτη, επισημαίνουμε διαρκώς ότι αναπτύσσεται ένα ανεπαρκές και μη λειτουργικό σύστημα ηλεκτρονικών διαγωνισμών, που δεν θα μπορέσει να εξυπηρετήσει τις διαγωνιστικές διαδικασίες των δημοσίων έργων. Η Γενική Γραμματεία Εμπορίου κωφεύει. Δυστυχώς, οι ανησυχίες που έχουμε εκφράσει, έγκαιρα και δικαιολογημένα, δεν αξιοποιήθηκαν, με αποτέλεσμα η Ελληνική Δημόσια Διοίκηση να είναι ανέτοιμη να ανταποκριθεί στις απαιτήσεις των άρθρων 36,37 και 379 παράγραφος 2 του Ν.4412, από τα οποία, προκύπτει η υποχρέωση χρήσης της ΕΣΗΔΗΣ για τις δημόσιες συμβάσεις εκτέλεσης έργων, από όλους τους φορείς του δημόσιου, από 18/4 και εντεύθεν.

Σήμερα και ενώ όλες οι αναθέτουσες αρχές, να αναφέρω εδώ, ότι οι αναθέτουσες αρχές, σύμφωνα με την Ενιαία Ανεξάρτητη Αρχή Δημοσίων Συμβάσεων, είναι 2359 και οι εμπλεκόμενες εργοληπτικές επιχειρήσεις, που πρέπει να χρησιμοποιήσουν την ηλεκτρονική εφαρμογή για τις διαγωνιστικές διαδικασίες, δεν έχει ανακοινωθεί. Ούτε καν, κάποια δοκιμαστική εκδοχή της πλατφόρμας. Με βάση αυτό, ο ΣΑΤΕ διερωτάται, για το επίπεδο ετοιμότητας της Δημόσιας Διοίκησης, όταν προτείνεται προς ψήφιση, τρίτη κατά σειρά, μετάθεση έναρξης ισχύος χρήσης του ΕΣΗΔΗΣ για τα έργα, τη στιγμή που από όλους τους εμπλεκόμενους αναγνωρίζεται η σημαντικότητα που κατέχει, η μεταρρύθμιση της ολοκληρωμένης και καθολικής εφαρμογής του ΕΣΗΔΗΣ, σε όλες τις Δημόσιες Συμβάσεις, ειδικά ως προς τους στόχους καταπολέμησης της διαφθοράς, τήρησης των αρχών διαφάνειας και εξασφάλισης συνθηκών υγιούς ανταγωνισμού.

Για τη σταθερότητα, ασφάλεια και επάρκεια, του όποιου συστήματος έχει αναπτυχθεί για χρήση, δηλώνεται ήδη, τεχνική αδυναμία από τη Γενική Γραμματεία Εμπορίου και υπάρχουν αυτά τα χαρτιά, για τα οποία δηλώθηκε αδυναμία χρήσης. Την Τρίτη 2/5, την Πέμπτη 27/4, την Παρασκευή 28/4, δεν μπορούσαν να κάνουν διαγωνισμούς. Για το άρθρο 118, που αφορά τα Ηλεκτρονικά Μητρώα, θα ήθελα να επισημάνω ότι, η λειτουργία του ΜΕΠ και του ΝΕΤ υφίσταται εδώ και τριάντα χρόνια και αποτελεί πετυχημένο παράδειγμα καλής θεσμοθέτησης και πρακτικής, μπαίνει μέσα ότι επεκτείνεται αυτό, μάλλον, στα έργα του ιδιωτικού τομέα, κάτι που επίσης ήταν πάγιο αίτημά μας και αναμένουμε να δούμε τα προβλεπόμενα Προεδρικά Διατάγματα, κύριε Υπουργέ, για να δούμε πώς θα λειτουργήσουμε.

Τέλος, θα ήθελα να αναφερθώ στο άρθρο 119, που αφορά, την άρση νομικών και γεωγραφικών και λοιπών περιορισμών. Δεν θα ήθελα να κουράσω άλλο όλους τους συναδέλφους και το μόνο που θα ήθελα να πω, είναι, ότι αυτό το οποίο λέμε, είναι, το ειδικό πτυχίο εργολήπτη δημοσίων δασοτεχνικών έργων και στα πλαίσια της ολοκληρωμένης λειτουργίας των Μητρώων, να ενταχθεί και αυτό μέσα στα Μητρώα.

Σας ευχαριστώ πολύ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Σας ευχαριστούμε πολύ, κύριε Γερακάκη. Το λόγο έχει ο κ. Καλλέργης.

ΚΩΝΣΤΑΝΤΙΝΟΣ ΚΑΛΛΕΡΓΗΣ (Πρόεδρος του Συνδέσμου Ελληνικών Εταιρειών Γραφείων Μελετών (ΣΕΓΜ)): Κύριε Υπουργέ, κύριοι Βουλευτές, ίσως για τους περισσότερους να φανώ εκτός θέματος, καθόσον η παρέμβασή μου θα περιοριστεί αναγκαστικά λόγω του χρόνου στα άρθρα 118 και 119 του σχεδίου νόμου, τα οποία ίσως στους περισσότερους εμφανίζονται ως ασήμαντα σε σχέση με την σοβαρότητα των άλλων άρθρων. Εγώ εκπροσωπώ έναν πολύ σημαντικό κλάδο της ελληνικής οικονομίας, όχι βεβαίως, για τη συμμετοχή του στο Α.Ε.Π. της χώρας, αλλά για την ιδιαίτερη σημασία του. δηλαδή, για την υλοποίηση των τεχνικών και αναπτυξιακών έργων της χώρας μας και την διασφάλιση του δημόσιου συμφέροντος. Σε παγκόσμιο επίπεδο ο μελετητικός και συμβουλευτικός κλάδος συνιστά κλάδο υψηλής προτεραιότητας, γιατί αποτελεί τον συνεργάτη σύμβουλο της πολιτείας για τον προγραμματισμό, τον σχεδιασμό και την υλοποίηση των τεχνικών έργων, των υποδομών και των αναπτυξιακών σχεδίων και προγραμμάτων.

Βασική αρχή για την διατήρηση αυτής της σημαντικής σχέσης, είναι η διασφάλιση της ανεξαρτησίας του μελετητικού κλάδου, από κατασκευαστικές, προμηθευτικές και εν γένει άλλες εμπορικές επιχειρήσεις, οι οποίες συμβάλλονται με τον δημόσιο τομέα. Αυτή την απαραίτητη ανεξαρτησία, η χώρα μας την έχει νομοθέτη μένει από το 1977, όταν συντάχτηκαν και θεσπίστηκαν και οι πρώτες μεταπολιτευτικής διάταξης για τον μελετητικό κλάδο της χώρας. Δυστυχώς, σήμερα μετά από 40 χρόνια, συζητούμε την κατάργηση της ανεξαρτησίας του μελετητή, δηλαδή, την κατάργηση ενός θεσμού για τον οποίο έπρεπε - ήμασταν και πρέπει - να είμαστε υπερήφανοι.

Συγκεκριμένα με το άρθρο 118, καταργείται η ασυμβίβαστη ιδιότητά μελετητή κατασκευαστή και δίδεται πλέον η δυνατότητα σε μια επιχείρηση, να ασκεί παράλληλα και τις δύο δραστηριότητες. Αυτό που πραγματικός, όμως, μας λυπεί ως κλάδο, είναι, ότι η κατάργηση της ανεξαρτησίας του μελετητή για την οποία συζητάμε, γιατί επιβλήθηκε ως σύσταση της περίφημης τρίτης εργαλειοθήκης του ΟΟΣΑ. Επιβλήθηκε, πιστέψτε με, γιατί τους είδαμε τους ανθρώπους και υποτίθεται, ότι συνεργαστήκαμε και μαζί τους. Ήταν μια ομάδα- άσχετων ανθρώπων με τον χώρο και το θέμα - συμβούλων, οι οποίοι με δογματική εμμονή - και ισχύει αυτό σας περιγράφω τώρα - έκριναν, ότι η άρση αυτού του θεμιτού περιορισμού θα εισφέρει στην ανταγωνιστικότητα. Το έκριναν αυτό, παρά την ρητή διαφωνία των μεγαλύτερων Οργανισμών σε Παγκόσμιο επίπεδο συμβούλων μηχανικών που είναι η ΕΦΚΑ για την Ευρώπη και είναι ο βασικός συνομιλητής της Ε.Ε. και η FIDE - όσοι από εσάς είναι μηχανικοί θα έχουν ακούσει - που είναι ουσιαστικά η παγκόσμια συνομοσπονδία συμβούλων μηχανικών, η οποία ουσιαστικά από το 1913 που έχει ιδρυθεί ρυθμίζει τα θέματα του κατασκευαστικού συμβουλευτικού τομέα παγκοσμίως.

Εμείς, πήραμε ρητές διαφωνίες με έγγραφα που αναζήτησε ο σύνδεσμος μας και τα καταθέσαμε στο Υπουργείο, προς υποβοήθησή του. Βεβαίως, η κρίση αυτών των συμβούλων ουδεμία σχέση έχει με την πραγματικότητα, τόσο σε διεθνές επίπεδο, όσο κυρίως για τη χώρα μας. Διότι, εάν είχανε κάνει αυτοί οι υποτιθέμενοι σύμβουλοι μια απλή έρευνα και αξιολόγηση των δεδομένων της χώρας μας, θα είχαν διαπίστωση, ότι άλλες παρεμβάσεις χρειάζονται για τον κλάδο και για την εξυγίανση και την ανάπτυξη αυτού. Για ποια επαύξηση της ανταγωνιστικότητας ομιλούμε όταν οι μελέτες και τα έργα, είναι γνωστό ότι σήμερα υλοποιούνται με εκπτώσεις του 70 και 80% και μιλάμε για μια πρόταση, η οποία είναι προς την επαύξηση της ανταγωνιστικότητας.

Πιστέψτε με, έχοντας πλήρη γνώση της αγοράς οφείλω να σας ενημερώσω ό,τι αυτή η σύσταση του ΟΟΣΑ, όπως και για κάποιες άλλες που δεν έχω χρόνο να αναφέρω, δύο μόνον αποτελέσματα θα έχει στη χώρα. Πρώτον, την επαύξηση της ευκαιριακής επιχειρηματικότητας και δεύτερον, την δημιουργία συνθηκών επαύξησης των φαινομένων διαφθοράς. Όπως όλοι σας κατανοείτε, τα φαινόμενα αυτά, ευνοούνται σε συνθήκες οικονομικής κρίσης που διανύουμε σήμερα, ο ευρύτερος κλάδος των κατασκευών - του ξέρετε όλοι - 70 με 75% πτώση έχει από το 2008. Βεβαίως, αυτά τα αναμενόμενα αποτελέσματα από τον ΟΟΣΑ, κάθε άλλο εκτός από την κατεύθυνση της ουσιαστικής ανάπτυξης είναι. Όπως όλοι μας σήμερα, λέμε και συμφωνούμε, αυτό που χρειαζόμαστε σε αυτή τη χώρα και στο δικό μας ιδιαίτερα, είναι οι υγιείς επιχειρήσεις με δυνατότητες συστηματικής εξωστρεφούς δραστηριοποίησης.

Κύριε Υπουργέ και κύριοι Βουλευτές με την εκ των πραγμάτων αυτή περιορισμένη ανάλυση, εμείς σας καλούμε έστω και την ύστατη στιγμή να μην ψηφίσουμε το εν λόγω άρθρο ως έχει και εφόσον και το κατανοούμε δεν μπορεί να απαλειφθεί στο σύνολό του, να τροποποιηθεί ώστε να δίνεται η εξουσιοδότηση για ρύθμιση όλων αυτών των θεμάτων στο π.δ. το προβλεπόμενο που έχετε εισάγει στο νόμο. Θα παραμείνω εδώ γιατί δεν έχω άλλο χρόνο για τυχόν ερωτήσεις από οποιονδήποτε άλλο χρειαστεί. Ευχαριστώ πολύ.

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Ευχαριστούμε τον κ. Καλλέργη. Το λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Χαρήκαμε που προεδρεύσατε με αυτόν τον τρόπο, που διευκολύνατε τις συνεργασίες κύριε Μπάρκα. Θα ήθελα να σας ρωτήσω, θα ξεκινήσουμε με τους ομιλητές ή με τους εισηγητές επί των άρθρων;

ΚΩΣΤΑΣ ΜΠΑΡΚΑΣ (Προεδρεύων των Επιτροπών): Κύριε Κουτσούκο, μου βάζετε ερωτήματα που δεν δύναμαι να σας απαντήσω. Θα τα λύσουμε στην έναρξη της συζήτησης. Να είστε καλά και ευχαριστώ πολύ όλους και όλες που βρεθήκατε στη συνεδρίαση. Κυρίες και κύριοι συνάδελφοι ολοκληρώθηκε η ακρόαση των εξωκοινοβουλευτικών προσώπων. Κλείνουμε την συνεδρίαση εδώ, θα συνεχίσουμε στις 15:00 με την τρίτη συνεδρίαση. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Καραγιαννίδης και Ιωάννης Κουτσούκος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βέττας Δημήτρης, Θραψανιώτης Μανώλης, Καστόρης Αστέρης, Μαντάς Χρήστος, Μιχαηλίδης Ανδρέας, Στογιαννίδης Γρηγόρης, Τζούφη Μερόπη, Μαρτίνου Γεωργία, Φωτήλας Ιάσονας, Κατσώτης Χρήστος και Μαυρωτάς Γεώργιος.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Γάκης Δημήτρης, Παρασκευόπουλος Νικόλαος, Σταμπουλή Αφροδίτη, Τζαμακλής Χαρίλαος, Τσίρκας Βασίλης, Γκιουλέκας Κωνσταντίνος, Δαβάκης Αθανάσιος και Συντυχάκης Εμμανουήλ.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Βράντζα Παναγιώτα, Θεοφύλακτος Γιάννης, Καρακώστα Εύη, Καφαντάρη Χαρά, Μπαλωμενάκης Αντώνης και Τελιγιορίδου Ολυμπία.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΚΩΝΣΤΑΝΤΙΝΟΣ ΜΠΑΡΚΑΣ**